
LA SEPTIESME JOURNÉE  DU DÉCAMÉRON (Suite)
 
MA DAME LYDIE,
 
femme de Nicostrate, aymant Pirrus, fut
requise par luy, pour avoir asseurance de
son amytié, de trois choses : qu’elle fit toutes
trois, et si prit son déduit avec luy en la
présence de Nicostrate : luy faisant accroire
à la fin que ce qu’il avoit veu n’estoit pas
vray.
 
NOUVELLE IX
 
Entendant que les gros Seigneurs sont aucunefois
plus trompez de leurs femmes que les simples
gens mesmes.
 
[image: ]
A nouvelle de ma Dame Néiphile avoit tant pleu aux
Dames, qu’elles ne se pouvoient tenir ny d’en rire ny
d’en parler, combien que le
Roy leur eust imposé plusieursfois silence, et commandé à Pamphile
qu’il dist la sienne. Mais à la fin, quand
elles se furent teues, Pamphile commença
ainsi :
 
Je ne pense point, mes honnestes
Dames, qu’il y ayt chose tant mal aysée
et douteuse soit-elle, que celuy ou celle
qui ayme ferventement n’entreprenne
de faire : laquelle chose, combien qu’elle
ait esté démonstrée en plusieurs nouvelles, néantmoins je délibère la vous
faire congnoistre beaucoup plus en une
que je vous vueil dire, où vous orrez
parler d’une Dame à laquelle fortune
fut plus favorable que la raison ne fut
préveue ; et par ainsi je ne conseilleray
à aucune de vous, de prendre la hardiesse
de suyvre la trace de celle dont je vueil
parler : par ce que la fortune n’y est pas
tousjours disposée, ny tous les hommes
du monde aveuglez ou esblouyz d’une
mesme sorte.
 
En Argos, cité très-ancienne d’Achaye
et trop plus renommée par le moyen de
ses prédécesseurs Roys qu’elle n’est riche,
y eut jadis un gentilhomme nommé
Nicostrate, à qui (lors qu’il estoit desjà
sur son aage) la fortune donna pour
femme une grand Dame non moins
hardie que belle, nommée Lydie. Cestuy-cy avoit (comme gentilhomme et riche
qu’il estoit) grand train de serviteurs,
force chiens et oyseaux, prenant un très-grand plaisir à la chasse, et avoit, entre
ses autres serviteurs, un jouvenceau
gracieux, propre, beau personnage, et
adroit à tout ce que il vouloit faire,
nommé Pirrus, lequel Nicostrate aymoit
et se fyoit à luy par dessus tous les
autres ; et d’iceluy mesmes devint ma
Dame Lydie si fort amoureuse, qu’elle
ne pouvoit penser ne jour ne nuict à
autre chose qu’en luy. De laquelle amitié,
ou qu’il ne s’en apperceust, ou qu’il ne
voulust s’en appercevoir, il ne fit jamais
semblant se soucier, dont la Dame portoit un grand ennuy en son entendement ; et délibérant du tout de luy faire
entendre, elle appella une sienne femme
de chambre nommée Lusque, de laquelle
elle se fioit grandement, et luy dist :
« Lusque, les biens faictz que tu as receuz de moy, te doivent rendre obéissante et fidelle, et pource garde-toy
que jamais personne ne sache ce que
je te vueil dire à présent, sinon celuy
à qui je te commanderay le dire.
Comme tu voys (Ltisque), je suis
jeune, disposte, et en bon point, riche,
et abondante de toutes les choses que
femme peut souhaiter, et pour le faire
court, je ne me puis douloir que d’une
seulle chose : assavoir que mon mary
est trop vieil au pris de moy, au
moyen dequoy je vy peu contente de
ce à quoy les jeunes femmes prennent
plus de plaisir ; et toutesfois le désirant comme les autres, je délibéray en
moy-mesmes, il il y a desjà bonne espace
de temps, de ne vouloir (puis que la
fortune m’a si peu esté amye que de
me donner vieil mary) estre ennemye
de moy-mesmes, par ne sçavoir trouver moyen à mes plaisirs et à ma consolation. Et pour les avoir autant
accompliz en cecy comme je les ay en
toutes autres choses, j’ay conclu en
mon entendement de vouloir que
nostre Pirrus (comme plus digne de
cela que nul autre) supplie les fautes
par ses embrassemens : car j’ay tant
mis mon amytié en luy que je n’ay
jamais bien, sinon quand je le voy ou
que je pense en luy. Et si en peu de
temps je ne me treuve avec luy, je
croy pour certain que j’en mourray.
Et par ainsi si tu aymes ma vie, fay-luy entendre mon amytié, par tel
moyen qui te semblera le meilleur, et si
le prieras de ma part, qu’il luy plaise
de venir à moy quand tu le iras querir.
La femme de chambre dist qu’elle le
feroit très-volontiers, et le plus tost
qu’elle sceut prendre sa commodité, tira
Pirrus à part, et luy fit l’ambassade de
sa maistresse le mieux qu’elle sceut. Ce
que oyant Pirrus, il s’esmerveilla fort,
comme celuy qui ne s’estoit jamais apperceu de rien, et douta incontinent que
la Dame luy fist dire cecy pour l’esprouver. Parquoy il respondit soudainement et rudement : – « Lusque, je ne puis
croire que ces parolles viennent de
ma Dame, et par ainsi regarde ce que
tu dis. Et quand bien elles viendroient
d’elle, je ne croy point qu’elle te les
face dire de bon cueur ; et encor’
qu’elle te les fist dire avec intention
de les accomplir, mon Seigneur m’a
plus fait d’honneur que je ne mérite :
parquoy je ne luy feroye pour mourir
un tel outrage, et par ainsi garde-toy
que tu ne m’en parles plus  Lusque
ne s’estonna point pour son rude parler,
et luy dist : –  Pirrus, et de cecy, et de
toute autre chose que ma Dame me
commandera, je te parleray autant
de fois qu’il luy plaira, quelque
plaisir ou ennuy que tu en doives
avoir : mais tu es une beste.  Et toute
en colère, ayant eu la responce de Pirrus,
s’en retourna à sa maistresse. Laquelle,
l’ayant ouye, souhaitta d’estre morte ; et
quelque jours après elle parla de rechef
à sa femme de chambre et luy dist :
« Lusque, tu sçaiz bien que le chesne
ne tombe pas du premier coup : par
quoy il me semble que tu dois retourner une autre fois à celuy qui en mon
préjudice veult devenir nouvellement
loyal, et choisissant la commodité
monstre-luy entièrement mon ardeur,
et te parforce du tout que la chose
sortisse son effect : par ce que si je le
laissoye ainsi, sans y faire autre chose,
j’en mourroye, et il penseroit qu’on se
seroit mocqué de luy, s’en ensuivant
(au lieu de son amytié que nous cher-chons) une grande hayne. »
La femme de chambre conforta la
Dame, et ayant cherché Pirrus qu’elle
trouva joyeux et bien délibéré, luy dist :
« Pirrus, je te remonstray (peu de jours
y a) en quel grand feu est ta maistresse et la mienne, pour l’amytié
qu’elle te porte, et ores de rechef, je
t’en refay certain : t’avisant que où tu
voudras demourer en l’ostination que
tu me monstras l’autre jour, que pour
certain elle vivra peu. Parquoy je te
prie qu’il te plaise la consoler de ce
qu’elle désire, et là où, ce nonobstant,
tu voudrois demourer ferme en ton
opiniastreté, je te prometz que au lieu
que je te réputeroye un fort sage jeune
homme, je t’estimeroye un grand
lourdaut. Quelle gloire te doit-ce estre,
qu’une telle Dame si belle et si gentille t’ayme sur toute autre chose ?
Après cecy, je te prie, dy-moi combien
tu te dois congnoistre obligé à fortune,
considérant qu’elle t’a mis au devant
une telle chose convenable aux désirs
de ta jeunesse ? et qui plus est, un tel
refuge à tes nécessitéz ? Quel autre ton
semblable congnois-tu, qui pour passer son temps soit mieux que tu seras
si tu es sage ? Quel autre trouveras-tu,
qui soit tel en armes, chevaux, habillementz, et argent, comme tu seras, si
tu veux donner ton amour à ceste-cy ?
Ouvre doncques ton entendement à
mes parolles, et retourne en toy. Souvienne-toy que la fortune a accoustumé d’aller une fois (sans plus)
au devant des personnes, le visage
joyeux, et le giron ouvert : laquelle qui
ne la sçait alors recevoir, il ne se doit
plaindre d’elle, s’il se trouve par après
pauvre et mendiant, mais de soy-mesmes. Et outre tout cecy, il n’est
point de besoing d’user de telle
loyauté entre les serviteurs et les seigneurs, qu’on doit user entre les amys
et parentz ; ains doivent les serviteurs
les traitter ainsi (en ce qu’ilz peuvent)
comme ilz sont traittez d’eux. Espères-tu que si tu avois belle femme,
mère, fille, ou sœur, qui pleust à
nostre maistre, qu’il allast rechercher
la loyauté que tu luy veux garder de
sa femme ? Tu es bien sot si tu le
crois. Asseure-toy que si les persuasions et prières n’y suffisoient, que la
force (quoy qu’il en deust avenir) se
y employeroit. Traittons doncques
eux, et leurs choses, comme ilz traittent nous, et les nostres. Use du bénéfice de la fortune, et garde-toy bien
de la chasser, va au devant d’elle, et
quand elle viendra, reçoy-la : car
pour certain si tu ne le faiz (laissons
à part la mort, que certainement ma
Dame en prendra), tu t’en repentiras
tant de fois, que tu voudrois estre
mort. »
Pirrus, lequel avoit plusieurs fois repensé aux parolles que Lusque luy avoit
dictes, avoit conclu en soy-mesmes,
que si elle retournoit plus devant luy,
il luy feroit autre responce, et se condescendroit de complaire du tout à la
Dame, pourveu qu’il peust estre seulement asseuré qu’elle ne le fist pour
l’esprouver, et par ainsi il respondit : –
« Voy-tu bien, Lusque, je congnoy que
tout ce que tu me dys est véritable :
mais aussi je congnoy mon Seigneur
sage et grandement avisé, et pource
qu’il met tous ses affaires entre mes
mains, j’ay paour que ma Dame, par
son conseil et volonté, me face cecy
pour m’esprouver ; et par ainsi, où il
plaira à ma Dame faire trois choses
que je demanderay pour esclarcir mon
doute, pour certain elle ne me commandera chose que je ne fasse incontinent après. Et les trois choses que je
vueil, sont cestes-cy. La première,
qu’en la présence de monsieur elle tue
son bon espervier. La seconde, qu’elle
m’envoye un touppet de sa barbe. Et
la troisiesme, une dent de luy-mesmes
et des meilleures. »
Ces choses semblèrent à Lusque mal
aysées, et encores plus à la Dame. Toutesfois amour qui est bon persuadeur et
pourveu de tous les conseilz, dont on
sçauroit avoir besoing, luy fit entreprendre de le faire ; et luy envoya dire
par Lusque, qu’elle feroit entièrement
et bien tost ce qu’il avoit demandé, et
outre tout cela, puis qu’il estimoit son
maistre si sage, qu’elle prendroit son
plaisir de luy en la présence de sondict
maistre, et si luy feroit accroire qu’il ne
scroit rien de ce qu’il auroit veu.
Pirrus attendit ce que feroit la gentilfemme. Laquelle peu temps après (ainsi
que Nicostrate avoit fait un jour un
grand festin, comme il avoit souvent
accoustumé à certains gentilzhommes)
sortit de sa chambre après que les tables
furent levées, et s’en vint en la salle où
l’on avoit disné, vestue d’un samyz vert,
et fort bien accoustrée, et s’en alla, en
la présence de Pirrus et de toute la compagnie, à la perche sur laquelle estoit
l’espervier que son mary aymoit tant,
et l’ayant deslié (comme si quasi elle
l’eust voulu prendre sur le poing), le prit
par les jectz, et en frappa contre la muraille, et le tua. Ce que voyant Nicostrate, il voulut crier contre elle, disant :
Ma femme, que avez-vous fait ?  Elle ne
luy respondit rien : mais se tournant vers
les gentilzhommes, qui avoient disné
avec luy, dist : –  « Messieurs, à grand
peine prendroye-je vengeance d’un
Roy qui m’auroit fait desplaisir, si je
n’avoye la hardiesse de la prendre d’un
espervier. Vous devez sçavoir que cest
oyseau m’a longuement privée de tout
le temps qui doit estre employé par les
hommes au plaisir des femmes : par ce
que aussi tost que la poincte du jour
a accoustumé d’apparoistre, mon mary
s’est tous jours levé et monté à cheval,
et avec son espervier au poing, s’en
est allé aux champs pour le voir voler ;
et moy, telle que vous me voyez, je
suis demourée en mon lict toute seulle,
et mal contente : au moyen de quoy
j’ay eu plusieurs fois volonté de faire
ce que je viens présentement de faire,
et autre occasion ne m’en a retenu,
sinon que j’ay voulu attendre de le
faire, en présence d’hommes qui soyent
justes juges de ma querelle, comme je
croy que vous serez.  Les gentilzhommes qui l’oyoient, croyans que Nicostrate n’eust esté autrement offencé,
sinon ainsi que le portoient les parolles
de la Dame, se prindrent à rire, et se
tournans vers Nicostrate, qui estoit tout
courroucé, luy dirent : –  Vrayement,
ma Dame a bien fait de venger son
injure par la mort de l’espervier.  Et
estant desjà la Dame retournée en sa
chambre, ilz convertirent, avecques plusieurs parolles tenues sur ce propoz, le
courroux de Nicostrate en grande risée.
Lors Pirrus, qui avoit veu cecy, dist en
soy-mesmes : Ma Dame a donné bon commencement à mes heureuses amours ;
Dieu vueille qu’elle persévère.
Quand la Dame eut ainsi tué l’espervier, il ne tarda guères après qu’elle
estant en sa chambre avec son mary, et
se jouantz ensemble, luy faisant caresse,
elle commença à se gaudir et railler avec
luy, et en ces entrefaites avint par fortune qu’il l’empoigna quelque peu par
le poil, qui servit à la Dame de grand
occasion, pour donner effect à la seconde
chose que Pirrus luy avoit demandé :
car elle le print soudainement par un
touppet de sa barbe, qu’elle luy tira si
fort en riant, qu’elle l’arracha entièrement de son menton. Dequoy se courrouçant Nicostrate, elle luy dist : –  Ho,
qu’est-ce que vous avez ? pourquoy faites-vous un tel visage, pour vous avoir
tiré seulement paraventure six petitz
poilz de la barbe ? vous ne sentiez pas
maintenant ce que je sentoye, quand
vous m’avez tiré par les cheveux.
Et continuantz ainsi de une parolle en
autre leur passetemps, la Dame garda
secrettement le toupillon de la barbe
qu’elle luy avoit tiré, et l’envoya le jour
mesmes à son cher amy.
Mais quand à la troisiesme chose, elle
entra en plus grant pensement. Toutesfois, comme celle qui estoit de grant
esprit, et à qui amour l’augmentoit
tousjours, elle pensa incontinent quel
moyen elle devroit tenir pour l’accomplir : qui fut, que ayant Nicostrate deux
jeunes pages, que leurs pères luy avoient
donnez, à fin qu’ilz apprinssent leur
court en sa maison, pour ce qu’ilz estoient
gentilzhommes, et l’un desquelz (quand
Nicostrate estoit à table) tranchoit devant luy, et l’autre le servoit à boire,
elle les fit appeller tous deux, et leur fit
accroire que la bouche leur sentoit mal,
si leur commanda que quand ilz serviroient leur maistre, ilz tirassent la teste
en arrière le plus qui leur seroit possible, toutesfois qu’ilz n’en dissent jamais
rien à personne : lesquelz la croyans
commencèrent à faire ce qu’elle leur
avoit enseigné. Parquoy elle demanda
un jour à son mary : – « Vous estes-vous jamais apperceu de ce que ces
pages font, quand ilz vous servent ?
– Ouy, » dist Nicostrate, « et le leur ay
voulu demander plusieurs fois. » A
quoy elle respondit : –  « Ne le faites
pa : car je le vous diray bien sans eux,
et vous l’ay celé un temps’pour ne vous
fascher : mais puisque je m’apperçoy
maintenant que les autres s’en apperçoivent, je ne le vous vueil plus celer.
C’est qu’il n’avient d’autre chose, sinon que la bouche vous put merveilleusement, et ne sçay quelle en est
l’occasion : car elle ne vous souloit
point puyr, qui est une villaine chose,
mesmement à vous qui estes tousjours
parmi les gentilzhommes : ainsi il faudroit regarder le moyen pour la guérir. » Lors Nicostrate dist : – « Que
pourroit-ce bien estre ? aurois-je point
quelque dent gastée en la bouche ? »
A qui la Dame respondit : –  Ouy paraventure.  Et l’ayant mené à une
fenestre, luy fit ouvrir la bouche, et regardant d’une part et d’autre, luy dist :
– « Jésus ! mon amy, comment l’avez-vous peu tant endurer ? Vous en avez
une de ce costé, laquelle (à ce qu’il me
semblele) n’est pas seulement gastée et
corrompue : mais aussi est toute pourrie. Et si vous la souffrez longuement
en la bouche, pour vray elle vous
gastera toutes celles qui sont auprès.
Parquoy je vous conseilleroye que
vous la fissiez tirer hors, avant que la
chose allast plus avant. » Lors Nicostrate dist : –  « Puisque vous en estes
d’avis, il me plaist très-bien ; qu’on
envoye doncq’ querir (sans plus y songer) un barbier qui me la tire. » A qui
la Dame dist : –  Jà à Dieu ne plaise
qu’un barbier vienne icy pour cela ;
il me semble qu’elle est en sorte que
sans aucun barbier je la tireray parfaictement bien, et d’autre part ces
arracheurs de dentz sont si bourreaux
à faire telz offices, que mon cueur ne
sçauroit souffrir de vous voir ou sentir
en quelque sorte que ce soit, entre les
mains de pièce d’eux. Parquoy j’ayme
mieux le faire moy-mesmes, et de faict
je le feray. Car au moins s’il vous fait
trop de douleur, je vous laisseray incontinent, ce que le barbier ne feroit
pas.  » Et disant cecy elle se fit apporter les ferremens servans à telle affaire, et
envoya tout le monde hors de la chambre, fors Lusque qu’elle retint avec soy :
puis s’enfermantz dedans, elle fit estendre
N icostrate sur un banc, et luy mit les
tenailles en la bouche. Et ayant empoigné l’une de ses dentz, il fut si fort tenu
par Lusque, que la Dame (encor’ qu’il
criast très-fort pour la douleur qu’il sentoit) la luy arracha, laquelle elle cacha,
et en print une autre fort gastée, qu’elle
avoit en sa main, et la monstra au pauvre
douloureux qui estoit à demy mort, en
luy disant : – « Regardez ce que vous
avez tenu en vostre bouche desjà si
long temps a. » Et luy le croyant ainsi
(combien qu’il eust souffert un très-grand mal, et qu’il s’en plaignist grandement) pensa estre guéry, puis qu’elle
estoit dehors, et après estant reconforté
d’un costé, et la peine allégée d’autre, il
s’en sortit de la chambre.
La Dame, ayant pris ceste dent, l’envoya incontinent à son amy, lequel desjà
certain de son amour, s’offrist d’estre
prest et appareillé à tout ce qu’il luy
plairoit commander. Mais elle, désirant
de l’asseurer encores d’avantage, et luy
estant avis que chacune heure en duroit
mille, qu’elle n’estoit avec luy, luy voulut
tenir ce qu’elle luy avoit promis, et fit
semblant d’estre malade. Parquoy estant
visitée un jour après disner de son mary,
ne voyant personne avec luy que Pirrus,
elle le pria que pour se désennuyer ilz
luy aydassent d’aller au jardin : dont
Nicostrate la print d’un costé, et Pirrus
de l’autre, qui la portèrent et la mirent
en un préau au pied d’un beau poyrier ;
là où ayans esté assis quelque temps, elle
qui desjà avoit fait instruire Pirrus de ce
qu’il avoit à faire, dist :  Pirrus, j’ay
grand désir d’avoir de ces poyres,
monte dessus, et en jette quelqu’une,
ce qu’il fit soudainement. Et estant dessus
commença à jetter des poyres en bas. Et
ce pendant qu’il les jettoit, il commença
à dire : « Hé, monsieur, qu’est-ce que
vous faites ? Et vous, ma Dame, com-ment n’avez-vous honte de le souffrir
en ma présence ? pensez-vous que je
ne voye goutte ? vous estiez tout à ceste
heure si fort malade ? comment estes-vous si tost guérie que vous faciez
telles choses ? voulans toutesfois lesquelles faire, vous avez tant de belles
chambres ; pourquoy n’allez-vous en
quelqu’une ? et il seroit plus honneste
que de le faire en ma présence. » La
Dame, se retournant devers le mary, luy
dist : –  « Que dit Pirrus ? il est entré en
frenaisie ? »  Dist alors Pirrus : – « Je ne
frenaisie point, non. Ne pensez-vous
pas (ma Dame) que je ne vous voye
bien ? » Nicostrate s’esmerveilloit fort,
et dist : – « Véritablement, Pirrus, je croy
que tu songes. » A qui Pirrus respondit : – « Monsieur, je ne songe point,
ne vous aussi, certes ne songez pas :
ains vous demenez si bien, que si ce
poyrier se demenoit ainsi, il ne demou-reroit poyre dessus. » Dist adonc la
Dam : – « Que peut estre cecy ? seroit-il bien possible, qu’il luy semblast que
nous faisons ce qu’il dit ? Si Dieu me
garde, et j’estoye aussi saine que j’ay
esté autresfois, je monteroye dessus,
pour voir quelles merveilles sont celles
que cestuy-cy dit qu’il voit. » Mais tant
que Pirrus fut sur le poyrier, il disoit
tousjours, et continuoit ce propos. A
qui Nicostrate dist : – « Descendz en
bas. » Ce qu’il fit ; puis Nicostrate luy
dist : –  « Que dis-tu que tu vois ? » Dit
Pirrus : – « Je pense que vous me réputez sans entendement, ou pour
homme qui songe. Je vous dy que je
vous ay veu couplé avec ma Dame
vostre femme, puis qu’il le me faut
dire : et après en descendant, je vous
ay veu lever, et vous mettre là où vous
estes maintenant assis. – Par ta foy »
(dist Nicostrate), « estois-tu en ceste resverie ? car nous ne sommes point bougez d’icy, depuis que tu montas sur le
poyrier, autrement que tu vois. » A
qui Pirrus dist : –  « Pourquoy nous en
débatons-nous ainsi ? Vrayement je
vous ay bien veu ; vray est que vous
voyant, c’estoit sur le vostre. » Desquelles parolles Nicostrate s’esmerveilloit
tousjours de plus en plus, tant qu’il luy
dist : –  « Je vueil voir si ce poyrier est
enchanté, et s’il est vray qu’on voye
les merveilles que tu dis quand on est
dessus. »
Et de faict, il y monta : mais il n’y fut
si tost, que la Dame et Pirrus commencèrent à faire leurs jeux. Ce que voyant
Nicostrate, il commença à crier : –
« Meschante femme, qu’est-ce que vous
faites ? et toy aussi, Pirrus, de qui tant
je me fioye ? » Et disant ainsi, il commença à descendre du poyrier. A quoy la
Dame et Pirrus respondirent : – « Nous
sommes assis, » et ainsi qu’il descendoit, ilz s’en retournèrent asseoir au lieu
où il les avoit laissez : toutesfois quand
il fut descendu, et qu’il lesveit au mesme
lieu où il les avoit laissez, il commença
à les injurier. Auquel Pirrus dist : –
« Monsieur, je confesse vrayement à
ceste heure, que comme vous disiez
tantost je voyoye faucement, ce pendant que j’estoye sur le poyrier, et ne
le congnoy à autre chose, sinon à ce
que je voy et congnoy que vous avez
veu faucement : et qu’il soit ainsi je ne
vueil que autre chose vous le face congnoistre, sinon d’avoir esgard et penser,
que si ma Dame vostre femme (qui est
très-honneste et plus sage que nulle
autre) vous vouloit faire outrage en tel
cas, que ce ne seroit devant voz yeux.
Quand est de moy, je ne vueil rien
dire : bien vous asseuré-je, que je me
laisseroye plustost tirer à quatre chevaux que de le penser seulement, tant
s’en faut que je le voulusse faire en
vostre présence. Parquoy il vous faut
croire pour certain que la faute de
ceste fauce apparence doit procéder du
poyrier : par ce que tout le monde ne
m’eust pas faict descroyre que vous ne
fussiez icy couché avec ma Dame, si je
ne vous eusse ouy dire qu’il vous a
semblé, que je feisse ce que je sçay
certainement que je n’ay jamais faict
seulement, mais ne aussi pensé. » La
Dame, d’autre part, se mettant presque
en colère, se leva debout, et commença
à dire : – « Ho, que loué soit Dieu, de
ce que vous m’avez estimée si sotte que
de croyre que si je eusse voulu penser
à telles meschancetez que vous dictes
que vous voyez, que je vinsse à les
faire devant voz yeux. Soyez asseuré
que à toutes les fois qu’il m’en prendroit volonté, je ne voudroye que ce
fust icy : ains me feroye bien forte de
sçavoir estre en l’une de nos chambres
si secrettement, qu’il me sembleroit
grand chose si vous en sçaviez jamais
rien. »
Nicostrate, qui croyoit véritablement
(comme disoyent l’un et l’autre) qu’ilz ne
fussent jamais conduictz devant luy à tel
acte, ne voulut plus parler de cela : et
commença à deviser de la nouveauté du
cas et du miracle de la veue, qui se changeoit ainsi quand on montoit dessus :
mais la Dame, qui faignoit d’estre courroussée de l’opinion que Nicostrate monstroit avoir d’elle, dist : – « Véritablement, ce poyrier ne fera plus de telles
hontes (si je puis) ne à moy, ne à autre
femme, et par ainsi, Pirrus, cours t’en
querir une coignée, et en le coupant
venge en un instant et toy et moy :
combien qu’il seroit beaucoup mieux
employé d’en donner sur la teste de
Nicostrate, qui sans aucune considération s’est si tost laissé esblouir les
yeux de l’entendement : car encor’ qu’il
semblast à ceux que vous avez en la
teste que ce que vous dictes fust vray,
si ne deviez-vous pour chose du monde,
au jugement de vostre entendement,
comprendre ou consentir que il fust
ainsi. »
Pirrus alla promptement querir une
coignée, et coupa le poyrier, lequel aussi
tost que la Dame le veit tomber, elle dist
en se tournant vers Nicostrate : – « Puis
que je voy par terre l’ennemy de mon
honnesteté, mon courroux est passé »,
et pardonna bénignement à Nicostrate
qui l’en prioit bien fort, luy enchargeant
qu’il ne luy avinst jamais plus de présumer de celle qui l’aymoit plus que soy-mesme une semblable chose. Ainsi le
misérable mary trompé et mocqué s’en
retourna avec sa femme et Pirrus en
son palais : auquel plusieurs fois depuis
Pirrus et la Dame prindrent ensemble
plaisir et délectation, avec beaucoup plus
de commodité qu’ilz n’eurent souz le
poyrier. Dieu nous doint telle fortune.
 
DEUX SENOIS
 
aymoyent une femme qui estoit commère de
l’un d’eux : le compère mourut et revint depuis en esprit à son compaignon suyvant la
promesse qu’il luy avoit faite, et luy compta
ce qu’on fait par delà.
 
NOUVELLE X
 
Par laquelle il reprent couvertement ceux qui n’ont
point d’égard à la vraye chose, qui doyt garder de
pécher.

L ne restoit plus que le Roy
à compter sa nouvelle, lequel, après qu’il veit les Dames rapaisées de la plaincte
qu’elles faisoyent du poyrier
coupé qui n’en pouvoit mais,
commença ainsi :
 
Il est chose plus que manifeste (mes
Dames) que tout Roy qui est juste, doit
observer premier que nul autre, les loix
que luy mesmes a faictes ; et s’il fait autrement on le doit juger serf, digne de
punition, et non Roy. En laquelle faute
et répréhension moy, qui suis vostre
Roy, seray presqués contrainct de tomber : car je donnay hyer la loy sur nostre
forme de deviser, avec intention de ne
vouloir pour ce jourd’huy user de mon
privilège : ains estant subject comme vous
autres à ceste mesme loy, vouloye parler de ce que vous tous avez parlé : mais
on n’a pas seulement dict ce que j’avoye
imaginé de compter, ains a-Ion récité
sur celle matière tant d’autres belles choses, et si bien dictes, que je ne sçauroye
inventer (quelle recherche que je face
en mon entendement) chose venant à
propos, qui se puisse parangonner à
celles qu’on a desjà dictes : et par ainsi,
puis qu’il faut que je pèche en la loy que
moy-mesmes ay faite, je me soumetz
comme digne de punition à toute amende
qui me sera commandée. Et retournant
à mon privilège accoustumé, je dy que
la nouvelle que ma Dame Élise a comptée du compère et de la commère, et
d’autre part la grande sottise des Senois,
ont tant de force, mes chères Dames,
que (ne parlant plus des bons tours que
les femmes sages font aux mariz qui sont
sotz) elles me contraignent à vous compter une petite nouvelle d’eux : laquelle
(combien qu’il y ayt beaucoup en elle
de ce qu’on ne doit point croyre) si sera-elle néantmoins en partie plaisante à
ouyr.
 
Il y a eu autresfois (mes Dames) deux
jeunes bourgeois à Siene, l’un nommé
Tingusse Myny, et l’autre Meucio de
Ture, qui se tenoient à la porte Salaye,
lesquelz (à ce qu’il sembloit) s’entreaymoient fort, et fréquentoient ordinairement l’un avecques l’autre : et allantz
(comme les hommes font) aux églises et
aux prédications, ilz avoient ouy prescher plusieurs fois de la béatitude et de
la misère qui estoit donnée en l’autre
monde, selon les mérites, aux ames de
ceux qui mouroient : desquelles choses
eux désirans scavoir nouvelles certaines,
et ne sçachans trouver meilleur moyen,
ilz promeirent l’un à l’autre avecques
grand serment, que le premier d’eux qui
mourroit, retourneroit (s’il pouvoit) vers
celuy qui seroit demouré en vie, et luy
diroit des nouvelles de ce qu’il désiroit.
S’estans doncques faict ceste promesse,
et fréquentans continuellement ensemble
(comme dist est), avint que Tingusse fut
compère d’un nommé Ambrois Anselmin, qui demouroit en Camporeggi :
lequel avoit eu un filz de sa femme
nommée Dame Mitte : et visitant quelque
fois Tingusse, avec Meucio son compagnon, la commère qui estoit une belle
et désirable femme, luy, compère, devint
(nonobstant le compérage) amoureux
d’elle ; comme aussi fit Meucio, à qui elle
plaisoit grandement, l’oyant fort louer
par Tingusse : se donnans toutesfois
garde l’un de l’autre de ceste amytié,
mais non pour une mesme occasion. Car
Tingusse ne se gardoit d’en dire rien à
Meucio, sinon pour la meschanceté qu’il
cuydoit faire d’aymer sa commère, et en
eust eu grand honte si quelqu’un l’eust
sceu ; mais Meucio ne le faisoit pour
cecy, ains pource qu’il s’estoit desjà
apperceu que Tingusse l’aymoit, dont
il pensoit en soy-mesmes : Si je luy
descouvre cecy, il prendra jalousie de
moy ; et ayant la commodité de parler
à elle toutes les fois qu’il voudra comme
compère, il me mettra tant qu’il pourra
en sa malle grace : parquoy je ne auray jamais d’elle chose qui me plaise.
Or aymantz ainsi ces deux jeunes hommes (comme dist est), avint que Tingusse, lequel avoit plus de moyen que
son compagnon de pouvoir descouvrir
son affection à la femme, sceut tant faire
et tant dire, qu’il eut son plaisir d’elle,
dont Meucio s’apperceut bien. Et combien qu’il en fust fort fasché, toutesfois
espérant venir quelquefois à fin de ce
qu’il désiroit, il faisoit semblant de ne
s’en appercevoir point, de peur que Tingusse n’eust matière et occasion de luy
rompre ou empecher son entreprinse.
Et aymants ainsi les deux compagnons
l’un plus heureusement que l’autre, il
avint que Tingusse, trouvant le retourner
bon et doux en la mestairiede sa commère,
y bescha et laboura tant qu’il en print
une maladie, laquelle le meit si bas en
peu de jours qu’il en mourut. Et trois
jours après qu’il fut trespassé (par ce que
paraventure il n’avoit peu plus tost) s’en
vint une nuict en la chambre de Meucio.
suyvant la promesse qu’il luy avoit faite :
lequel trouva dormant très-fort, et l’appella. Quand Meucio fut esveillé, il dist :
–  « Qui es-tu ? »  A qui il respondit : –  « Je
suis Tingusse : lequel, suyvant la promesse que je t’ay faicte, suis retourné vers
toy pour te dire des nouvelles de l’autre monde ». Meucio s’estonna quand
il le vit : mais à la fin s’estant réassuré,
il luy dist : – « Mon frère mon amy, tu
sois le bien venu. » Et après il luy demanda s’il estoit perdu. A qui Tingusse
respondit : – « Perdues sont les choses qui
ne se retrouvent : et comment seroye-je
en ce lieu si j’estoye perdu ? – Hé, »  dist
Meucio, « je ne dy pas ainsi : mais je te
demande si tu es parmy les ames
damnées au feu pénible d’enfer. » A
qui Tingusse respondit : – « Non pas
cecy : mais je suis bien, pour les péchez que j’ai faictz, en très-grandes
peines et fort douloureuses. »  Alors
Meucio luy demanda particulièrement,
quelles peines l’on donne par delà pour
chacun péché qu’on commet par deçà.
Et Tingusse les luy dist toutes. Puis
Meucio luy demanda s’il vouloit qu’il
fist quelque chose par deçà pour luy. A
qui Tingusse respondit que ouy : à sçavoir qu’il fist dire pour luy des messes et
des oraisons, et faire des aumosnes :
parce que telles choses aydoyent beaucoup à ceux qui sont par delà. A qui
Meucio promit de le faire volontiers.
Et ainsi que Tingusse s’en partoit d’avec
luy, Meucio se va souvenir de la commère, et ayant un peu levé la teste de
dessus le chevet, luy dist : – « Il me souvient bien encores, Tingusse, de la
commère avec qui tu couchois quand
tu estois deçà : je te prie, dy-moy
quelle peine t’en est donnée par delà ? » A qui Tingusse respondit : –
« Frère mon amy, incontinent que je
fuz arrivé par delà, il y en eut un qui
sembloit qu’il sceust tous mes péchez
par cueur, lequel me commanda que
je m’en allasse en un lieu, auquel je
pleuray en très-grandes peines mes
fautes, et là je trouvay plusieurs compagnons condamnez à la mesme peine
que j’estoye : et estant ainsi parmy
eux et me souvenant de ce que j’ay
autresfois faict avec ma commère, et
attendant par cela trop plus grande
peine que celle qui m’avoit esté donnée (combien que je fusse en un grand
feu et fort chaut), je trembloye toutesfois tout de peur. Ce congnoissant,
un qui estoit auprès de moy me dist :
Qu’as-tu plus que les autres qui sont
icy, que tu trembles ainsi estant au
feu ? O, dy-je, mon amy, j’ai grand
peur du jugement que j’attendz pour
un grand péché que j’ay faict autresfois. Cestuy-là me demanda alors quel
péché c’estoit : à qui je dy : Ce péché
fut tel, que je couchoye avec une
mienne commère : et y ay tant couché
que j’y laissay la peau ; et luy alors, se
mocquant de cecy, me dist : Va, sot
que tu es, n’ayes point de peur : on
ne tient point compte par deçà en
façon que ce soit, de ce qu’on faict
avec les commères : dont je fuz tout
asseuré. » Et cecy dit, s’approchant le
jour, Tingusse dist à son compagnon
Meucio : – « A Dieu, je ne puis plus demourer avec toy, » et soudainement
s’en alla.
Meucio, ayant ouy qu’on ne tenoit
compte par delà de ce qu’on faict par
deçà avec les commères, commença à se
mocquer de sa sottise, pource qu’il en
avoit espargné plusieurs par le passé :
parquoy, ayant laissé son ignorance
en cela, il devint d’oresenavant sage.
Lesquelles choses si frère Robert eust
sceues, il ne luy eust point esté besoing d’aller syllogisant, quand il convertit sa bonne commère à faire ses
plaisirs.
Zephirus estoit desjà levé à cause du soleil qui s’approchoit du couchant, quand le
Roy, ayant achevé sa nouvelle, et ne demourant plus aucun autre à dire, osta la couronne de dessus sa teste et la mit sur celle
de ma Dame Laurette, en disant : « Ma Dame,
je vous couronne, de vostre couronne mesmes, Royne de nostre compagnie. Vous
commanderez désormais comme Dame et
maistresse, ce que vous penserez qui sera le
plaisir et la consolation de tous », puis se
r’assit. Parquoy ma Dame Laurette, devenue
Royne, fit appeller le maistre d’hostel : auquel elle commanda qu’on mist les tables en
la plaisante vallée un peu de meilleure heure
qu’on n’avoit accoustumé, à fin qu’on s’en
peust retourner tout à l’aise au palais : et
après luy ordonna toutes les autres choses
qu’il avoit à faire ce pendant que son gouvernement dureroit. De là, se retournant
vers la compagnie, elle dist : « Dioneo voulut
hier que nostre devis du jourd’huy fust des
tromperies que les femmes font aux marys ;
et n’estoit que je ne vueil point qu’on pense
que je soye de race de petit chien, qui se veut
incontinent venger, je commanderoye que
nous parlissions demain des tromperies que
les hommes font à leurs femmes : mais laissant à parler de cecy, je vueil que chacun
pense de compter de ces tromperies que font
tous les jours, ou la femme à l’homme, ou
l’homme à la femme, ou un homme à l’autre : et je pense qu’il n’y aura moins de plaisir à deviser de ce qu’il y a eu en ce que nous
avons aujourd’huy dit. » Puis, quand elle
eut ainsi parlé, elle .se leva et donna congé à
la compagnie jusques à l’heure de souper.
Les Dames et les hommes pareillement se
levèrent, desquelzaucuns tous deschaus commencèrent à aller par l’eau claire, et les autres s’en alloient à l’esbat, se promenantz sur
l’herbe verte, souz ces arbres beaux et
droictz. Dioneo et Fiammette chantèrent
grand pièce ensemble d’Arcite et de Palémon, et prenans ainsi plusieurs et divers
passetemps, ilz passèrent tout le temps en
très-grand plaisir jusques à l’heure de souper. Laquelle venue, et s’estans mis à table
au long du petit lac, ilz soupèrent là à leur
bel ayse au chant de mille oyseaux, raffreschiz d’un petit vent doux et gracieux, qui venoit des montaignes d’alentour, et sans mouches. Puis, quand les tables furent levées et
qu’on eut faict quelque tour par la vallée,
estant encor’ le soleil haut, ilz reprindrent
sur la vesprée (comme il pleut à leur Royne)
leur chemin au petit pas, et en causant et
devisant de mille choses, tant de celles qu’on
avoit dites ce jour-là comme d’autres, ilz arrivèrent au beau palais qu’il estoit presque
nuict : là où, avecques du vin très-froit et
quelques confitures, ilz chassèrent la petite
peine du peu de chemin qu’ilz avoient faict :
et ramenèrent la dancerie entrain autour de
la belle fontaine, en dançant maintenant au
son de la cornemuse de Tindare, et tantost
au son d’autres instrumens : mais à la fin
la Royne commanda à ma Dame Philomène
qu’elle dist une chanson, laquelle commença
ainsi :
 
Las ! dolente ma vie,

Pourray-je pas quelque fois retourner

Au lieu dont j’eu fascheuse départie ?


 
Je n’en sçay rien : tant m’ard à tous propos

Le désir que je porte

De me revoir au lieu où je me vy.

O mon seul bien, hélas, mon seul repos,

Qui m’estrains de tell’ sorte,

Las, dy-le moy : car l’entendre d’autruy

N’ose et ne sçay de qui.

Las, mon seigneur, fay-le moy espérer,

Pour conforter l’ame toute estourdie.


 
Dire ne puis quel fut le grand plaisir

Qui m’a si enflammée,

Que jour ne nuict ne me treuve en seur lieu :

Pource que l’ouyr, le voir, et le sentir,

Sans forme accoustumée,

Chacun par soy alument nouveau feu,

Où je cuis peu à peu,

Toy seul me peux (non autre) conforter

Et renforcer ma vertu estourdie.


 
Hélas, dy-moy s’il me doit avenir

Que jamais je te treuve,

Où je baisay les yeux qui m’ont faict morte.

Dy-le moy, dy, mon bien, mon souvenir,

Quand viendras à l’espreuve :

Fay que ton dire un peu me réconforte,

Soit la demeure courte

Jusqu’au venir, et longue au séjourner,

Car tout m’est un, tant m’a l’amour ravie.


 
Et si jamais avient que te retienne,

Si sotte ne seray

Comme fus lors que te laissay partir :

Ains te tiendray bien fort, quoy qu’il avienne,

Et ta bouche feray

Me contenter en l’amoureux désir :

Rien ne dy du gesir :

Vien doncques tost, vien à moy m’embrasser :

Tel seul penser à chanter me convie.




 
Ceste chanson fit penser à toute la compagnie que quelque nouvelle et plaisante
amytié contraignist ma Dame Philomène à
parler ainsi, et pource que par le discours
d’icelle il sembloit bien qu’elle en avoit
senty plus avant que la veue, elle en fut
réputée plus heureuse : si y en eut qui luy
en portèrent envie.
Après doncques que la chanson fut achevée, la Royne, se souvenant qu’il estoit le
lendemain vendredy, dist à toutes gracieusement :  Vous sçavez (nobles Dames et
vous Seigneurs) qu’il est demain le jour
consacré à la passion de nostre Seigneur
lequel (si bien il vous en souvient) nous
célébrames dévotement estant Royne ma
Dame Néiphile, et cessames tous plaisans
devis, et si fimes le semblable le samedy
ensuyvant : parquoy voulant suyvre le bon
exemple qui m’a esté donné par elle, il me
semble que ce sera bien faict que nous
nous abstenions demain, et l’autre jour
d’après, de plus racompter noz plaisantes
nouvelles, comme nous fimes ces jours
passez, réduysans à nostre mémoire ce qui
fut faict à telles journées pour le salut de
noz ames.  Si pleut à toute la compagnie
le dévot parler de leur Royne : prenant
congé de laquelle ilz s’en allèrent tous reposer, estant desjà passée une bonne partie
de la nuict.
LA HUITIESME JOURNÉE  DU DÉCAMÉRON
 
En laquelle on devise, souz le gouvernement de
ma Dame Laurette, des tromperies qui se font
chacun jour de femme à homme, ou d’homme à
femme, ou bien d’homme à autre.

ES raysdu soleil commençoient
desjà à aparoistre sur la cime
des plus hautes montaignes,
tellement qu’on pouvoit clairement congnoistre toute
chose, quand la Royne et sa
compagnie se levèrent le Dimenche matin,
et s’en allèrent promener premièrement
quelque peu de temps sur la rosée, et après
cela ouïr la messe sur les sept ou huict
heures, en une petite église qu’estoit là
auprès : puis quand ilz furent retournez au
logis, et eurent disné plaisamment, ilz se
mirent à chanter et à dancer, et puis après
chacun qui voulut reposer y alla, luy en
donnant la Royne congé. Mais quand midy
fut passé, s’estantz tous assis comme il
pleut à icelle Dame auprès de la belle fontaine, pour continuer leur passetemps acoustumé, ma Dame Néiphile commença par
son commandement à dire ainsi :
 
GULFART
 
fit marché avec la femme de Gasparin de
coucher avecques elle moyennant une somme
d’argent, qu’elle voulut toucher premièrement : laquelle il emprunta de son mary
mesmes, et la bailla depuis à la femme,
comme s’il rendoit ce que luy avoit presté le
mary. Auquel après son retour de Gennes
il dist en la présence de ladicte femme,
comme il luy avoit rendu icelle somme pour
la bailler à son mary : ce qu’elle confessa
estre vray.
 
NOUVELLE PREMIÈRE
 
Monstrant que les Dames, qui vendent leur chasteté, n’en mettent point le prix à profit.

uis qu’il a pleu à Dieu
(mes amyables Dames) que
je donne commencement à
ceste journée par une
mienne nouvelle, j’en suis
très-contente. Et pource qu’il a esté
beaucoup parlé des tromperies que les
femmes ont faictes aux hommes, je vous
en vueil compter une qu’un homme fit
à une femme, non pas que je le vueille
blasmer par icelle de ce qu’il fit, ou dire
que la tromperie ne fust bien employée
à la femme : ains je vous le conteray
pour louer l’homme et blasmer la femme,
et aussi pour monstrer que les hommes
sçavent aussi bien tromper ceux qui les
croyent comme ilz sont trompez de
ceux ou celles qu’ilz croyent. Combien
qu’à parler plus proprement, on ne
devra appeller tromperie ce que je vueil
dire, mais chose bien méritée : par ce
que la femme doit estre honneste et garder son honneur comme sa propre vie,
ny ne se doit condescendre à le contaminer pour quelque occasion que ce
soit. Et si toutes fois, pour cause de
nostre fragilité, cecy ne nous peut tousjours avenir comme il en seroit besoing,
je suis d’opinion, que celle qui s’abandonne pour argent doit estre
bruslée : là où celle qui se laisse aller
quelquefois par amour (congnoissant
ses forces estre très-grandes) mérite
d’avoir pardon, de juge qui ne sera trop
rigoureux : comme nous monstra naguères Philostrate en comptant ce qui
avint à ma Dame Philippe de Prato.
 
Or devez-vous entendre qu’il y eut à
Milan un soldat Alemant nommé Guifart, homme de bien de sa personne et
fort loyal à ceux qu’il servoit : ce qui
avient peu souvent des Alemans ; et
pource qu’il rendoit volontiers ce qu’on
luy prestoit, il avoit si bon crédit, qu’il
eust trouvé plusieurs marchans, qui à
peu de proffit luy eussent presté autant
d’argent qu’il en eust voulu emprunter.
Cestuy-cy doncques, demourant audict
Milan, mit son amour en une fort belle
femme, nommée ma Dame Ambroyse,
femme d’un riche marchant qui se nommoit Gasparin Sagastrace, lequel avoit
grande congnoissance à luy et l’aymoit
fort. Et aymant ceste femme fort discrettement, sans que le mary ne autre
s’en apperceust, il envoya parler un
jour à elle, la priant de luy vouloir
accorder son amytié : et qu’il estoit prest
de faire tout ce qu’elle luy commanderoit. La Dame, après plusieurs parolles,
conclud qu’elle estoit preste d’accomplir
ce qu’il plairoit à Gulfart, pourveu que
deux choses s’en ensuyvissent. L’une,
qu’il ne le diroit jamais à personne. Et
l’autre, d’autant qu’il estoit riche et que
elle avoit besoing de deux cens escuz
pour quelque sien affaire, qu’il les lui
donneroit, et après elle seroit tousjours
à son commandement. Gulfart, entendant l’avarice de ceste-cy qu’il croyoit
estre honneste femme, fut si marry de
sa villennie, qu’il changea quasi l’amour
fervente qu’il luy portoit en grande
hayne et délibéra de la tromper ; et de
faict, il luy envoya dire, qu’il feroit très-volontiers cela et plus grande chose s’il
pouvoit pour elle, et à ceste cause,
qu’elle luy fist sçavoir seulement quand
il luy plairoit qu’il l’allast voir, et qu’il
ne faudroit de les luy porter : dont
jamais personne ne sçauroit rien, sinon
un sien compagnon, de qui il se fyoit
grandement, et lequel alloit tousjours en
sa compagnie, en toutes les choses qu’il
faisoit. La Dame, mais plustost meschante femme, oyant cecy en fut contente, et luy envoya dire que Gasparin
son mary s’en devoit bien tost aller pour
aucuns ses affaires à Gennes : le partement duquel elle luy feroit sçavoir et
l’envoieroit quérir.
Cependant, voyant Gulfart son heure,
il s’en alla devers Gasparin et luy dist :
« Escoutez, Sire, j’auroye besoing, pour
quelque mien affaire qui m’est d’importance, de deux cens escuz seule-ment, et voudroye bien qu’il vous
pleust les me prester à tel profit que
vous avez accoustumé prendre de moy
quand vous m’en avez autres fois
presté. » Gasparin respondit qu’il le
vouloit très-bien, et sur l’heure les lui
compta. De là à peu de jours Gasparin
alla à Gennes, comme la femme luy
avoit dict : au moyen de quoy elle envoya dire à Gulfart, qu’il la vinst voir
et qu’il luy apportast les deux cens
escuz. Gulfart, ayant pris son compagnon, s’en alla à la maison de la Dame,
et trouvant qu’elle l’attendoit, la première chose qu’il fit, il luy mit au poing
les deux cens escuz, en la présence de
son compagnon, et avec ce luy dist :
« Ma Dame, tenez ces deux cens escuz
que vous baillerez à vostre mary
quand il sera de retour. » La Dame
les prit, et ne s’avisa pas pourquoy
Gulfart lui disoit ces parolles, ains creut
qu’il le fist de peur que son compagnon
s’apperceust qu’il les luy baillast pour
aucun pris faict entre eux. Parquoy elle
lui dist : – « Je le feray très-volontiers,
mais je vueil voir s’ilz y sont tous, »
et les ayantz versez sur une table, et
trouvé qu’il y en avoit justement deux
cens (dont elle fut fort contente en soy-mesme) les serra, et revint à Gulfart. Et
quand elle l’eut mené en sa chambre,
elle le contenta non seulement celle
nuit de sa personne, mais plusieurs
autres avant que le mary revinst de
Gennes.
Quand Gasparin fut de retour, Gulfart regarda l’heure qu’il seroit avec sa
femme, et s’en alla vers luy : auquel il
dist en la présence d’elle : « Sire Gasparin, les deux cens escuz que vous me
prestates l’autre jour, ne me servirent
point, par ce que je ne peuz faire ce
pourquoy je les empruntay : parquoy
je les apportay incontinent icy à
vostre femme et les luy baillay ; il vous
plaira de les rayer de dessus vostre
papier. » Le mary, se retournant vers
sa femme, luy demanda si elle les avoit
euz. Elle, qui voyoit devant soy le tesmoing qui les luy avoit veu bailler, ne le
sceutnyer : ains dit : – « Certes ouy, je les
ay receuz : mais il ne m’estoit encores
souvenu de le vous dire. » Lors Gasparin dist –  « Gulfart, j’ensuis content.
Allez-vous en, et vous reposez sur
moy que je les effaceray de mon
papier. » Par ainsi partant Gulfart
content, et demourant la Dame mocquée, il rendit au mary le déshonneste
prix de la meschanceté de sa femme, et
comme sage amant jouyt de s’amye
avare, sans qu’il luy coustast rien.
 
LE PRESTRE DE VARLONGUE
 
coucha avecq’ Bellecouleur : à laquelle il
laissa son manteau en gage, et emprunta
d’elle un mortier, qu’il luy renvoya après,
et fit demander son manteau qu’il luy avoit
laissé pour souvenance : la bonne Dame, en
grumelant et l’injuriant, fut contraincte par
son mary de le rendre.
 
NOUVELLE II
 
De ne tenir promesse à femme qui se vend : et de
se garder des Prestres, qui voudra.

ES hommes et les Dames
louoyent esgallement ce que
Gulfart avoit faict à l’avaricieuse Dame Milannoyse,
quand la Royne, s’estant retournée vers Pamphile, luy
enchargea en souzriant qu’il se mist à dire
sa nouvelle. Parquoy il commença ainsi :
 
C’est à moy (mes belles Dames) à vous
compter une petite nouvelle contre ceux
qui nous offencent continuellement, sans
qu’ilz puissent estre offencez de nous,
au moins en la mesme sorte qu’ilz nous
offencent. C’est à-sçavoir contre les
Prestres, lesquelz ont levé l’estandart et
publié la croisade sur noz femmes, et
leur est avis qu’ilz ont gaigné ne plus ne
moins le pardon de peine et de coulpe,
quand ilz en peuvent mettre une sous
eux, comme s’ilz avoient amené le Souldan pris et lyé d’Alexandrie en Avignon.
Ce que nous autres, pauvres malheureux laiz, ne leur pouvons faire : jaçoit
ce que nous faisons bien nostre devoir
de nous en venger sur leurs mères,
sœurs, amyes, et filles, d’aussi bon
cueur comme ilz le font à noz femmes.
Et par ainsi je délibère de vous racompter un amourachement de village plus
pour rire, pour la conclusion que vous
orrez, que pour le vous faire long en
parolles : duquel encores pourrez-vous
recueillir ce fruict, que vous congnoistrez qu’il ne faut pas tousjours croire ce
que disent les Prestres.
 
Je vous dy doncques qu’à Varlongue,
qui est (comme chacune de vous sçait ou
peut avoir ouy dire) fort près d’icy, y
eut un maistre Prestre, dispost, et gaillard de sa personne, pour le service des
femmes : lequel, encores qu’il ne sçeust
guères trop bien lire, toutesfois avec
plusieurs bonnes et sainctes parollettes
il récréoit au pied d’un orme ses paroissiens ; et si, avec cela il visitoit leurs
femmes, quand ilz alloient en quelque
lieu hors de leurs maisons, mieux que
Prestre que jamais au paravant y eust
esté, en leur portant jusques à la maison
du gasteau, et de l’eau béneiste, et quelque moucheron de chandelle, leur donnant sa bénédiction. Or avint qu’entre
ses autres paroissiennes qui premier luy
avoient pleu, il y en eut une sur toutes
les autres qui luy pleut grandement,
nommée Bellecouleur, femme d’un laboureur qui s’appeloit Bientevienne del
Mazzo : laquelle, à dire le vray, estoit
une plaisante et fresche villageoise, brunette et bien marquée, et duicte à
sçavoir mieux broyer le mortier que
nulle autre : et outre c’estoit celle qui
sçavoit mieux sonner des cimbales, et
chanter L’eau court à la bourrache, et
mener le bransle quand il en est besoing
avec un beau et gentil petit mouchoir à
la main que voysine qu’elle eust. Au
moyen dequoy Monsieur le Prestre s’enamoura si fort que il en perdoit l’entendement : et s’en alloit tout au long du
jour dandinant pas à pas pour la pouvoir voir, et quand il sçavoit, le Dimenche au matin, qu’elle estoit à l’église, il
disoit un Kyrie et un Sanctus, en s’efforçant pour monstrer qu’il estoit un
grand Maistre de chant, de sorte qu’on
eust jugé que c’estoit un asne qui
brayoit, là où quand il ne l’y voyoit
point, il s’en passoit fort légèrement.
Toutesfois il le sçavoit faire de sorte,
que Bientevienne le mary ne s’en appercevoit point, ne pareillement voysin qu’il
eust. Et pour avoir plus l’accointance de
Bellecouleur, il luy faisoit des présens
d’heure à heure et luy envoyoit quelquefois un bouquet d’aux frais, dont il
avoit des plus beaux de la contrée en un
sien jardin qu’il labouroit luy-mesmes :
et quelquesfois un coffin plein de poix
nouveaux, et aucunesfois un bouquet
d’oignonnetz ou d’eschallotes : et quand
il pouvoit choysir l’heure, la guettoit un
peu du coing de l’œil comme un chien
qui veut mordre l’autre : et elle (ainsi
sauvage qu’elle estoit) faisant semblant
de ne s’en appercevoir et de l’avoir à
desdain, passoit plus outre : au moyen
dequoy Monsieur le Prestre n’en pouvoit venir à bout.
Or avint un jour que s’en allant le
Prestre sur le poinct de midy ores
çà, maintenant là par la rue, il rencontra Bientevienne sur un asne chargé de
besongnes devant luy, et l’ayant arraisonné luy demanda où il alloit. A qui
Bientevienne respondit – « Moigne, en
bonne vérité, Monsieur, je m’en vay
jusques à la ville, pour quelque
mienne besongne, et porte ces choses-cy à Sire Bonacorcy de Ginestret, à
fin qu’il m’ayde de je ne sçay quoy
qu’il m’a faict demander par un ajournement du parentoire à comparoir par
son periculeur, le Juge de l’édifice. »
Le Prestre, bien joyeux, luy dist : – « Tu
fais bien, mon filz, or va avec la
mienne bénédiction, et retourne bien
tost ; et s’il t’avenoit de voir Lapucio,
ou Naldino, n’oublie pas de leur dire
qu’ilz m’apportent ces attaches pour
mes fléaux. » Bientevienne dist que
cela seroit faict, et s’en venant vers
Florence, le Prestre alla penser qu’il
estoit heure d’aller vers Bellecouleur, et
d’esprouver son aventure. Parquoy s’estant mis le chemin entre les jambes, il
n’arresta point qu’il ne fust en la maison de elle. Et quand il fut entré dedans,
il dist : – « Dieu envoye céans tout bien,
qui est de là ? » Bellecouleur, qui
estoit allée en haut, quand elle l’ouyt,
dist : – « Monsieur, vous soyez le bien
venu, où allez-vous ainsi trainant
vostre queue par ce grand chaut ? »
Le Prestre respondit : – « Si Dieu me
vueille ayder, que je m’en venoy de-mourer un peu icy avecq’ toy, par ce
que j’ay trouvé ton homme qui s’en
alloit à la ville. » Et Bellecouleur,
estant descendue en bas, se mit à seoir
et commença à nettoyer de la semence
de choux que son mary avoit peu auparavant arrachez.
Le Prestre luy commença à dire : –
« Bellecouleur, me dois-tu tousjours faire
mourir en ceste manière ? » Bellecouleur commença à rire et à dire : – « Ho,
que vous fais-je ? » Le Prestre dist : –
« Tu ne me fais rien : mais tu ne me
laisses faire à toy ce que je voudroye
bien, et que Dieu a commandé. – Allez,
allez », dist Bellecouleur, « ho, ho, les
Prestres font-ilz telles choses ? » Le
Prestre respondit : – « Ouy, nous le faisons mieux que les autres hommes. Et
pourquoy non ? et si je te dy bien plus,
que nous faisons tous jours meilleure
besongne : et sçais-tu pourquoy ? pource
que nous moullons à esclusées : mais
en vérité, bon pour toy si tu ne sonnes
mot, et que tu me laisses faire. » Bellecouleur luy dist : – « Ho, quel bon pour
moy pourroit estre cecy, estans tous
vous autres plus chiches que le diantre ? » Alors le Prestre dist : – « Je ne
sçay comment tu dis cela, demande
seulement. Veux-tu une paire de souliers ? ou un ruban ? ou si tu veux un
beau demy ceint ? ou ce que tu voudras ? » Bellecouleur dist : – « Vrayement, nous en sommes bien, j’ay de
tout ce que vous dictes : mais si vous
m’aymez tant, que ne me faictes-vous
un service ? et je feray après ce que
vous voudrez. » A quoy le Prestre
respondist : – « Dy ce que tu veux, et je
le feray volontiers. » Bellecouleur dist
à l’heure : – « Il me faut aller samedy
à Florence pour rendre de la layne
que j’ay filée, et pour faire r’acoustrer
mon rouet, et si vous me prestez trente
douzains, que je sçay que vous avez,
je retireray de l’usurier ma gonnelle
de pers et mon devanteau des festes
que j’apportay quand je me mariay :
car vous voyez que je ne puis aller à
l’église ne en aucun bon lieu, par ce
que je ne l’ay, et je feray tousjours
après ce que vous voudrez. » Le Prestre respondit : – « Si Dieu me doint
bonne année, je ne les porte sur moy :
mais croy-moy qu’avant qu’il soit samedy, je feray que tu les auras trèsvolontiers. – Voyre », dist Bellecouleur, «  vous estes tous grans prometteurs,
et après vous n’en tenez rien. Cuydez-vous faire à moy comme fistes à Billuzza, qui s’en alla avec un beau pas
rien tout neuf ? à la foy de Dieu non
ferez, elle en est devenue pour cecy
femme du monde. Si vous ne les avez,
allez les querir si vous voulez. – Hé, »
dist le Prestre, « ne me fais point aller
à ceste heure au logis, que tu vois que
j’ay ainsi droicte l’aventure à ceste
heure qu’il n’y a personne céans : et
paraventure quand je retourneroye, il
y auroit qui que ce soit qui m’empescheroit : et je ne sçay quand il me
viendra une autrefois si bien à poinct,
comme maintenant. » Et elle dist : –
« Sans point de faute, si vous voulez
aller, si allez, ou sinon passez-vous
en. »
Le Prestre, voyant qu’elle n’estoit délibérée de faire chose qui luy pleust, sinon
à salvum me fac, et il le vouloit faire
sine custodia, dist : – « Or bien, tu ne
me crois point que je te les apporte :
mais à fin que tu me croyes, je te laisseray en gage ce mien manteau de
pers. » Bellecouleur leva le visage, et
dist : – « Voyre ce manteau ? Ho, et que
vaut-il ? »  Le Prestre dist : –  « Comment, que vaut-il ? Je vueil que tu
saches qu’il est d’un fin duaiz de Flandres, voire de trois aiz, encor y en a-il
en nostre paroisse qui le tiennent de
quatre aiz : et n’y a pas encores quinze
jours qu’il me cousta de Otto, frippier,
quarante-deux bons solz, et si me dist
Buillet, qui (comme tu sçais) se congnoist si bien en ces draps bleuz, que
je y avoye gaigné cinq bons solz. –
Est-il possible ?  dist Bellecouleur.
En endea je ne l’eusse jamais pensé :
mais baillez-le moy doncques premièrement. » Monsieur le Prestre, qui
avoit l’arbaleste bandée, s’estant despouillé le manteau, le luy bailla, et elle
après l’avoir serré luy dist : – « Allons-nous en icy en la grange où jamais
personne ne vient », et ainsi le firent.
Et là le Prestre luy donnant les plus
doux baisers du monde, et la faisant sa
parente de bien près, se rigola grand’
pièce avec elle.
Puis après, estant party en gonnelle
(comme s’il venoit de servir à unes
nopces), s’en retourna à l’église ; et là
considérant que tous les moucherons des
chandelles qu’on luy offroit en toute
l’année, ne valoient pas la moytié de
trente solz, il luy fut bien avis qu’il avoit
mal fait, et se repentit d’avoir laissé son
manteau : commençant lors à penser
par quel moyen il le pourroit recouvrer,
sans qu’il luy coustast rien. Et pource
qu’il estoit assez malicieux, se va très-bien aviser d’une malice pour le retirer
ainsi qu’il avint : car d’autant que le jour
ensuyvant il estoit feste, il envoya le
garçon d’un sien voysin en la maison de
ceste Bellecouleur : et l’envoya prier qu’il
luy pleust luy prester son mortier de
pierre, pource qu’il avoit ce jour-là à
disner avecques luy deux siens voisins,
et qu’il vouloit faire de la saulce. Bellecouleur le luy envoya. Et quand l’heure
de disner fut venue, le Prestre espia que
Bientevienne et Bellecouleur fussent à
table, et ayant appellé son maistre clerc,
luy dist : – « Pren ce mortier, et le rapporte à Bellecouleur, et dy-luy : Le
Curé dit que grand mercy, et que vous
luy renvoyez le manteau que le garçon
vous laissa pour souvenance. » Le
maistre clerc s’en alla à la maison de
Bellecouleur avec ce mortier, et la trouva
à table avec son mary qui disnoyent ; et
là ayant mis le mortier à terre, feit l’ambassade du Prestre. Bellecouleur, voyant
qu’on luy demandoit le manteau, voulut
respondre : mais le mary, avecques un
mauvais visage, dist : – « Comment,
prens-tu gage de nostre Curé ? Je fay
bon veu à Dieu qu’il me prent envie
de te donner un grand horion : tire,
rendz-le luy tout à ceste heure, que la
teigne te puisse venir : et garde-toy
bien que de chose qu’il vueille jamais,
voire s’il vouloit nostre asne, qu’on ne
luy die de non. » Bellecouleur en grumelant se leva, et estant allée à son coffre, qui estoit au pied du lict, en aveignant le manteau, et le baillant au clerc
dist : – « Tu diras ainsi au Prestre, de
ma part : Bellecouleur dit, qu’elle fait
veu à Dieu que vous ne pilerez jamais
plus saulce en son mortier, si bel honneur vous luy en faites à ceste heure. »
Le clerc s’en alla avecques le manteau,
et fit l’ambassade au Prestre. A qui le
Prestre dist en riant : – « Tu luy diras,
quand tu la verras, que si elle ne me
preste le mortier, je ne luy presteray
le pillon : et l’un vaudra l’autre. » Le
mary pensa que sa femme dist ces parolles, pource qu’il l’avoit tancée, et ne
s’en soucia autrement. Mais Bellecouleur
fut fort courroussée contre le Prestre et
ne voulut parler à luy, jusques vers le
temps de vendanges. Puis après, l’ayant
menassé le Prestre de la faire aller en la
gueulle du grand Lucifer, de paour
qu’elle en eut, et avec des chastaignes et
du moust, elle se raccointa avec luy ; et
depuis feirent plusieursfois grande chère
ensemble, et au lieu des trente solz qu’il
luy avoit promis, il luy fit renforcer son
cimbal, et y mettre une petite sonnette,
et elle fut contente.
CALANDRIN,
 
Brun et Bulfamaque allèrent par la plaine
de Mugnon, cherchans la pierre précieuse
que Ion nomme Éliotropie, et croyant Calandrin l’avoir trouvée, il s’en retourna à sa
maison chargé de pierres ; sa femme le voulut tancer et luy tout courroucé la batit :
puis s’en alla faire tout le compte à ses
compagnons, qui le sçavoient mieux que luy.
 
NOUVELLE III
 
Reprenant la sottise de ceux, qui ajoustent
foy à toutes choses.

INIE la nouvelle de Pamphile,
de laquelle les Dames avoient
tant ris, qu’elles rient encores,
la Royne enchargea à ma
Dame Elise, qu’elle suivist de
dire la sienne. Laquelle, riant
encores, commença ainsi :
 
Je ne sçay (mes Dames) si je vous
pourray autant faire rire avec une mienne
petite nouvelle non moins vraye que
plaisante, comme a fait Pamphile avec
la sienne : toutesfoys je m’en parforceray.
 
En nostre cité (laquelle a tous jours esté
pleine de diverses manières de gens) il y
eut n’aguères un peintre nommé Calandrin, homme simple et le plus nouveau
qu’on sçauroit voir : lequel fréquentoit
le plus du temps avec deux autres peintres, appellez l’un Brun, et l’autre Bulfamaque, hommes fort récréatifz, mais au
demourant sages et avisez, lesquelz hantoient ledict Calandrin, par ce qu’ilz
prenoient souventesfois plaisir de sa simplicité et de ses façons de faire. Il y avoit
semblablement lors à Florence un jeune
homme le plus plaisant, le plus cault, et
le plus avenant en tout ce qu’il vouloit
faire qu’on veit oncques, nommé Macé
del Saggio, lequel ayant entendu quelque chose de la simplicité de Calandrin,
délibéra d’en avoir son passetemps en
luy faisant quelque mocquerie : ou pour
luy faire accroire aucune chose de nouveau. Et l’ayant de fortune rencontré un
jour en l’église sainct Jean, et le voyant
qu’il s’amusoit à regarder les peintures,
et la taille du tabernacle qui est sur l’autel de ladicte église qu’on y avoit mis
peu de temps auparavant, il pensa avoir
trouvé le lieu tout propre, pour venir à
chef de son entreprise. Et ayant déclaré
à un sien compagnon ce qu’il avoit délibéré de faire, ilz s’en vindrent ensemblement là où Calandrin estoit tout seul ; et
faisans semblant de ne le voir point,
commencèrent à deviser entre eux deux
de la vertu de plusieurs pierres, desquelles Macé parloit aussi proprement
comme s’il eust esté un fort grand lapidaire, ausquelz propos Calandrin presta
l’oreille. Et un peu après s’estant levé
debout, voyant que ce n’estoit conseil,
s’assembla avec eux. Ce qui pleut grandement à Macé, lequel poursuyvant son
propos fut enquis de Calandrin, en quel
lieu se pouvoient trouver ces pierres si
précieuses, et pleines de si grande vertu.
Macé respondit, que la plus grand’ part
se trouvoit en Berlinsone, ville de Basque,
en une contrée qui se nommoit Bengodi :
en laquelle on lyoit les vignes de sausisses : et y avoit Ion une oye pour de
l’argent, et l’oyson parmy le marché. Et
y estoit une montaigne toute de fromage
Parmesin gratté, sur laquelle demouroient des gens qui ne faisoyent autre
chose que faire crousetz et ravyolles,
qu’on cuysoit en bouillon de chappon :
et puis on les jettoit de là en bas, et qui
plus en prenoit, plus en avoit : et là auprès couroit un petit ruisseau de Malvoysie, la meilleure qui se vendist jamais,
sans qu’il y eust dedans une seule goutte
d’eau. – « Ho, » dist Calandrin, « c’est
un bon païs : mais dy-moy, que fait-on
de ces chappons que ceux-là cuysent ? »
Respondit Macé : – « Les Basques les
mangent tous. » Lors Calandrin dist :
– « Y as-tu jamais esté ? » A qui Macé
respondit : – « Diz-tu ? Si je y fuz jamais ?
Ouy, je y ay esté autant une fois comme
mille. » Calandrin demanda alors : –
« Combien y a-il de lieues d’icy ? » A
qui Macé respondit : – « Il y en a plus
de millante. » Calandrin dist : – « Il
doit doncques estre plus loing que la
Brusse ? – Tu dys vray, » respondit
Macé. Calandrin, voyant que Macé disoit
ces parolles avec un visage arresté, et
sans rire, il y ajousta telle foy qu’on peut
ajouster à la vérité plus manifeste qu’on
sçauroit dire ; et les tenant ainsi pour
toutes vrayes, il luy dist – « Il y a trop
loing pour moy : mais s’il estoit plus
près, je te vueil bien dire que je iroye
une fois avecques toy : quand ce ne
seroit que pour voir faire la culbute à
ces crousetz, et en prendre une escuellée. Mais dy-moy (que Dieu te face
joyeux), en ce païs que tu dis, ne se
trouve-il pas de ces pierres qui ont
tant de vertu ? » A qui Macé respondit :
– « Ouy et si en trouve-on de deux
sortes de très-grande vertu. Les unes
sont des pierres de mouillère de Sertignane et de Montisce : par la vertu
desquelles, quand on en a fait des
meulles de moulin, on en fait la farine :
au moyen dequoy on dit en ce païs-là
que de Dieu viennent les graces, et de
Montisce les meulles de moulin : mais
il y a de ces pierres de mouillère en si
grande quantité, qu’elles sont aussi peu
prisées entre nous, comme sont entre
eux les esmeraudes : desquelles il y a
là de plus grandes montaignes que
n’est le Mont-Morel, qui reluysent à
minuyt : et dois sçavoir que qui feroit
enchasser les meulles de moulin en
anneaux, premier que de les percer,
et qu’on les portast au Souldan, on en
auroit ce qu’on voudroit. L’autre est
une pierre précieuse, que nous autres
lapidaires appellons Eliotropie, qui est
de très-grande vertu : par ce que quiconques la porte sur soy, jamais ce
pendant qu’il la tient, on ne le voit en
place du monde, s’il n’y est. » Alors
Calandrin dist : – « Ces pierres sont de
grande vertu : mais où est-ce qu’on
trouve ceste Eliotropie ? » A qui Macé
respondit, qu’on en souloit trouver en la
plaine de Mugnon. Calandrin demanda
de quelle grosseur est ceste pierre, et
quelle couleur a-elle ? – « Elle est »
(respondit Macé) « de plusieurs grosseurs,
l’une plus, et l’autre moins : mais toutes
sont presque de couleur noire. »
Calandrin, ayant bien retenu en soy-mesmes toutes ces choses, faisant semblant d’avoir autre affaire, se partit d’avec Macé, et délibéra en soy-mesmes de
chercher s’il pourroit trouver ceste pierre :
toutesfois il proposa de n’en faire rien,
sans le faire sçavoir à Brun, et à Bulfamaque, qu’il aymoit grandement. Si se
mit à les chercher à fin que sans plus y
songer, ilz fussent les premiers à trouver
ceste pierre, tellement qu’il consomma
toute celle matinée à chercher ceux-cy.
A la fin, estant desjà mydi passé, se
souvenant qu’ils besongnoient au monastère des Dames de Fayence, il laissa
(encor qu’il fist fort grant chault) tout
autre sien affaire, et quasi en courant les
y alla trouver, et les ayant appellez, leur
dist ainsi : « Mes amis, si vous me voulez croire, nous serons les plus riches
hommes de Florence : par ce que j’ai
sceu d’un homme digne d’estre creu
qu’en la plaine de Mugnon se trouve
une pierre, que qui la porte sur soy ne
peut estre apperceu de personne : par
ainsi je seroye d’avis que sans plus y
songer nous l’allissions chercher avant
que nulle autre personne y allast. Soyez
asseurez que nous la trouverons : car
je la congnoy, et quand nous l’aurons
trouvée, que diable avons-nous affaire
autre chose sinon la mettre en nostre
pochette, et nous en aller aux bancs
de ces banquiers qui sont tousjours
(comme vous sçavez) chargez de gros,
et de ducatz, et en prendre autant qu’il
nous plaira ? Personne ne nous verra,
et ainsi nous deviendrons incontinent
riches, sans avoir la peine de barboil1er les murailles tout au long du jour,
comme fait le lymasson. » Brun et Bulfamaque, oyans cestuy-cy, commencèrent entre eux à rire, et regardans l’un
l’autre, firent semblant de s’esmerveiller
grandement et louèrent le conseil de
Calandrin. Mais Bulfamaque demanda
comment ceste pierre avoit nom. Or est-il que Calandrin (qui avoit gros entendement) avoit desjà oublié son nom : si respondit : – « Que avons-nous affaire du
nom, puis que nous sçavons sa vertu ?
Je seroye d’opinion que sans plus
attendre nous deussions l’aller cher-cher. – Or bien, » (dist Brun) « comment est-elle faite ? » Calandrin dist :
–  « Il en est de toutes sortes, mais toutes
sont quasi noires : parquoy il me semble que nous avons à amasser toutes
celles que nous verrons estre noires
tant que nous ayons trouvé celle-là,
et par ainsi ne perdons plus temps. »
A qui Brun dist : – « Attens » et s’estant
tourné vers Bulfamaque, il luy dist : – « Il
m’est avis que Calandrin dist très-bien :
mais il ne me semble pas que ceste
heure soit propre pour cela. Parce que
le soleil est hault, et frappe dedans ceste
plaine de Mugnon, de sorte qu’il a
seiché toutes les pierres : parquoy telles
semblent à ceste heure blanches, qui
au matin avant que le soleil ait donné
dessus, ressemblent noires ; et avec ce
il y a plusieurs gens aujourd’huy, qui
est jour ouvrier, qui sont par ladicte
plaine, lesquelz, quand ilz nous verroient, pourroient deviner ce que nous
y irions faire, et paraventure le feroient comme nous, et pourroit avenir qu’elle leur tomberoit entre les
mains, et si ainsi estoit, nous aurions
perdu le trot pour l’amble. Parquoy
je suis d’opinion, si vous le trouvez
bon, que cecy soit une entreprinse
pour estre exécutée à un matin, qu’on
congnoistra mieux les noires d’avec
les blanches, et que ce soit un jour de
feste, qu’il n’y aura personne qui nous
voye. »
Bulfamaque loua le conseil de Brun,
et Calandrin s’y accorda, et conclurent
que le dimanche ensuyvant tous trois
s’en iroient bien matin chercher ceste
pierre ; mais Calandrin les pria sur tout
qu’ilz ne le dissent à personne du monde :
car on le luy avoit dit en grand secret ;
et ayant parlé de cecy, il leur va compter ce qu’il avoit ouy dire de ce païs de
Bengodi, affermant avec grans sermens,
qu’il estoit tout fin vray. Quand Calandrin fut party d’avec eux, ilz conclurent
ensemble ce qu’ilz vouloient faire sur
ceste matière, et luy attendit le dimanche
matin avec grande affection ; et quand il
fut venu, il se leva à la pointe du jour,
et ayant appellé ses compagnons, sortiz
qu’ilz furent par la porte de sainct Gai
et descenduz en la plaine de Mugnon,
ilz commencèrent à chercher çà et là
ceste pierre. Calandrin alloit devant
comme celuy qui plus désiroit la trouver,
et saultant ores icy, et tantost là, il se
jettoit par tout où il voyoit des pierres
qui fussent noires, et icelles amassant
les mettoit en son sein. Ses compagnons
alloient après, qui en amassoient maintenant une, et tantost une autre : mais
Calandrin n’eust guères fait de chemin
qu’il en eut emply tout son sein, parquoy il print les deux quartiers de devant de son saye, qui estoit fait à plain
fond ; et ayant bien attaché les deux
boutz d’iceux à sa ceincture, il n’arresta
guères après qu’il ne les eust empliz ; et
après cela, il print semblablement son
manteau, qu’il emplit pareillement de
pierres.
Parquoy voyans Bulfamaque et Brun
que Calandrin estoit bien chargé, et que
l’heure du disner s’approchoit, Brun
demanda (suyvant la délibération qu’ilz
avoient faite) à Bulfamaque : « Où est
Calandrin ? » Bulfamaque, qui le voyoit
auprès de soy, se tournant à l’environ
et regardant çà et là, respondit – « Je ne
sçay : mais si estoit-il naguères icy
devant nous. – Que appelles-tu naguères ? » (dist Brun) « je pense estre
certain qu’il est maintenant au logis à
disner, et qu’il nous a laissez icy en
ceste belle resverie, d’aller cherchant
les pierres noires par ceste plaine de
Mugnon. – Mon Dieu ! qu’il a bien
fait » (dist lors Bulfamaque) « de s’estre
ainsi moqué de nous, et nous avoir
laissez icy, puis que nous avons esté
si sotz de le croire ; je te prie, dy-moy
qui seroit celuy qui eust esté si fol de
croire qu’en la plaine de Mugnon on
eust deu trouver une pierre de si
grande vertu ? autre que nous le croyroit-il jamais ? »  Calandrin, oyant ces
parolles, s’en alla incontinent penser
que ceste pierre luy estoit venue entre ses
mains, et que par la vertu d’icelle ceux-là qui estoient près de luy ne le pouvoient appercevoir. Estant doncques plus
que joyeux d’une telle aventure, délibéra sans leur sonner mot de s’en retourner au logis, et leur ayant tourné les
tallons, commença à s’en venir. Ce que
voyant Bulfamaque, il dit à Brun : – « Et
nous, que ferons-nous ? Que ne nous en
allons-nous ? » A qui Brun respondit
– « Allons-nous-en : mais je fay bon veu
à Dieu que Calandrin ne m’en baillera
plus de telles, et si j’estoye près de luy
comme j’ay esté toute ceste matinée, je
luy donneroye tel coup de ce caillou
par les tallons qu’il se souviendroit
paraventure un moys de ceste tromperie. »
Ce fut tout un à Calandrin de leur
ouïr dire les parolles qu’ilz disoient, et
de les voir venir après soy, et de sentir
qu’ilz luy donnoient d’un caillou aux
tallons : toutesfois, sentant le mal qu’on
luy avoit fait, il haussa le pied et commença à souffler ; ce néantmoins il se
teut et gaigna chemin. Bulfamaque,
ayant pris en sa main un des caillouz
qu’il avoit pareillement amassé, dist à
Brun : – « Voy-tu ce caillou ? » Et en
le jettant au travers des reins de Calandrin, dist – « Pleust à Dieu que Calandrin en eust maintenant ce coupparmy
les reins, » et luy en donna un grand
coup, et en peu de temps le menèrent
lapidant en ceste façon par ceste plaine
de Mugnon jusques à la porte sainct Gal ;
et là ilz jettèrent à terre les pierres qu’ilz
avoient amassées et demeurèrent quelque peu avec les gardes de la porte, lesquelz, informez du cas, faisans semblant
de ne voir point Calandrin, le laissèrent
aller avec les plus grandes rizées du
monde. Et Calandrin, sans s’arrester, s’en alla à sa maison qui estoit
prochaine du coing des moulins, et
tellement fut la fortune favorable à la
moquerie, que ce pendant que Calandrin vint au long de la rivière, et puis
par la ville, personne ne luy dist jamais
mot : aussi n’en rencontra-il guères, par
ce que un chacun quasi dinoit.
Calandrin s’en entra en cest équipage
ainsi chargé en sa maison, et par malle
fortune sa femme, qui se nommoit Tesse,
bien honneste femme, se trouva au haut
de la montée, laquelle, un peu courroucée
de sa longue demeure, le voyant venir
commença en grumelant à dire : « Je croy
que le diable ne te fera jamais venir,
tout le monde a tous jours disné quand
tu viens pour disner. » Ce que oyant
Calandrin, et voyant qu’il n’estoit point
invisible, plein de courroux et de marrisson, commença à dire : – « Ho, meschante
femme, estois-tu là ? tu m’as destruit,
mais par la foy de mon corps, je t’en
payeray bien. » Et lors il monta en
une sienne petite salette, où quand il
eut deschargé toutes les pierres qu’il
avoit apportées, courant en furie vers sa
femme, et l’ayant prise par les cheveux,
il la jetta à ses piedz, et là luy donna
tant de coups de pied et de poing,
comme il peut mener bras et jambes,
sans luy laisser poil en teste, ne os sur
le doz qui ne fust froissé, ne servant de
rien à la pauvre femme de luy requérir
pardon.
Bulfamaque et Brun, après qu’ilz eurent ryz quelque espace de temps, avec
ceux qui gardoient la porte, commencèrent à suyvre Calandrin de loing, et à
beau petit pas ; et quand ilz furent arrivez à l’huys de son logis, ilz ouïrent les
coups qu’il donnoit à sa femme, et faisantz semblant de arriver tout à l’heure,
l’appelèrent. Calandrin, estant tout en eau
de sueur enflambé, et las de force de
battre, vint à la fenestre, et les pria de
vouloir monter là-hault vers luy. Eux,
faignans d’estre aucunement courroucez,
montèrent en hault, et virent la salle
pleine de pierres, et à un des coings, sa
femme toute deschevelée, dessirée, inde,
et blessée au visage, qui plouroit désespérément ; et d’autre part virent Calandrin desseinct et recreu, qui estoit assis
comme un homme las. Auquel, après
l’avoir un peu regardé, ilz dirent : –
« Qu’est cecy, Calandrin ? veux-tu bastir,
que nous voyons icytant de pierres ? » Et
après cecy ilz demandèrent : – « Et ta
femme, qu’est-ce qu’elle a ? il semble
que tu l’ayes battue, quelles follies
sont cecy ? » Calandrin, tout lassé du
travail d’avoir porté si grand faiz de
pierres, et de la rage et colère dont il
avoit battu sa femme, et encor’ du deuil
de la bonne fortune qu’il luy sembloit
avoir perdue, ne pouvoit reprendre ses
espritz, pour respondre une parolle entière : parquoy demourant trop à parler,
Bulfamaque recommença et dist : –
« Calandrin, si tu estois courroucé d’ailleurs, tu ne te devois mocquer ainsi
de nous comme tu as faict, en nous
laissant comme deux sotz en la plaine
de Mugnon, où tu nous avois mené
pour chercher avecques toy la pierre
précieuse, et t’en estre venu sans nous
dire à Dieu, ne au diable, ce que nous
avons pris fort à mal : mais asseure-toy que ceste-cy sera la dernière que
tu nous feras jamais. » A ces parolles
respondit Calandrin en s’efforçant : –
« Mes amys, ne vous courroucez point :
le cas va bien autrement que vous ne
pensez. Moy, pauvre malheureux, j’avoye trouvé la pierre que vous dictes,
et oyez-moy si je ne vous diray pas la
vérité : quand vous me demandiez la
première fois l’un à l’autre, j’estoye
tout auprès de vous à moins de dix
brassées loing, et voyant que vous
vous en veniez, et que vous ne me
voyez point, je suis passé devant vous. »
Et commençant le compte d’un bout
à l’autre, leur récita tout ce qu’ilz
avoient faict et dit, et leur monstra
comment les coups de pierre luy avoient
accoustré les espaules et les tallons, et
après, continuant son propos, leur dist :
– « Et si vous vueil bien dire qu’en entrant par la porte (où vous sçavez com-bien sont fascheux et ennuyeux ces
gardes de vouloir tout voir), et outre
ce ayant trouvé par les rues plusieurs
miens compères et amys qui ont tous-jours de coustume de me arraisonner
et de me convier à boire, il n’en y a
pas eu un qui m’ayt dit parolle ne
demye, comme ceux qui ne me véoyent
point. A la fin quand j’ay esté arrivé
céans, ce diable de femme maudicte
m’est venue au devant, et de malle
fortune m’a veu : par ce que, comme
vous sçavez, les femmes font perdre la
vertu à toutes choses : au moyen de-quoy moy qui me pouvoye dire le
plus heureux homme de Florence, suis
demouré le plus malheureux, et pour
ceste cause je l’ay tant batue comme
j’ay peu mouvoir bras et jambes, et
ne sçay qui me tient que je ne luy sye
les veines. Que maudicte soit l’heure
que je la vey premièrement, et qu’elle
entra jamais céans ! » Et se reschauffant
en sa colère, il vouloit la retourner
battre.
Bulfamaque et Brun voyans tout cecy,
firent semblant de s’esmerveiller fort, et
souventesfois affermoient ce que Calandrin disoit, et avoient si grande faim de
rire qu’ilz crevoient quasi. Mais le
voyant lever en furie pour battre une
autresfois sa femme, se mirent au devant, et luy dirent que sa femme n’avoit aucune coulpe de toutes ces choses-cy : mais bien luy qui sçavoit que les
femmes faisoient perdre la vertu aux
choses, et n’avoit point dit qu’elle
se gardast de se monstrer ce jour-là
devant luy : lequel avis nostre Seigneur
luy avoit osté, ou par ce que l’aventure
ne devoit point estre sienne, ou pource
qu’il délibéroit en son entendement de
tromper ses compagnons, ausquelz quand
il s’apperceut de l’avoir trouvée, il le
devoit révéler. Et après plusieurs parolles réconcilièrent sa femme, non sans
grande peine, avec luy, et le laissèrent
mélancolicque en sa maison pleine de
pierres.
 
LE PRÉVOST
 
de l’église de Fiesole estant amoureux d’une
femme vefve qui ne l’aymoit point, croyant
coucher avec elle, coucha avec une sienne
chambrière : où les frères de la Dame le
firent venir trouver par son évesque.
 
NOUVELLE IV
 
Pour monstrer qu’amour faict radoter les vieillars, tant qu’ils en reçoivent déshonneur et punition.
 
A Dame Élise estoit venue à
fin de sa nouvelle, et non
sans grand plaisir de toute la
compagnie, quand la Royne,
s’estant tournée vers ma Dame
Émilie, luy fist signe qu’elle
comptast la sienne après ma Dame Elise :
laquelle commença incontinent ainsi :
 
Vertueuses Dames, il me souvient bien
qu’on a assez monstré par plusieurs nouvelles qui ont esté récitées, combien les
prestres, et les religieux, et encor’ tout
autre portant couronne, sont soliciteurs
de noz volontez. Mais pource qu’on n’en
sçauroit tant dire qu’il n’en y ait encores
plus, je délibère outre les dessudictz vous
en dire une d’un prévost d’église, qui
vouloit (maugré tout le monde) que une
gentilfemme l’aymast, voulust-elle ou
non, laquelle (comme fort sage qu’elle
estoit) le traicta comme il luy appartenoit.
 
Comme chacune de vous sçait, la cité
de Fiesole, dont nous pouvons voir d’icy
la montagne, a esté, par le passé, une
cité très-ancienne et grande, combien
qu’elle soit aujourd’huy toute ruynée ;
ne pour cela il n’a jamais esté qu’il n’y
ait eu un évesque, et encores y en a-il
un. En icelle y eut aussi jadis, auprès
de la grande église, une gentilfemme
vefve nommée ma Dame Picarde, qui y
avoit son héritage avec une petite maison, où elle se tenoit la pluspart du
temps (par ce qu’elle n’estoit pas des
plus aysées femmes du monde), avecques
deux siens frères fort honnestes et gracieux jeunes hommes. Et avint que allant
ordinairement ceste Dame (qui estoit
encor assez jeune, belle, et plaisante) à
la grande église, le prévost d’icelle en
devint si fort amoureux, qu’il ne voyoit
rien ne çà ne là qui luy pleust qu’elle,
dont après quelque temps, il fut si hardy
qu’il luy compta luy-mesmes son intention, la priant qu’elle se voulust contenter de son amytié, et de l’aymer
comme il l’aymoit. Vray est qu’il estoit
desjà vieil d’aage : mais bien jeune de
sens, audacieux et hautain, et présu-moit de soy toutes choses : sans ce que
ses façons de faire estoient pleines de
mauvaise grace, et luy tant facheux et
desplaisant qu’il n’y avoit personne qui
lui portast bien-vueillance. Et s’il y
avoit quelque femme qui luy en portast
peu, ceste-cy estoit celle qui non-seulement ne luy en portoit point, mais encores le hayssoit plus que le mal de teste.
Parquoy comme sage elle luy respondit :
– « Monsieur, si vous m’aimez, cela ne
me doit desplaire, et pour celle mesme
raison, je vous dois aymer, et vous
aymeray volontiers : mais il ne doit
tomber aucune chose déshonneste en-tre vostre amytié et la mienne : vous
estes mon père spirituel et estes prestre,
et avec ce, vous approchez beaucoup
de la vieillesse, qui sont toutes choses
qui vous- doivent rendre continent et
chaste, et d’autre part je ne suis plus
enfant, à qui ces amourachemens siéent
désormais guères bien, et oultre je suis
vefve, et vous sçavez combien l’honnesteté est requise aux vefves : parquoy
ayez-moy pour excusée : car en la manière que vous me requérez, je ne
vous aymeray jamais, ny ne vueil pareillement que vous m’aymez. »
Le prévost, n’en pouvant tirer autre
chose pour celle fois, ne fut pas estonné,
ou vaincu du premier coup, ains usant
de son importunité malséante, la solicita
plusieurs fois par lettres, et par ambassades, et encore luy-mesmes (quand il la
voyoit venir à l’église) l’en prioit : parquoy estant avis à la Dame que ceste
poursuite estoit trop facheuse et ennuyeuse, elle pensa de s’en vouloir despestrer, comme il le méritoit, puis que
autrement elle ne pouvoit faire : mais
elle ne voulut faire aucune chose en
cecy, sans le déclairer premièrement à
ses frères, et leur ayant dit ce que monsieur le prévost pourchassoit, et encores
ce qu’elle délibéroit de faire (desquelz
elle en obtint congé), s’en alla peu de
jours après à l’église comme elle avoit
de coustume, où aussi tost que monsieur
le prévost la veit il s’en vint vers elle :
avec laquelle, suyvant sa façon de faire,
il entra à propos par une alliance de parentage. Elle, le voyant venir, luy fit
bon visage, et après qu’ilz se furent tirez
à part, le prévost luy dist plusieurs propos
comme il avoit accoustumé. Et elle,
ayant jetté un grand souspir, luy dist :
– « Monsieur, j’ay plusieursfois ouy dire
qu’il n’y a chasteau si fort soit-il, qui
ne soit pris une fois s’il est tous les
jours assailly, ce que je voy très-bien
estre avenu en moy : car vous m’avez
tant poursuivie, encor’ avec douces
parolles, maintenant avec une gentillesse, et tantost avec une autre, que
vous m’avez fait rompre ma délibéra-tion, et suis contente, puis que je vous
plais, d’estre toute vostre. » Le prévost,
tout joyeux de cecy, respondit : – « Ma
Dame, je vous mercie, et à dire le
vray je me suis fort esmerveillé, comme
vous avez si longuement tenu bon,
considérant qu’il ne m’avint jamais
ainsi d’aucune autre. Et j’ay dit quelque fois que si les femmes estoient
d’argent, elles ne vaudroient pas un
denier, parce qu’il ne s’en trouveroit
pas une qui fust de bon aloy pour
endurer l’essay : mais laissons cecy
pour le présent, et regardons seulement, quand, et où, nous pourrons
nous trouver ensemble. » A qui la
Dame respondist : – « Mon doux seigneur, le temps pouroit bien estre à
l’heure qui plus vous plairoit : par ce
que je n’ay point de mary à qui il me
faille rendre compte du coucher, mais
je ne puis penser le lieu. » Dist lors
le prévost : – « Comment non ? En vostre
maison. » La Dame respondist : – « Vous
sçavez, monsieur, que j’ay deux jeunes
frères qui y viennent jour et nuict
avec leurs compagnons, et ma maison
n’est guères grande : parquoy il ne seroit possible d’y estre si ce n’estoit
qu’on y voulust demourer comme muet
sans sonner mot ne faire bruit, et en-cores à l’obscur comme les aveugles,
et qui le voudroit faire ainsi, cela se
pourroit aysément conduire, parce
qu’ilz n’ont accoustumé de venir en
ma chambre. Vray est que la leur est
si près de la mienne qu’on n’y sçauroit dire parolle si basse qu’elle ne se
puisse aisément ouïr. » Le prévost dist
alors : – « Ma Dame, à cecy ne tienne
pour une nuict ou pour deux, jusques
à ce que je pense où nous pourrons
estre une autresfois plus à l’aise. » La
Dame dist : – « Monsieur, cecy gist seulement en vous : mais d’une chose vous
vueil-je prier, que ce faict demeure si
secret qu’on n’en oye jamais parler. »
Le prévost dist lors : – « Ma Dame, ne
doutez point de cela : mais seulement
faites, s’il est possible, que nous couchions ce soir ensemble. » La Dame
dist : – « Il me plaist bien. » Et luy ayant
faict entendre comment, et quand il y
devroit aller, se partit d’avec luy, et s’en
retourna à la maison.
Or ceste Dame avoit une sienne chambrière qui n’estoit pas des plus jeunes
qu’on face, mais en récompense elle avoit
le plus laid visage, et plus contrefaict
qu’on vit jamais : car elle avoit le nez
fort escaché, la bouche torse, les lèvres
grosses, et les dentz mal composées,
grandes, et noires, et estoit un peu
lousche, ne jamais n’estoit sans avoir
mal aux yeux, avec une couleur jaune
et verte, qu’il sembloit qu’elle eust passé
l’esté, non à Fiesole, mais à Senegaille ;
et outre tout cecy estoit deshanchée, et un
peu boyteuse du costé droit, et avoit nom
Chutte : mais pource qu’elle estoit camuse comme un chien terrier, chacun
l’appelloit Chuttasse. Et combien qu’elle
fust contrefaicte de sa personne, elle ne
laissoitpour cela d’estre assez malicieuse :
laquelle la Dame fit venir à soy, et luy
dist : « Chuttasse, si tu me vueil faire un
service ceste nuict, je te donneray une
belle chemise toute neufve. » Quand
Chuttasse ouyt parler d’une chemise, elle
dist : – « Ma Dame, se il vous plaist me
donner une chemise, je me jetteray à
un besoing dans le feu, si plus vous
ne voulez. – Or bien,  dist la Dame,
je vueil que tu couches ceste nuict
avec un homme dedans mon lict, et
que tu luy faces grand chère : mais
garde-toy bien de sonner mot, de peur
que tu soyes ouye de mes frères, qui
couchent (comme tu sçais) près de toy,
et puis je te donneray la chemise. –
Voire, » dist Chutte, « je suis contente
de coucher avec six, s’il en est besoing,
non pas avec un seulement. »
Quand doncques la nuict fut venue, monsieur le prévost vint (comme
il avoit conclu) pendant que les deux
frères estoient en leur chambre, où ilz se
faisoient (comme la Dame leur avoit dit)
bien ouyr. Parquoy entrant tout coyement, et sans chandelle, en la chambre
de la Dame, il se mit comme elle luy
avoit enseigné, dedans le lict, et de l’autre part Chutte, bien recordée par sa
maistresse de ce qu’elle devoit faire ; et
luy, croyant avoir la Dame auprès de soy,
print entre ses bras Chutte, et la commença à baiser sans sonner mot, et elle
luy : puis à prendre son passetemps avec
elle, entrant en possession des biens si
longuement désirez. Quand la Dame eut
faict cecy, elle dist à ses frères qu’ilz fissent le demourant de ce qui avoit esté
délibéré. Lesquelz, sortiz tout bellement
de la chambre, s’en allèrent vers la place,
et leur fut la fortune plus favorable en
ce qu’ilz vouloient faire, que eux-mesmes
ne demandoient, par ce que faisant lors
grant chaut, l’évesque vouloit envoyer
querir ces deux jeunes hommes, pour
s’en aller jusques en leur maison passer
temps, et prendre son vin : mais ainsi
qu’il les vit venir, il leur dist incontinent ce qu’il avoit délibéré de faire, et
se mit en chemin avec eux. Et estant
entré en une leur petite basse court, là
où on avoit allumé plusieurs chandelles,
il beut de bon vin qu’ilz luy donnèrent
avec grand contentement, et quand il
eut beu, les deux frères luy dirent :
« Monsieur, puis qu’il vous a pleu nous
faire tant de grace que d’estre venu
visiter ceste pauvre maison, pour venir
à laquelle nous vous allions inviter,
nous vous supplions de vouloir voir
une petite chose que nous vous vou-Ions monstrer. » L’évesque respondit
que voulentiers. Parquoy prenant l’un
des frères un flambeau en la main et se
mettant devant, et l’évesque le suyvant
avec tous les autres, il alla droit à la
chambre où monsieur le prévost estoit
couché avec Chutte, lequel, pour arriver
bien tost au logis, s’estoit hasté de chevaucher, et avoit, avant que ceux-cy y
arrivassent, chevauché desjà plus de trois
lieues. Parquoy estant un peu lassé, il
se reposoit, ayant (nonobstant le chaut)
Chutte entre ses bras. Entrez doncques
qu’ilz furent, allant le jeune homme le
premier avec la clarté en la main, et
l’évesque après, et puis tous les autres,
on monstra à l’évesque, monsieur son
prévost et Chutte entre ses bras. Lequel
s’esveillant en ces entrefaictes, et voyant
la clarté, et tout ce peuple autour de
luy, il mit incontinent de honte et crainte
qu’il eut, la teste dedans le lict. A qui
l’évesque dist de grandes injures, et luy
fit tirer la teste dehors, et voir avec qui
il avoit couché. Lors ce pauvre prévost,
congnoissant la tromperie de la Dame,
devint tant pour cela que pour le blasme
qu’il luy sembloit recevoir, le plus dolent
homme qui fut oncques, et s’estant revestu par commandement de l’évesque,
il fut envoyé soubz bonne garde à la
maison pour souffrir grande pénitence
du péché qu’il avoit commis.
L’évesque voulut sçavoir après, comment cecy estoit avenu, qu’il fust venu
coucher avec Chutte. A qui les deux
frères comptèrent toute l’histoire. Ce
que oyant l’évesque, il loua grandement
la Dame, et les deux frères aussi, lesquelz, sans se vouloir souiller les mains
du sang des prestres, l’avoient traicté
comme il luy appartenoit. L’évesque luy
fit plorer ce péché quarante jours : mais
amour et desdaing le firent plorer plus
de quarante-neuf, outre ce qu’il fut long
temps après sans pouvoir sortir de sa
maison, ne aller par la rue, qu’il ne
fust monstré au doigt par les enfans qui
disoient : Voyez cestuy-là qui coucha
avec Chutte. Ce qui luy fachoit tant, qu’il
en fut quasi pour devenir fol. Et en
telle sorte l’honneste Dame se deschargea et deffit de l’ennuy et facherie de
monsieur le prévost, et Chutte gaigna
la chemise, et la bonne nuict.
 
TROIS BONS COMPAGNONS
 
avallèrent les brayes à un juge Marquisan
à Florence, ce pendant qu’il tenoit la court
en son siège.
 
NOUVELLE V
 
Admonestant qu’au maniement des affaires publics
doyvent estre establis personnages honnestes et
propres en toutes choses.

A Dame Émilie avoit mis fin à
sa nouvelle, ayant esté la
Dame vefve fort louée de
tous, quand la Royne, regardant Philostrate, dist :
C’est à toy maintenant à
dire.  Au moyen dequoy, il respondit incontinent, qu’il en estoit tout prest, et
commença :
 
Gracieuses Dames, le jeune homme
que ma Dame Élise a n’aguères nommé,
c’est à sçavoir Macé del Saggio, me fera
laisser une nouvelle que je vouloye dire,
pour en compter une de luy, et d’aucuns
siens compagnons : laquelle, encor
qu’elle soit aucunement déshonneste,
par ce qu’on usera (en la disant) des
vocables que vous avez honte de nommer, néantmoins, elle est tant pleine
de risée que je la vous diray.
 
Vous pouvez avoir ouy dire comment
souventesfois viennent à Florence des
Potestatz de la marque d’Ancone, lesquelz sont gens de pauvre cueur, et de
vie tant escharce et misérable que tout
leur faict n’est qu’une vraye pouillerie.
Et au moyen de ceste leur naturelle
misère et avarice, ilz meinent avec eux
des juges et des notaires qui ressemblent plus tost gens tirez de la charrue,
ou sortiz d’une savaterie, que des escolles
de loix. Or y estant venu un jour quelqu’un d’eux pour potestat, entre les
autres juges qu’il amena avec soy, il en
y avoit un qui se faisoit nommer messire
Nicolle de S. Lepide : lequel ressembloit
plus tost un mignan à le voir, qu’autre
chose. Et fut député cestuy-cy, entre les
autres, à ouïr les causes criminelles ; et
comme il avient le plus souvent, qu’encores que les citoyens n’ayent que faire
au Palais, si est-ce qu’ilz y vont quelquefois, avint que Macé del Saggio,
cherchant une matinée un sien amy, y
alla, et luy estant venu à propos de regarder là où ce Messire Nicolle estoit
assis, qui luy sembla estre quelque bel
oyseau, il vint à le considérer depuis les
piedz jusques à la teste. Et combien
qu’il luy vist un chappeau de menu-vert
tout enfumé en la teste, et un escritoire
à sa ceinture, avec le saye plus long que
la robbe, et plusieurs autres choses
estranges, et hors de ce que doit porter
un honneste et civil homme, il en vit
encores entre elles une des plus notables
à son jugement que pièce des autres :
assavoir des brayes, le fond desquelles il
voyoit tomber jusques à my jambe,
estant ce Juge assis, qui avoit ses habillements, par escharseté de drap, si
estroitz et affamez, qu’ilz estoient tous
ouverts par devant. Parquoy sans s’amuser trop à les regarder, et laissant ce
qu’il alloit cherchant, il commença à
faire nouvelle queste, et alla trouver
deux de ses compaignons, desquelz l’un
avoit nom Ribi, et l’autre Mathias, tous
hommes non moins récréatifz que luy ;
et leur dist : « Si vous me voulez faire
plaisir, je vous prie, venez vous en
jusques au Palais avec moy : car je
vous vueil monstrer le plus nouveau
sot que vous vistes jamais. » Et s’en
estant allé avec eux au Palais, il leur
monstra ce beau Juge et ses brayes,
dont ilz commencèrent de loing à en
rire, et s’estantz approchez plus près
des bancs, sur lesquelz Monsieur le
Juge estoit assis, ilz virent qu’on pouvoit aller facilement par dessouz, et outre ce, que l’ays sur lequel il tenoit ses
piedz estoit tout rompu, tellement qu’on
y pouvoit mettre la main et le bras tout
à l’aise.
Lors Macé dist à ses compagnons : –
Je vueil que nous luy avallions ses
brayes du tout : car il se peut trop facilement faire.  Parquoy ayant chacun de ses compagnons desjà veu le
moyen de le pouvoir faire, et conclu ce
que chacun devoit faire, ilz y retournèrent la matinée ensuyvant. Et trouvans
l’auditoire fort plein de gens, Mathias
entra souz le banc, que personne ne
l’aperceut, et s’en alla droit souz le lieu
où le Juge tenoit ses piedz ; puis s’approchant Macé de l’un des costez du
Juge, il le prit par le devant de sa robbe,
et Ribi estant de l’autre costé en feit
autant. Et lors Macé commença à dire :
« Monsieur, Monsieur, je vous supplie
pour Dieu que avant que ce larronneau qui est près de vous, s’en voyse
ailleurs, vous me faciez rendre une
paire de houseaux qu’il m’a desrobez,
et toutes fois il le nye : combien
que je vy, il n’y a pas encores quinze
jours, qu’il les faisoit semeler. » Ribi
de l’autre part crioyt : – « Monsieur,
ne le croyez point : c’est un affetté :
et pource qu’il sçait que je suis venu
icy pour me plaindre d’une malle qu’il
m’a desrobée, il est maintenant venu
et parle des houseaux que j’avoye
pieçà au logis : et s’il ne vous plaist
me croire, je vous en puis bailler à
tesmoings Trecca qui est auprès de
moy, et la grasse tripière, et un autre
qui va amassant ce qu’on baille à
nostre Dame de Versaye : qui les vit
quand il revenoit des champs. » Macé
d’autre costé ne laissoit parler Ribi :
ains cryoit tant qu’il pouvoit, et Ribi
pareillement. Et ce pendant que le Juge
demouroit debout et près d’eux pour
mieux les entendre, Mathias (quand il
veit son poinct) meit la main par où
l’ays estoit rompu et prit le fond des
brayes du Juge, qu’il tira si fort, qu’elles
vindrent incontinent embas : par ce
que le Juge estoit maigre et escroppionné. Lequel sentant cecy et ne sachant que c’estoit, voulut tirer ses
habillemens devant, et se couvrir et
asseoir : mais le tenans Macé tousjours
d’un costé, et Ribi de l’autre, et cryans
fort : – « Monsieur, vous avez tort que
vous ne me faictes justice : pourquoy
est-ce que vous ne me voulez ouyr ?
pourquoy vous en voulez aller ailleurs ?
Monsieur, , l’on ne donne jamais libelle
en ceste ville d’une si petite matière
comme ceste-cy », ilz le tindrent par
la robbe si longuement en parolles, que
tous ceux qu’estoient à l’auditoire s’apperceurent qu’on luy avoit avallé ses
brayes. Lesquelles Mathias (après les
avoir tenues quelque peu) laissa là sur
les talons du Juge, et s’en sortit hors et
s’en alla sans que personne le vist. Ribi,
pensant avoir faict assez, dict : – « Je
fay veu à Dieu que je m’ayderay du
Sindicat » ; et Macé de l’autre costé

feray pas moy : mais je retourneray
icy tant de fois que je ne vous trouveray si empesché, comme il m’a sem-blé que vous avez esté ce matin », et
s’en allèrent l’un çà, et Fautre là, le
plustost qu’ilz peurent.
ayant abandonné la robbe dist : – « NonMonsieur le Juge, remontant ses
brayes en la présence d’un chacun,
comme s’il sortoit du lict, s’apperceut
alors du faict : et demanda qu’estoient
devenuz ceux qu’avoient eu question
des houseaux, et de la malle : mais ne
se pouvantz retrouver, il commença à
jurer par les tripes de bieu qu’il faloit
congnoistre et sçavoir si on avoit acoustumé à Florence, de tirer les brayes
aux juges quand ilz estoient assis au
siège de justice. De l’autre part le sachant le Potestat, il en fit une grande
cryerie. Puis après, luy ayant esté remonstré par ses amys, que cecy ne luy
avoit esté faict, sinon pour monstrer que
les Florentins congnoissoient très-bien
que au lieu d’avoir mené des juges honnestes gens, il avoit amené des sotz pour
en avoir meilleur marché, il se teut pour
son mieux : et plus avant n’alla la chose
pour celle fois.
BRUN ET BULFAMAQUE
 
desrobèrent un pourceau à Calandrin, et
pour le retrouver feirent une espreuve avec
de la Malvoysie et des pilules de gingembre : au lieu desquelles ilz en donnèrent
deux audit Calandrin l’une après l’autre de
crotte de chien, confittes en aloës : et luy
feirent acroire qu’il s’estoit desrobé soy-mesmes : et de peur qu’ilz le dissent à sa
femme, ilz le luy feirent encore achepter.
 
NOUVELLE VI
 
Démonstrant la simplicité de quelques sots.

A nouvelle de Philostrate ne
fut si tost achevée qu’après
qu’on en eut bien ry, la
Royne ne commandast à ma
Dame Philomène qu’elle suyvist à dire la sienne : laquelle commença ainsi :
 
Gracieuses Dames, tout ainsi que Philostrate, pour avoir ouy ramentevoir le
nom de Macé, a voulu dire la nouvelle
que vous avez ouye, ne plus ne moins
me souvenant de Calandrin et de ses
compagnons, j’ay affection de vous en
compter une d’eux-mesmes, laquelle
vous plaira comme je pense.
 
Il n’est besoing que je vous face congnoistre quelz gens furent Calandrin,
Brun, Bulfamaque : par ce que vous
l’avez assez entendu cy-devant. Parquoy,
pour commencer mon propos, je vous
dy que Calandrin avoit une petite maison aux champs, non guères loing de
Florence, qu’il avoit eue en mariage de
sa femme, de laquelle entre les autres
choses qu’il en recueilloit, c’estoit un
pourceau tous les ans : et avoit de coustume de s’en aller luy et sa femme environ le moys de Décembre au village,
et faire tuer ce pourceau, et là le faire
saller. Or avint une fois entre les autres,
qu’estant sa femme un peu malade, Calandrin alla tout seul pour faire tuer ce
pourceau : ce que ayans entendu Brun
et Bulfamaque, et sachans que sa femme
n’y alloit point, ilz s’en allèrent pour
passer un peu le temps, vers un Prestre
fort leur amy et voysin aux champs de
Calandrin, qu’avoit tué ce pourceau la
matinée du jour que ceux-cy arrivèrent.
Parquoy les voyant Calandrin avecques
le Prestre, il leur dist : « Vous soyez les
bien venuz : je vueil que vous voyez
quel mesnager je suis » ; et les ayant
menez en la maison, leur monstra ce
pourceau. Ceux-cy veirent qu’il estoit
très-beau, et sceurent de Calandrin qu’il
le vouloit saller pour son mesnage. A qui
Brun dist : – « Mon Dieu, que tu es
lourdault ! Vends-le, et faisons bonne
chère de l’argent : puis dy à ta femme
qu’il t’a esté desrobé. – Il le ne faut pas
ainsi faire, » dist Calandrin, « car elle
ne le croyroit pas et si me chasseroit
hors de la maison : et pource ne vous
en tourmentez point ; car je ne le fe-roye jamais. » Et combien qu’ilz le
preschassent longuement, toutesfois tout
cela n’y servit de rien : bien les invita-il
à souper, mais ce fut assez froidement :
tellement qu’ilz n’y voulurent point
souper. Et partans d’avec luy, Brun dist
à Bulfamaque : « Luy voulons-nous desrober ceste nuict son pourceau ? » A
qui Bulfamaque respondit : – « Comment le pourrons-nous faire ? » Dist
alors Brun : – « J’ay bien desjà veu le
moyen, s’il ne l’oste de là où je l’ay
veu, à ceste heure. – Je te prie, » dist
Bulfamaque, « faisons-le doncques, pourquoy ne le ferons-nous ? et puis nous
en ferons grand chère avec le Chapel-lain. » Le Prestre respondit qu’il en
estoit très-content. Lors Brun dist : –
« Il convient user en cecy d’un peu de
finesse. Tu sçais, Bulfamaque, comment
Calandrin est avare, et comme il boit
volontiers quand c’est aux despens
d’autruy : allons à luy et le menons à
la taverne : et là faut que le Prestre
face semblant de payer tout l’escot
pour son honneur, et qu’il ne luy laisse
payer aucune chose ; il s’accoustrera
de bonne heure, et puis nous en viendrons très-bien à bout : car il est seul
au logis. » Et tout ainsi comme Brun
le dist, ainsi le firent-ilz. Quand Calandrin vit que le Prestre ne vouloit que
personne payast, il se prist à boyre de
plus beau : et combien qu’il n’en eust
trop grand besoing, si se chargea-il toutesfois très-bien ; puis estant desjà deux
ou trois heures de nuict quand il partit
de la taverne, il s’en alla à son logis
sans vouloir autrement souper ; et pensant avoir fermé son huis, le laissa ouvert, et se coucha.
Bulfamaque et Brun s’en allèrent souper avecques le Prestre, et incontinent
après le souper ilz prindrent certains
engins pour entrer en la maison de Calandrin, et s’en allèrent tout bellement
au lieu que Brun avoit avisé. Mais trouvans l’huys ouvert, ilz entrèrent dedans,
et prindrent le pourceau, qu’ilz portèrent à la maison du Prestre, et puis se
couchèrent.
Quand Calandrin eut bien reposé son
vin, il se leva au matin, et aussi tost qu’il
fut descendu en bas il regarda, et ne veit
point son pourceau : mais il veit bien la
porte ouverte. Parquoy ayant demandé
à cestuy-cy et à cestuy-là s’ilz sçavoyent
point qui luy avoit desrobé son pourceau, et ne trouvant personne qui luy
en dist nouvelles, il commença à faire
les plus grandes doléances du monde,
disant : Hélas, dolent que je suis, mon
pourceau m’a esté desrobé.
Quand Brun et Bulfamaque furent
levez, ilz s’en allèrent vers Calandrin,
pour ouyr ce qu’il diroit de son pourceau : lequel, aussi tost qu’il les veit, les
appella et leur dist quasi en plorant
« Hélas, mes amis, mon pourceau m’a
esté desrobé. » Et s’aprochant Brun,
il luy dist tout bas en l’oreille : – « C’est
merveilles que tu ayes esté sage une
fois en ta vie. – Comment ? » dist Calandrin, « je le dy à bon escient. – Dy
tousjours ainsi » (dist Brun) « et crye
fort, à fin qu’on pense qu’il soit vray. »
Calandrin se mit alors à cryer fort et
disoit :« Par le corps bieu, je vous dy
vray qu’il m’a esté desrobé. » Et Brun
disoit : – « Tu dis bien. C’est bien dit,
ainsi le faut-il dire. Crie fort, fais-toy
si bien ouyr qu’il semble estre vray. –
Tu me ferois » (dist Calandrin) « donner l’ame au Diable, car je voy bien
que tu ne me crois point : mais je
puisse estre pendu par la gorge s’il ne
m’a esté desrobé. » Brun dist alors :
– « Comment Dieu peut estre cecy ?
je le vey hier là. Penses-tu nous faire
acroire qu’il s’en soit volé ? – Il est
aussi vray, » dist Calandrin, « comme
je te le dy. – Jésus ! « (dist Brun)
« est-il bien possible ? – Pour certain, »
dist Calandrin, « il est ainsi : dont je
suis destruict, et ne sçay comment
j’oseray retourner à la maison : car
ma femme ne le croyra pas, et quand
bien encores elle le croyra, je n’auray
paix à elle de cest an. » Dist alors
Brun : – « Sur ma foy, que c’est mal
faict s’il est ainsi, mais tu sçais, Calan-drin, que hier je t’enseignay de dire
ainsi, et pource je ne voudroye que
tu te mocquasses maintenant de ta
femme et de nous. » Calandrin commença à crier et à dire : – « Mon Dieu,
pourquoy me voulez-vous faire désespérer et blasphémer Dieu et les sainctz
et toute la kirielle ? Je dy que le pourceau m’a esté desrobé ceste nuict. »
Bulfamaque dist à l’heure : – « S’il est
ainsi, il faut regarder le moyen de le
r’avoir, s’il est possible. – Et quel
moyen, » dist Calandrin, « pourrons-nous trouver ? » Dist alors Bulfamaque :
– « Si faut-il croyre pour certain qu’il
n’est venu personne d’Indie pour te
desrober ton pourceau : et faut que
ce soit quelqu’un de tes voysins : mais
si tu les peux assembler, je sçay faire
une espreuve de pain, avec du fromage,
par laquelle nous verrons tout incontinent qui l’aura eu. – Voyre » (dist
Brun) « que feras-tu l’expérience avec
du pain et du fromage, à certains petitz nobilis qui sont icy autour, quelqu’un desquelz a prins pour certain le
pourceau : qui s’appercevront du cas,
et ne voudront point venir. – Qu’est-il
donc de faire ? » dist Bulfamaque. –
« Il faudroit avoir » (respondit Brun)
« de belles pilules de gingembre, et de
belle vernace, et les inviter à boire,
parquoy ilz n’y penseront point, et
viendront sans faute : et d’avantage,
on peut aussi bien bénistre les pilules,
comme on faict le pain et le fromage. »
A quoy Bulfamaque respondit : – « Pour
certain tu dys vray. Et toy, Calan-drin, qu’en dis-tu ? Le voulons-nous
faire ? – Mais je vous en prie, » dist
Calandrin, « pour l’amour de Dieu : car
au moins si je sçavoye qui l’a eu, il
me sembleroit estre à demy consolé.
– Or sus, » dist Brun, « je suis délibéré d’aller jusques à Florence querir
toutes ces choses pour te faire service,
si tu me bailles de l’argent pour les
avoir. »
Calandrin avoit paraventure sur luy
quarante solz qu’il luy bailla. Et ce faict,
Brun s’en alla à Florence vers un sien
amy Apothicaire : duquel il achepta une
livre de belles galles de gingembre, dont
il feit faire des pilules, et en feit faire
deux autres de crotte de chien, qu’il feit
confire en aloës, puis leur feit donner
une couverture de succre comme avoient
les autres : et pour ne les descongnoistre,
il leur feit faire une petite marque, par
laquelle il les congnoissoit très-bien :
avecques ce il achepta un flascon d’une
bonne vernace, et s’en retourna au village vers Calandrin, et luy dist : – « Or
çà, tu donneras ordre d’inviter demain
matin à desjuner tous ceux de qui tu
as soupçon : et pource qu’il est feste,
chacun y viendra volontiers : et je
feray ce soir avec Bulfamaque l’enchantement sur les pilules, et les t’apporteray de bon matin, et encores les
bailleray-je moy-mesme pour l’amour
de toy, et feray et diray tout ce que
il faut dire et faire. »
Calandrin fit son conseil. Parquoy
estant assemblée le lendemain matin devant l’église souz l’orme une bonne
compagnie, tant de jeunes hommes Florentins (qui estoient venuz passer le
temps aux champs) que des païsans du
village, Brun et Bulfamaque vindrent
avec une escuelle pleine de pilules, et le
flascon de Malvoysie, qui firent renger
en rond toute la compagnie. A laquelle
Brun dist : « Messieurs, il faut que je
vous déclaire l’occasion pourquoy vous
estes icy assemblez, à fin que s’il en
avenoit chose qui ne vous pleust, vous
n’ayez après à vous plaindre de moy.
Il fut hier pris à Calandrin, que voicy,
un sien beau pourceau, et il ne peut
trouver celuy qui l’a pris : et pource
qu’autre que nous qui sommes icy ne
le peuvent avoir fait, luy, pour sçavoir
qui l’a eu, vous donnera à manger de
ces pilules à chascun une, et à boyre
de ce vin : et asseurez-vous que celuy
qui aura eu le pourceau, il ne pourra
avaler la pilule : ains luy semblera
plus amère que venin, et la crachera.
Et par ainsi, avant que de recevoir
ceste honte en la présence de tant de
gens, il vaudroit paraventure mieux
que celuy qui l’a eu le dist en confes-sion au Prestre, et je m’abstiendray de
faire ceste preuve. » Chacun qui y estoit
dist qu’il estoit content d’en manger.
Au moyen dequoy les ayant Brun mis
par ordre, et fait renger Calandrin parmy
eux, il commença par l’un des boutz, et
donna à chacun la sienne. Mais quand
il fut à l’endroit de Calandrin, il prit une
de celles de chien qu’il luy mit en la
main, et Calandrin la mit incontinent en
sa bouche, et commença à mascher. Mais
aussi tost que la langue sentit l’aloës,
aussi tost il la cracha en terre : ne pouvant souffrir l’amertume. Tous ceux qui
estoient là, regardoient l’un l’autre au
visage, pour voir qui cracheroit la
sienne. Et n’ayant encores Brun achevé
de les donner toutes sans faire semblant
d’y entendre rien, il ouyt qu’on disoit
derrière luy : « Que veut dire cecy, Calandrin ? » Parquoy s’estant soudainement
retourné, et voyant que Calandrin avoit
craché sa pilule, il dist : – « Attens,
car paraventure quelque autre chose
la luy a fait cracher. Tiens-en une
autre. » Et prenant la seconde, il la
mit en sa bouche, et puis paracheva de
bailler les autres qui restoient. Mais si
la première sembla amère à Calandrin,
ceste-cy luy sembla encores plus : toutesfois ayant honte de la cracher, il la
retint en la bouche maschant quelque
temps, et la tenant ainsi, il commença à
jetter les larmes aussi grosses que noysettes, et à la fin n’en pouvant plus, il la
cracha comme il avoit fait la première.
Ce pendant Bulfamaque faisoit donner à
boyre à la compagnie, et Brun qui
voyoit cecy avec les autres, dirent tous
d’une voix, que pour certain Calandrin
s’estoit desrobé soy-mesmes, et y en eut
qui l’en reprindrent rudement.
Mais après qu’ilz s’en furent allez, et
qu’il ne demoura que Brun et Bulfamaque avec Calandrin, Bulfamaque
commença à luy dire : – « Je l’avoye
tousjours pensé, que tu l’avois eu toymesmes, et que tu nous voulois faire
accroyre qu’il t’avoit esté desrobé, de
paour de nous donner à boyre une
fois seulement de l’argent que tu en
avois eu. » Calandrin, qui n’avoit encores craché l’amertume de l’aloës, commença à jurer qu’il ne l’avoit point eu.
Bulfamaque luy dist : – « Mais en
bonne foy, dy : en as-tu eu six escuz ? »
Calandrin, oyant cecy, commença à se
désespérer. A qui Brun dist : – « Entens
à bon escient, Calandrin, il y eut
quelqu’un de la compagnie qui beut
et mangea avec nous, lequel me dist,
que tu avois icy hault une garce que
tu entretenois, et luy donnois ce que
tu peux espargner, et tenoit pour certain que tu luy avois envoyé ce pourceau. Tu as apris d’estre mocqueur, et
s’il t’en souvient, tu nous menas une
autrefois par la plaine de Mugnon,
chercher les pierres noires, et après que
tu nous euz mis en gallée sans biscuyt,
tu t’en vins : et puis tu nous voulois faire
accroyre que tu l’avois trouvée. Maintenant tu nous veux faire croyre pa-reillement avec tes juremens, que le
pourceau que tu as donné ou vendu t’a
esté desrobé : nous sommes tous bersez
de tes mocqueries, et les congnoissons :
tu ne nous en sçaurois plus faire :
mais pour te dire la vérité, nous avons
icy pris beaucoup de peine à faire
ceste espreuve : parquoy nous enten-dons que tu nous donnes deux couples
de chapons, ou sinon nous ferons tout
le compte à ta femme. »
Calandrin, voyant qu’on ne le croyoit
point, et estant assez marry, ne voulant
encor’ avoir la cryerie et tempeste de sa
femme, donna deux couples de chapons
à Brun et Bulfamaque, lesquelz, ayant
sallé le pourceau et emporté à Florence,
laissèrent Calandrin avec sa perte et ses
mocqueries.
UNE FEMME VEFVE
 
qui estoit aymée d’un escolier et amoureuse
d’un autre homme, fit demourer l’escolier
toute une nuict d’hyver sur la neige à l’attendre : lequel puis après, par une sienne
finesse, la fit demourer en Juillet toute nue
un jour entier sur une tour, aux mouches,
aux tahons, et au soleil.
 
NOUVELLE VII
 
Conseillant aux Dames de ne se mocquer des gens
de lettres qui les aiment, si elles n’en veulent
recevoir plus que la pareille.
 
[image: ]
ES Dames avoient fort ry du
pauvre Calandrin, et encores
en eussent-elles plus ry,
n’eust esté qu’elles avoient
regret de voir que ceux qui
luy avoient prins le pourceau, avoyent encores prins de luy les
chapons : mais après que la nouvelle fut
achevée, la Royne commanda à ma Dame
Pampinée qu’elle dist la sienne, et elle commença incontinent ainsi :
 
Il avient plusieursfois (mes chères
Dames) que la moquerie tombe sur celuy
qui cherche à se moquer d’autruy. Et
par ainsi, c’est peu d’entendement de
prendre plaisir à se vouloir moquer de
personne. Il est vray que nous avons
beaucoup ry de plusieurs moqueries et
tromperies qui ont esté faites par les
nouvelles cy-devant racomptées : desquelles nous n’avons point ouy dire qu’il
en ait esté fait aucune vengeance. Mais
je délibère de vous faire avoir quelque
peu de compassion d’une juste rétribution rendue à une femme de nostre cité :
à qui sa moquerie retourna sur soy, demourant moquée, avec danger de sa vie.
Et ce que vous orrez ne sera sans vostre
utilité, par ce que vous vous garderez
mieux d’oresnavant de vous moquer
d’autruy, et vous ferez sagement.
 
Il n’y a pas encor’ long temps qu’il y
eut à Florence une jeune Dame, de noble
parenté, belle de corps, grande de courage, et abondante convenablement en
biens de fortune, nommée Héleine. Laquelle demourée vefve, ne se voulut
jamais plus remarier : parce qu’elle estoit
amoureuse d’un beau et gracieux jeune
homme, qu’elle avoit choysi à son gré,
avec lequel (ayant chassé tout autre soucy)
elle se donnoit plusieursfois (parle moyen
d’une sienne chambrière, à qui elle avoit
grande fiance) un grand plaisir, et le
meilleur temps du monde.
Avint qu’en ce temps-là, un jeune
gentilhomme de nostre cité, appellé Regnier, ayant longuement estudié à Paris,
retourna à Florence, non pour vendre
sa science parle menu, et à détail comme
plusieurs font, mais pour sçavoir la raison des choses, et la cause d’icelles, ce
qui siet merveilleusement bien à un gentilhomme. Et estant là honoré, et beaucoup estimé d’un chacun, tant pour sa
gentilesse que pour son sçavoir, il vivoit
en vray citoyen : mais comme souventesfois avient que ceux qui plus ont de
jugement et congnoissance des choses,
sont plustost enchevestrez d’amour, ainsi
avint-il à ce Regnier. Lequel estant allé
un jour par manière de passetemps à une
feste, ceste ma Dame Héleine, vestue
de noir comme s’habillent noz vefves, se
présenta devant ses yeux, pleine d’autant
de beauté et bonne grace à son jugement,
que femme qu’il luy sembla jamais avoir
veu, et estima en soy-mesmes que celuy
se pouvoit nommer bienheureux, auquel
Dieu feroit la grace de la pouvoir tenir
nue entre ses bras ; et la regardant une
fois et autre, et congnoissant que les
grandes choses et chères ne se peuvent
acquérir sans peine, il délibéra en soy de
mettre tout son soing et solicitude, pour
luy complaire, à fin qu’en luy complaisant il acquist son amour : par le moyen
de laquelle il peust jouir d’elle. La jeune
Dame, qui ne tenoit ses yeux bas pour
regarder enfer, ains estimant de soy plus
qu’elle n’estoit, les remuoit artificiellement, regardant autour de soy, et congnoissant soudainement qui la regardoit
d’affection, s’apperceut de Regnier, et
dist en soubzriant en soy-mesmes : Je
croy que je n’auray aujourd’hui perdu
mon temps d’estre venue icy : car si je
ne faux, j’auray prins un pigeon par le
nez. Et commençant à le regarder aucunesfois de la queue de l’œil, se parforceoit tant qu’elle pouvoit de luy monstrer qu’elle le voyoit de bon cueur : et
d’autre part pensant, que tant plus elle
en paistroit et prendroit à son filé pour
son plaisir, tant plus sa beauté seroit
prisée, mesmes de celuy auquel elle
1 avoit donnée avecques son amour.
Le sage escolier, ayant laissé les pensées de Philosophie à part, mit tout son
entendement en ceste-cy, et croyant
qu’il luy devoit complaire, apprint la
maison où elle se tenoit : et commença
à passer par devant, sous couleur de
quelque autre occasion : dont la Dame
se glorifioit en soy-mesmes, pour les raisons dessusdictes, faisant semblant de le
voirassez volontiers. Pour laquelle chose,
ayant l’escolier trouvé quelque moyen
de s’accointer de sa chambrière, il luy
descouvrit son amour, la priant qu’elle
feist tant envers sa maistresse qu’il peust
avoir sa grace. La chambrière le luy promist très-volontiers, et incontinent en
fit le raport à sa maistresse : laquelle
avecques les plus grandes risées du monde
l’escouta, et dist : – « As-tu veu où
cestuy-cy est venu perdre le sens qu’il
nous a apporté de Paris ? Or n’en parIons plus, qu’il soit gallé, de ce qu’il
va cherchant, comme il luy appartient.
Tu luy diras, quand il reparlera à toy,
que je l’ayme plus qu’il ne m’ayme :
mais qu’il me convient garder mon
honneur, de sorte que je puisse aller le
front descouvert avec les autres femmes :
dont s’il est aussi sage comme il dit, il
m’en devra plus estimer. » Ha, pauvrete, pauvrete, elle ne sçavoit pas bien,
mes Dames, que c’est que de mesler ses
fuseaux avec les escoliers.
Or le retrouvant la chambrière, elle
fit ce que sa maistresse avoit commandé :
dont l’escolier fut si joyeux qu’il poursuyvit son entreprise avecques plus ardantes prières : et commença à escrire
des lettres, et envoyer des présens, et
tout estoit receu : mais il n’avoit responces qui luy fussent agréables, sinon en
général. Et en ceste manière la Dame le
mena long temps paistre.
A la fin elle descouvrit tout cecy à son
amy, qui en eut tel mal en la teste, qu’il
en print quelque jalousie : dont elle,
pour monstrer que à tort il la souspeçonnoit de cecy, estant fort sollicitée de
l’escolier, luy envoya sa chambrière pour
luy dire de sa part, qu’elle n’avoit jamais
peu avoir le temps opportun de pouvoir
faire chose qui luy pleust, depuis qu’il
l’avoit faite certaine de son amytié : mais
qu’elle espéroit qu’aux prochaines festes
de Noël, elle pourroit se trouver avecques luy : parquoy s’il luy plaisoit venir
la nuict ensuyvant du premier jour de
la feste, en la court de sa maison, elle
l’yroit trouver le plustost qu’elle pourroit. L’escolier, plus content qu’homme
du monde, ne faillit au temps qui luy
avoit esté assigné, de s’en aller à la maison de la Dame : où ayant esté mis par
la chambrière en une basse court, et en
icelle enfermé, il commença à attendr
que la Dame le vinst trouver. Laquelle
ayant fait venir ce soir son amy, et joyeusement soupé avecques luy, luy compta
tout ce qu’elle avoit délibéré de faire
celle nuict, en luy disant : « Tu pourras
voir quelle est l’amytié que j’ay portée
et porte à celuy duquel tu a pris sottement jalousie » ; lesquelles parolles son
amy escouta avec très-grant plaisir, désirant de voir par effect, ce que la Dame
luy donnoit à entendre par parolles.
Or de fortune, il avoit neigé le jour précédent si fort, que tout estoit couvert de
neige : au moyen dequoy l’escolier n’eut
guères demouré en la court, qu’il commença à sentir plus de froid qu’il n’eust
voulu : mais espérant de s’en récompenser, il le supportoit patiemment. La
Dame, un peu de temps après, dist à son
amy : « Je te prie, allons-nous en en ma
chambre, et regardons par une petite
fenestre qui y est, que fait celuy de qui
tu es devenu jaloux, et ce qu’il respondra à ma chambrière que je luy
vay envoyer pour parler à luy. » Et
cecy dit, s’en allèrent à ladicte fenestre,
par laquelle voyans l’escolier sans estre
veuz de luy, ouyrent la chambrière qui
parloit à luy par une fenestre, et luy
disoit : « Regnier, ma Dame est la plus
martyre femme qui fut oncques, de ce
qu’elle n’est peu encores venir à vous :
parce que l’un de ses frères l’est venue
voir à ce soir, et a parlé longuement
à elle, puis a voulu souper céans, et
encor ne s’en est-il allé : mais je croy
qu’il s’en ira bien tost, et elle viendra
incontinent après : vous priant que
vous ne vous ennuyez point. » L’escolier, croyant cecy estre véritable, respondit : – « Tu diras à ma Dame qu’elle ne
se donne aucun pensement de moy
jusques à tant qu’elle puisse à son loysir venir à moy ; toutesfois je la prie
que ce soit le plustost qu’elle pourra. »
La chambrière retournée en la maison
s’en va coucher, et la Dame dist alors à
son amy : – « Or bien, que diras-tu ?
Croys-tu que si je l’aymoye comme tu
crains, que je souffrisse qu’il demourast en bas à se geler ? » Et cecy dit
s’en alla coucher avecq’ son amy, qui
desjà en partie estoit content, et demourèrent grand pièce en plaisir et soulas, et
se ryans et mocquans du misérable escolier, lequel se promenoit et exercitoit
pour s’eschauffer, sans sçavoir où se
pouvoir seoir ne par où éviter le serein,
et maudissoit la longue demeure du frère
de la Dame, pensant que tout ce qu’il
oyoit fust un huys que la Dame luy venoit ouvrir, mais il espéroit en vain.
Elle, ayant pris plaisir jusques environ mynuict avec son amy, luy dist :
« Que te semble-il, mon amy, de nostre
escolier ? lequel juges-tu plus grand,
ou son sens, ou l’amour que je luy
porte ? Le froid que je luy fay souffrir
fera-il sortir de ton estomach celuy
que par mes parolles y entra l’autre
jour ? – Ouy certes, m’amye », respondit
l’amy, « et congnoy assez qu’ainsi comme
tu es mon bien, mon repos, mon
plaisir, et toute mon espérance, ainsi
suis-je la tienne. » Adonc dist la Dame :
– « Or baise-moy mille fois, pour voir
si tu dis vray. » Et l’amy, l’embrassant
estroittement, la baisa non seulement
mille fois, mais plus de cent mille. Et
après qu’ilz eurent esté quelque temps
en ces devis, la Dame luy dist : – « Pour
Dieu, levons-nous un peu, et allons
voir si le feu dont ce mien nouveau
amoureux m’escrivoit tous les jours
qui brusloit, est point estainct. » Et
estant levez s’en allèrent à la petite fenestre accoustumée, et regardans en la
court veirent l’escolier danser une dance
par dessus la neige au son d’un cliquetiz
de dents qu’il faisoit le plus dru qu’on
vit oncques, pour le grand froid qu’il
sentoit. Alors dist la Dame : – « Que
diras-tu, ma douce espérance ? Te
semble-il que je sçache faire danser
les hommes sans son de tabourin, ou
de cornemuse ? » A qui l’amant en riant
respondit : – « Ouy, en bonne foy,
m’amour. » La Dame dist : – « Je
vueil que nous allions en bas, jusques
à l’huys. Tu ne diras mot, et je parleray : et nous orrons ce qu’il dira, et
paraventure nous n’en aurons moins
de passetemps que de le voir. » Parquoy ouvrans la chambre, ilz descendirent tout bellement à l’huys, et là, sans
ouvrir aucunement, la Dame l’appella
avec une voix basse par un petit pertuis
qui y estoit, dont se sentant l’escolier
estre appellé, il loua nostre Seigneur,
croyant véritablement d’entrer dedans ;
et s’estant approché de l’huys, dist : –
« Me voicy, ma Dame, ouvrez-moy pour
Dieu : car je meur de froid. » La Dame
dist en se mocquant : – « Pensez qu’il
est bien aysé à croyre, que tu sois si
frilleux : ne que le froid soit si grand
comme tu dys, pour un peu de neige
qui est là dehors ; volontiers que je ne
sçay pas que les neiges sont beaucoup
plus grandes à Paris. Certes je ne te
puis encores ouvrir : par ce que ce
mien maudict frère qui vint icy hyer
au soir souper avecques moy ne s’en
va point encor’ : mais il s’en ira bien
tost, et je viendray incontinent t’ouvrir : te asseurant qu’à toute peine je
me suis desrobée seulement à ceste
heure de luy, pour te venir conforter,
afin que l’attendre ne t’ennuye. »
L’escolier respondit : – « Ma Dame, je
vous prie pour Dieu que vous m’ouvriez, à fin que je puisse estre dedans à
couvert, par ce que depuis peu d’heure
en çà, il s’est mis à tumber la plus
espesse neige du monde : et encores
neige-il, et je vous attendray après autant qu’il vous plaira. – Hélas, mon
doux amy » (dist la Dame), « je ne puis :
car cest huys fait tel bruit quand on
l’ouvre, qu’en t’ouvrant je seroye facilement ouye de mon frère : mais je luy
vueil aller dire qu’il s’en aille, à fin
que je puisse après retourner, et t’ouvrir. » Dist l’escolier : – « Or allez
donc tost, et vous prie que vous faciez
faire un bon feu, à fin qu’estant dedans
je me puisse reschauffer : car je suis
devenu si froid, qu’à peine me sens-je.
– Il n’est pas possible » (dist la Dame),
« au moins s’il est vray que tu brusles
tout pour l’amour de moy, comme tu
m’as escript plusieurs fois : mais aussi,
je suis certaine que tu te mocques de
moy ; je m’en vay, attendz là de bon
cueur. »
L’amy, qui oyoit tout cecy, et en prenoit son passetemps, s’en retourna au
lict avec elle, et guères ne dormirent
celle nuict : ains la consommèrent en
plaisir et à se mocquer de l’escolier.
Mais le pauvre malheureux devenu quasi
cigoigne (si fort il clacquetoit des dentz),
s’appercevant d’estre mocqué, essaya
s’il pourroit ouvrir l’huys, ou s’il pourroit sortir par quelque autre endroit ; et
ne voyant aucun moyen, se virant et
tournant comme fait le lyon, maudissoit la qualité du temps, la meschanceté
de la Dame, la longueur de la nuict, ensemble sa sottise et simplicité : et despité
grandement envers elle, transmua soudainement la longue et fervente amour
qu’il luy avoit portée, en dure et cruelle
haine : pensant en soy-mesmes plusieurs
et divers moyens pour en prendre vengeance, qu’il désiroit lors beaucoup plus
qu’il n’avoit fait au commencement
d’estre couché avec la Dame.
Après que la nuict eust esté ainsi longue, le jour s’aprocha, et commença
l’aube d’iceluy à apparoistre : parquoy
la chambrière, recordée par la maistresse, descendit en bas et ouvrit la court,
et faisant semblant d’avoir compassion
de l’escolier, luy dist : « Malle aventure
puisse-il avoir qui vint au soir icy. Il
nous a tenues toute nuict en langueur,
et vous a faict icy geler : mais sçavez-vous quoy ? portez-le patiemment :
car ce qui n’a peu estre ceste nuict, le
sera une autrefois ; si sçay-je bien
qu’il ne sçauroit estre avenu à ma
Dame chose qui tant luy fut desplaisante comme ceste-cy. » Mais l’escolier,
plein de desdain, comme sage, et lequel
sçavoit bien que les menaces ne sont
autre chose que les armes au menacé,
retint en son estomach ce que la volonté intempérée se parforçoit de mettre
hors, et avec une voix basse, sans point
se monstrer courroussé, dist : – « En
vérité, j’ay eu la pire nuict que j’euz
jamais, mais j’ai bien congneu que ce
n’a esté la coulpe de ma Dame : par
ce qu’elle-mesmes (comme pitoyable
de moy) est venue jusques icy bas
s’excuser et me conforter, et comme
tu dis, ce qui n’a peu estre ceste
nuit, le sera une autre fois : recom-mande-moy à elle, et à Dieu. » Et
ainsi le pauvre escolier, quasi tout royde
de froid, s’en retourna le mieux qu’il
peut en sa maison, là où estant las et
mourant de sommeil, se jetta sur un
lict pour dormir ; et quand il s’esveilla,
il se trouva presque percluz des bras et
des jambes. Parquoy ayant envoyé querir les médecins et leur ayant dit le froid
qu’il avoit eu, ilz firent incontinent pourvoir à sa santé : et avec très-grands et
soudains remèdes à peine le sceurent-ilz
guérir des nerfz et faire tant qu’ilz se
peussent estendre ; et n’eust esté qu’il
estoit jeune et que l’esté s’approchoit, il
eust eu par trop à souffrir. Mais après
qu’il fut retourné sain et fraiz, gardant
toutesfois tousjours sa haine cachée, il
faisoit plus que jamais l’amoureux de
sa vefve.
Or avint qu’après certaine espace de
temps, la fortune prépara un nouveau
accident à l’escolier pour pouvoir satisfaire à son désir : par ce que le jeune
homme qui estoit aymé de la Dame, ne
se souciant plus de l’amytié qu’elle luy
portoit, devint amoureux d’une autre
Dame, et ne vouloit dire ne faire chose
qui pleust à ma Dame Héleine : dont
elle se consommoit en pleurs et en larmes. Mais sa chambrière, pour la grande
compassion qu’elle en avoit, ne sçachant
aucun moyen pour luy oster la mélancolie qu’elle portoit d’avoir perdu son
amy, et voyant passer tous les jours l’escolier comme elle avoit accoustumé par
les rues, entra en un fol pensement, qui
fut de croire que l’amy de sa maistresse
se pouvoit r’appeller, et remettre à l’aymer comme il souloit, avec certain art
de nigromancie : et que ledict escolier y
devoit estre grand maistre ; et de faict
elle le dist à sa maistresse : laquelle, peu
avisée et sans penser que si l’escolier
eust eu quelque nigromancie, qu’il l’eust
mise en œuvre pour soy-mesme, ajousta
foy aux parolles de la chambrière ; et
soudainement luy dist, qu’elle sceust de
luy s’il le vouloit faire, et qu’elle luy
promist asseurément qu’en récompense
de ce elle feroit ce qu’il luy plairoit. La
chambrière fit le message bien et diligemment ; de quoy l’escolier tout joyeux
en soy-mesme dist : 0 Dieu, tu soys
loué : maintenant est venu le temps, que
je feray avec ton ayde porter la peine à
ceste mauvaise femme de l’injure qu’elle
m’a faicte en récompense de la grande
amytié que je luy portoie. Et dist à la
chambrière : – « Tu diras à ma Dame
qu’elle ne se donne aucun soucy de
cecy : car si son amy estoit en Indie,
je luy feroye incontinent venir, et re-quérir mercy de ce qu’il auroit faict
contre sa volonté : mais quant au
moyen dont il faut qu’elle use, j’entends le luy dire quand il luy plaira :
et ne faux pas de le luy r’apporter
ainsi, la confortant de ma part. » La
chambrière fit la response, et fut conclu
qu’ilz parleroient ensemble à saincte
Luce : où estant venuz et parlants seul
à seul ensemble, n’ayant elle souvenance
de l’avoir presque conduit à la mort, elle
luy dist ouvertement tout son faict, et
ce qu’elle désiroit, le priant bien fort de
luy vouloir estre en ayde. A qui l’escolier dist : – « Il est vray, ma Dame,
qu’entre les autres choses que j’aprins
à Paris ce fut l’art de nigromancie,
duquel pour certain j’en sçay ce qui
en est : mais par ce qu’il est grandement desplaisant à Dieu, j’avoye juré
de jamais n’en user, ne pour moy, ne
pour autruy : toutesfois l’amytié que
je vous porte est de telle force que je
ne sçay comment vous nyer chose que
vous vueillez que je face : et par ainsi
si je devoye pour cecy aller à tous les
diables, si suis-je prest de le faire, puis
qu’il vous plaist. Mais je vous avise
que c’est chose plus mal aysée à faire
que par aventure vous ne croyez, et
mesmement quand une femme veut
rappeller un homme pour l’aymer, et
l’homme la femme : par ce que cecy
ne se peut faire que par la propre personne à qui il touche, et pour ce faire
il convient que quiconques le fera soit
asseuré de n’avoir aucune peur : car il
faut que ce soit de nuict, et en lieux
solitaires, et sans aucune compagnie :
lesquelles choses je ne sçay comme
vous serez disposée à les faire. » A qui
la Dame, plus amoureuse que sage, respondit : – « Amour me point par telle
manière, qu’il n’est chose aucune que
je ne fisse pour r’avoir celuy qui m’a
abandonnée à tort. Mais s’il te plaist,
monstre-moy en quoy il convient que
je soye asseurée. » L’escolier, qui
avoit la queue marquée de mauvais poil,
dist : – « Ma Dame, il faudra que je face
une ymage d’estain, au nom de celuy
que vous désirez d’avoir : vous ayant
envoyé laquelle, il faudra qu’estant la
lune fort en decours, vous vous baignez toute nue en un fleuve courant
sur l’heure du premier sommeil, et
toute seule sept fois avec ladite ymage :
et après, estant ainsi nue, vous vous
en irez sur un arbre ou sur quelque
maison déshabitée, et vous tournant
du costé de la bise, avecques l’ymage
en la main, vous direz sept fois les
parolles que je vous bailleray par
escript, lesquelles quand vous les aurez
dictes, deux Damoyselles viendront à
vous, les plus belles que vous vistes
jamais ; et vous salueront en vous demandant gracieusement que vous voulez qu’il soit faict : vous leur direz
très-bien et par bon ordre ce que désirez, et gardez surtout que vous ne
vinsiez à nommer l’un pour l’autre :
et après cecy elles s’en iront, et vous
pourrez descendre au lieu où vous aurez laissé vos habillemens, et vous
revestir, puis vous en retourner à la
maison. Et pour certain, avant la
moytié de la nuict ensuyvant, vostre
amy viendra plorant, vous crier mercy
et miséricorde, et sçachez que d’oresenavant après, il ne vous laissera
jamais pour une autre. »
La Dame, oyant ces parolles, y ajousta
entière foy, et luy estant avis qu’elle tenoit desjà son amy entre les bras, devenue à demy joyeuse, dist : – « Ne doutez
point que je ne face très-bien tout ce
que dessus, et ay le plus beau lieu du
monde pour ce faire : car j’ay une métairie vers le val d’Arne un peu au
dessus, laquelle est assez voysine de la
rive du fleuve, et puis nous sommes
maintenant en Juillet que le baigner
est fort plaisant ; et si encores, il me
souvient que non guères loing de la
rivière, il y a une petite tour déshabitée où l’on ne peut guères monter
sinon par je ne sçay quelle eschelle de
boys de chataigner qui y est, par laquelle les bergers montent aucunefois
sur une terrasse de ladicte tour pour
regarder leurs bestes quand elles sont
esgarées, et est un lieu moult solitaire
et hors de chemin : parainsi j’y monteray, et espère faire le mieux du
monde tout ce que tu me diras. »
L’escolier, qui sçavoit très-bien et la
métairie de la Dame et la tourelle, très-ayse d’estre asseuré de son intention,
dist : – « Ma Dame, je ne fuz jamais en
ces quartiers-là, et par ainsi je ne sçay
la métairie ne la tourelle : mais s’il est
ainsi comme vous dites, il n’est possible au monde d’estre mieux, parquoy, quand il sera temps, je vous envoyeray l’ymage et l’oraison. Mais
je vous prie bien fort que, quand
vous aurez eu vostre désir et congnoistrez que je vous auray bien
servye, qu’il vous souvienne de moy,
et me tenir la promesse que vous
m’avez faicte. » A qui la Dame promit de le faire sans aucune faute ; et
ayans prins congé de luy, s’en retourna
à sa maison.
L’escolier, joyeux de ce qu’il luy sembloit que son avis seroit exécuté, fit faire
une ymage avecques ses caractères, et
escrivit une sienne fable pour oraison.
Et quand il luy sembla qu’il estoit temps,
l’envoya à la Dame, et luy fit dire que
la nuict ensuyvant sans plus attendre,
elle fist ce qu’il luy avoit dit. Et après
cela, pour achever son entreprinse, s’en
alla secrettement, avec un sien serviteur,
à la maison d’un sien amy qui demouroit assez voysin de la tourelle.
La Dame, de l’autre costé, se meit en
chemin avecques sa chambrière, et s’en
alla à sa métairie, où, la nuict venue,
faisantsemblant de s’en aller au lict, elle
envoya coucher sa chambrière, puis sur
l’heure du premier somme sortit tout
bellement de son logis, et s’en alla au
plus près de la tourelle sur la rive d’Arne ;
et regardant autour de soy, et ne voyant
ne sentant personne, se despoilla et cacha
ses habillemens soubz un buisson ; puis
se baigna sept fois avec l’ymage, et après
toute nue, tenant icelle en la main, s’en
alla vers la tourelle.
L’escolier, lequel sur le poinct de la
nuict s’estoit caché avecques son serviteur entre les saules et autres arbres auprès de la tourelle, veit toutes les choses
dessudites : et elle passant ainsi nue quasi
tout auprès de luy, et luy voyant qu’avec
la blancheur de son corps, elle vainquoit
l’obscurité de la nuict, regardant après
l’estomach, et les autres parties de son
corps qu’il voyoit tant belles, pensant en
soy-mesmes ce qu’elles devoient devenir
en peu de temps, il eut aucune compassion d’elle. Et d’autre part la tentation de
la chair l’assaillit soudainement, et feit
lever tel debout qui estoit couché : luy
conseillant qu’il sortist de l’embuche, et
qu’il l’allast prendre, et en feist son plaisir ; et ne s’en fallut guères qu’il ne fust
vaincu de l’un et de l’autre. Mais se remettant en mémoire qui elle estoit, et
combien grande avoit esté l’injure receue,
et pourquoy et de qui, il rentra en son
despit, et chassa de soy la compassion et
appétit charnel, et demoura ferme en sa
délibération, la laissant aller. Par ainsi
la Dame, montée sur la tour, et tournée
devers la bise, commença à dire les parolles que l’escolier luy avoit données.
Lequel peu après y entra tout bellement,
et peu à peu osta l’eschelle par où Ion
montoit sur la terrasse où la Dame estoit,
puis attendit ce qu’elle devroit dire et
faire. Laquelle, ayant dict sept fois son
oraison, commença à attendre les deux
Damoyselles, et fut si long temps à attendre, sans ce qu’il faisoit plus froid
qu’elle n’eust voulu, qu’elle veit l’aube
du jour apparoistre : parquoy, desplaisante qu’il n’estoit avenu ce que l’escolier luy avoit dit, dist en soy-mesmes :
Je doubte fort que cestuy-cy ne m’ait
voulu donner une telle nuict, comme je
luy en donnay une autre ; mais toutesfois s’il l’a faict pour ceste occasion, il
s’est très-mal sceu venger : car il s’en
faut la tierce partie que ceste-cy ait esté
aussi longue comme fut la sienne, sans
le froid qu’il souffrit, qui estoit d’une
autre qualité. Et à fin que le jour ne
l’acueillist là, elle commença à vouloir
descendre de la tour : mais elle trouva
que l’eschelle n’y estoit plus. Alors, quasi
comme si le monde luy fust fondu soubz
les piedz, le cueur luy faillit, et tomba
esvanouye sur la terrasse de la tour ; et
après que les forces luy retournèrent,
elle se print à plorer misérablement et à
se douloir. Et congnoissant assez bien
que cecy devoit estre de l’ouvrage de
l’escolier, commença à devenir marrie
d’avoir offensé autruy : et après de
s’estre trop fiée en celuy lequel elle devoit
croire par raison estre son ennemy ; puis,
demourant longuement en ce poinct, et
après regardant s’il y avoit aucune voye
pour pouvoir descendre, et n’en voyant
point, elle recommença son pleur, et
entra en un penser amer, disant à soy-mesmes : O malheureuse, que diront tes
frères, tes parens, tes voysins, et généralement tous ceux de Florence, quand ilz
sçauront que tu auras esté trouvée icy
toute nue ? Ton honnesteté, qui a esté
telle que chacun croit, sera maintenant
congneue avoir esté faulse : et si tu voulois trouver en cecy quelques excuses
mensongières (comme il s’en pourroit
trouver), le maudit escolier qui sçait tout
ton faict ne te laissera mentir. Ha, misérable, qui en une mesme heure auras
perdu ton amy et ton honneur ! Et cecy
dit, elle fut en tel dueil, qu’elle fut quasi
pour se jetter de la tour en bas : mais
estant desjà le soleil levé, elle s’approcha
un peu de l’un des coings de la muraille
de la tour, regardant si elle verroit quelque garçon gardant les bestes, par lequel
elle peust envoyer quérir sa chambrière.
Et avint que l’escolier, qui avoit dormy
un peu au pied d’un buisson, s’esveilla,
et la veit, et elle luy : à laquelle l’escolier dist : « Bon jour, ma Dame, les Damoyselles sont-elles encor venues ? »
La Dame, le voyant et oyant, recommença à plorer fort, et le pria qu’il vinst
à la tour, à fin qu’elle peust parler à luy.
L’escolier luy fut en cecy assez courtois.
Et elle, se couchant sur le ventre sur la
terrasse de la tour, ne monstrant que la
teste sur le bord d’icelle, luy dist en
pleurant : – « Regnier, certainement si je
te donnay la malle nuict, tu t’es bien
vengé de moy : parce que, combien
que nous soyons en Juillet, j’ay cuydé
toutesfois (d’autant que j’estoye nue)
geler ceste nuict de froit : sans ce que
j’ay tant et si longuement ploré de ce
que je te feis, et de ma sottise de t’avoir
creu, que c’est merveille comme les
yeux me sont demourez en la teste :
et par ainsi je te prie, non pour l’amour
de moy, que tu ne doibz point aymer,
mais pour l’amour de toy, qui es gentilhomme, que ce que tu m’as fait
jusques icy, te suffise pour vengeance
de l’injure que je te fei, et me fais apporter mes habillements : afin que je
puisse descendre d’icy, et ne me vouloir oster ce que par après tu ne me
sçaurois rendre quand tu voudrois,
assavoir mon honneur ; car si je t’ay
privé de pouvoir estre avec moy celle
nuict, je t’en puis à toute heure qu’il
te plaira rendre plusieurs pour ceste
seule. Suffise-toy doncques de cecy, et
comme honneste homme contente-toy
de t’estre peu venger de moy, et de le
m’avoir fait congnoistre : et ne vueilles,
s’il te plaist, exerciter tes forces contre
une femme : car l’aigle n’a point de
gloire d’avoir vaincu une coulombe.
Doncques, pour l’amour de Dieu, et
pour l’honneur de toy, ayes pitié de
moy. »
L’escolier, avec un cueur marry, repensant en soy-mesme l’injure qu’il avoit
receue, et la voyant ainsi plorer et prier,
recevoit en une mesme heure plaisir et
ennuy en l’entendement. Plaisir, de la
vengeance qu’il avoit sur toute chose
tant désirée : et ennuy mouvoit son humanité à avoir compassion de la misérable Dame. Toutesfois ne pouvant la clémence vaincre la fierté de l’appétit, il
respondit : – « Ma Dame Héleine, si mes
prières (lesquelles à la vérité je ne sceu
arrouser de larmes, ne les faire sucrées,
comme maintenant tu sçais faire les
tiennes) m’eussent peu impétrer, la
nuict que je cuyday mourir de froid
en la court pleine de neige, de pouvoir
seulement estre mis par toy en quelque lieu à couvert, ce me seroit à présent légière chose d’exaucer les tiennes.
Mais si ores plus que par le passé il te
chaut tant de ton honneur, et il te
soit si grief de demourer là toute nue,
fais ces prières à celuy entre les bras
duquel il ne t’ennuyoit point d’estre
toute nue celle mesme nuict que tu
dis, me sentant troter par la court,
claquetant des dentz, et marchant sur
la neige, et te fay ayder par luy : et par
luy te fay apporter tes habillemens :
fay-toy mettre par luy l’eschelle par
où tu descendes : parforce-toy de mettre le soing de ton honneur en celuy
pour lequel lors et maintenant, avecq’
plusieurs autres fois, tu n’as pas
craint de le mettre en péril. Que ne
l’appelles-tu pour te venir ayder ? et à
qui appartient-il plus qu’à luy ? Tu es
sienne : quelles choses gardera-il doncques, ou aydera-il, s’il n’est garde et
ayde de toy ? Appelle-le, folle que tu
es, et espreuve si l’amour que tu luy
portes et ton sens avec le sien te peuvent
délivrer de ma sottise : de laquelle en
vous jouant ensemble tu luy demandas laquelle luy sembloit plus grande :
ou ma sottise ou l’amour que tu luy
portois : et ne me sois maintenant
libérale ne courtoyse de ce que je ne
désire, et que tu ne me peux nyer si je
le désiroye : réserve tes bonnes nuictz
à ton amoureux, s’il advient que tu
puisses eschapper vive de là : car quand
à moy je les vous quitte, et certes j’en
euz trop d’une, et me suffit d’avoir esté
mocqué une fois. Et encores, usant de
ton astuce en ton parler, tu te parforces
en me louant d’acquérir ma bénévolence, m’appellant gentilhomme et
honneste : à fin que comme magnanime je me retire de te punir de ta
mauvaistié. Mais tes flatteries ne m’offusqueront maintenant les yeux de
l’entendement, comme jadis feirent tes
desloyalles promesses. Je me congnoy
maintenant, et t’asseure que durant
tout le temps que j’ay esté à Paris je
n’aprin point tant à congnoistre que
c’est de moy, comme tu m’as faict
congnoistre en une seule nuit que c’est
de toy. Mais posé le cas que je fusse
magnanime, si est-ce que tu n’es pas
de celles sur qui la magnanimité doyve
monstrer ses effectz : car la fin de la
pénitence ès cruelles bestes comme tu
es, et pareillement de la vengeance,
doit estre la mort : là où vers les
hommes doit suffire ce que tu diz.
Parquoy, en tant que je ne suis point
aigle ne toy colombe, mais te congnoissant serpent venimeux, j’entendz
de toute ma force, comme ancien ennemy, de te persécuter avecq’ toute
hayne. Bien que tout ce que je te fay
ne se puisse proprement appeller vengeance, mais plustost chastiment, d’autant que la vengeance doit surpasser
l’offence : et cecy n’y aviendra jamais,
par ce que si je me vouloye venger,
ayant esgard à quel party tu me mis,
ta vie, quand bien je te l’osteroye, n’y
sçauroit suffire, ne cent autres semblables à la tienne, par ce que je ne
tueroye qu’une vile, mauvaise, et
meschante femme. Et à vray dire, que
diable es-tu plus (qui t’auroit osté un
peu de beauté du visage, lequel peu
d’ans gasteront le remplissant de riddes)
que la plus malheureuse chambrière du
monde ? là où il n’a tenu à toy de faire
mourir un honneste homme, comme
n’aguières tu m’as appellé, la vie duquel
pourra encores estre un jour plus utile
au monde, que ne pourroient estre
cent mille tes semblables, tant que le
monde devra durer. Je t’apprendray
doncques, avecques l’ennuy que tu
soustiens, que c’est que de te mocquer
des hommes qu’ont aucun sentiment, et
quelle chose c’est se mocquer des escoliers : en te donnant occasion de ne tomber jamais plus en telle follie, si tu en
eschappes. Mais si tu as si grande voulonté de descendre, que ne te jettes-tu en
bas ? à fin que te rompant le col (s’il plaist
à Dieu) tu sortes en une mesme heure
hors de la peine où il te semble estre,
et me feras le plus content homme du
monde. Maintenant je ne te vueil dire
autre chose, sinon que j’ay sceu tant
faire que de te faire monter là-haut.
Saches doncques tant faire maintenant que tu en descendes aussi bien
comme tu te sçeuz mocquer de moy. »
Ce pendant que l’escolier disoit ces
choses, la misérable Dame plouroit continuellement, et le temps se couloit tousjours, montant toutesfois le soleil de
plus en plus : mais quand elle le sentit
taire, elle dist : – « O cruel homme, si
la maudicte nuict te fut si griefve, et
ma faute te sembla si grande, que ma
jeunesse et beauté, mes larmes et mes
humbles prières ne te peuvent mouvoir à pitié aucune, fay au moins que
tu soyes meu, et que ta sévère rudesse
diminue par ce seul mien acte, que je
me suis fiée de nouveau en toy, et que je
t’ay descouvert tout mon désir, dont
tu as eu le moyen de me faire con-gnoissante de mon péché. Car si je ne
me fusse voulue fier de toy, tu n’en
avois aucun pour te venger de moy,
comme tu monstres (avec si grande
ardeur) l’avoir désiré. Laisse doncques
ton ire et me pardonne désormais : car
je suis délibérée, si tu me veux par-donner, et me faire descendre d’icy,
d’abandonner du tout le desloyal
amant, et t’avoir pour seul amy et sei-gneur. D’avantage, combien que tu
blasmes grandement ma beauté, l’estimant briefve et de peu de compte, de
laquelle telle qu’elle est, et pareillement celle des autres femmes, si sçay-je
pourtant que quand on n’en devroit
faire cas pour autre raison, que pour
estre un passetemps et plaisir de la jeunesse des hommes, qu’elle doit estre
prisée pour ceste-là, et certes tu n’es pas
vieil. Et combien que cruellement je
soye traictée de toy, si ne puis-je pour-tant croire que tu me voulusses voir
mourir misérablement, comme seroit
de me précipiter en bas, comme une
désespérée, devant tes yeux, ausquelz
(si tu n’estois mensonger, comme tu
es devenu) je fuz tant agréable. Ayes
doncques pitié de moy pour Dieu, car
le soleil commence trop à s’eschauffer,
et comme le trop grand froid m’a
offensé ceste nuict, ainsi le chaut com-mence à me faire grand ennuy. » A
qui l’escolier, qui la tenoit là en propos
pour son plaisir, respondit :
– « Ma Dame, ta foy ne se remit lors
en mes mains pour amour que tu me
portasses, mais pour r’avoir ce que
tu avois perdu, et par ce elle ne mérite
rien de meilleur, que plus grand mal,
et crois follement, si tu crois que ce
seul moyen sans plus m’ait esté oportun à la désirée vengeance : car j’en
avoye mille autres, et mille lacs que
j’avoye tenduz autour de tes piedz en
te monstrant semblant de t’aymer,
tellement que tu n’avoys à aller guères
de temps, que si cestuy-cy ne fust
advenu, il te convenoit nécessairement cheoir en l’un des autres ; et
t’avise que tu ne pouvois tomber en aucun qui ne te eust esté de plus grand’–
peine et honte que cestuy-cy. Lequel
je choisiz (non pour ton ayse) mais
pour en recevoir plustot plaisir. Et où
tous ces moyens m’eussent failly, la
plume ne me pouvoit faillir, avec laquelle j’eusse tant escrit de toy, et telles
choses, et en telle manière, que les
ayant sceu par après (comme tu eusses),
tu eusses désiré mille fois le jour n’avoir jamais esté née. Car les forces de
la plume sont trop plus véhémentes,
que ceux qui ne les ont esprouvées
par expérience, n’estiment. Je jure
Dieu, et ainsi me face-il joyeux jusques à la fin de ceste vengeance que
je prens de toy, comme il m’a faict
dès le commencement, que j’eusse
escrit telles choses de toy que tu eusses eu si grand’honte, non d’autres
personnes seulement, mais de toymesmes, que tu te fusses arraché
les yeux de la teste, pour ne te voir
point. Et par ainsi ne reproche point
à la mer qu’elle soit creue d’un petit
ruisseau de ton amour, ou bien que
tu soyes mienne, je ne m’en soucie
comme desjà je t’ay dit, et sois tant
que tu voudras à celuy à qui tu as
esté si tu peux, lequel tout ainsi que
je l’ay hay je l’ayme présentement,
considérant le bon tour qu’il t’a maintenant faict. Vous vous enamourez et
désirez l’amour des jeunes hommes,
par ce que vous leur voyez aucunement le tainct plus fraiz, la barbe
plus noire, bien dispostz, dancer et
jouster : mais tout cela ont eu ceux
qui sont un peu plus aagez, et si sçavent ce que les autres ont encores à
aprendre. Et outre ce, vous les estimez
meilleurs chevaliers, d’autant qu’ilz
font leurs journées de plus de lieues
que ceux qui sont d’aage plus meur.
Certainement je confesse que avecques plus grand force ilz secouent
les pellissons. Mais ceux qui sont
de moyen aage sçavent trop mieux
(comme expertz) les lieux où les pulces
habitent, et doit-on sans comparaison
plustost choisir le peu et savoureux,
que le beaucoup et mal sade : aussi le
trotter fort rompt et lasse autruy, quelque jeune qu’il soit, là où l’aller doucement (encor qu’on arrive plus tard
au logis) vous y conduit tout reposé.
Vous ne vous appercevez (bestes sans
entendement) combien de mal est caché
souz ce peu de belle apparence. Les
jeunes ne sont contens d’une amye :
mais autant qu’ilz en voyent autant en
désirent-ilz, et d’autant leur semble
qu’ilz sont plus dignes : parquoy leur
amour ne peut estre stable ; et qu’il
soit vray, tu en peux maintenant porter vray tesmoignage ; et leur semble
qu’ilz sont dignes d’estre honorez et
caressez de leurs amyes : ne ayantz
autre gloire que de se venter de celles
dont ilz ont jouy, laquelle faute en a
fait tomber beaucoup souz les beaux
pères qui ne le redisent point. Et disant que tes amours ne furent jamais
sceues que de ta chambrière et de
moy, je t’avise que si ainsi tu le crois,
que tu le sçaiz mal, et le crois mal :
car toute sa rue ne parle quasi d’autre
chose, ne la tienne pareillement :
mais le plus souvent, en telles choses,
celuy à qui le faict touche est le dernier qui le sçait. Davantage, ces jeunes
gens vous desrobent, là où ceux de
moyen aage vous donnent. Toy doncques qui as sceu mal choysir, demeure
à celuy à qui tu te donnas, et quand à
moy (duquel tu te mocquas) laisse
moy estre à autruy : car j’ay trouvé
Dame et amye qui est trop plus de
chose que tu n’es, et qui m’a congneu
mieux que tu ne fiz. Et à fin que tu
puisses porter en l’autre monde plus
grande certitude du désir de mes yeux,
que tu ne faiz en cestuy par mes parolles, jette-toy en bas le plustost que
tu pourras, et ton ame receue desjà
(comme je croy) entre les bras du
Diable, pourra voir si mes yeux se
seront troublez ou non de t’avoir veu
rompre le col. Mais pource que je croy
que tu ne me voudrois rendre si
joyeux, je te dy que si le soleil te commence à eschauffer, souvienne-toy du
froid que tu me fiz souffrir, et si tu le
sçaiz mesler avecques ce chaut, sans
faillir tu en sentiras le soleil plus
tempéré. »
La desconsolée Dame, voyant que les
parolles de l’escolier ne tendoient que à
cruelle fin, commença à plourer et dist :
– « Or çà, puis que aucune chose de
moy ne te peut mouvoir à pitié, au
moins soyes meu par l’amytié que tu
portes à la femme que tu diz avoir
trouvé plus sage que moy, et de la-quelle tu te diz amy, et pour amour
d’elle pardonne-moyet m’apporte mes
habillemens, à fin que je me puisse
revestir, et me fay, s’il te plaist, de-scendre d’icy. » Lors l’escolier commença à rire. Et voyant que l’heure
de tierce estoit longtemps y avoit passée,
respondit : – « Or sus, tu m’as prié de
par telle Dame, que je ne sçay mainte-nant dire de non : enseigne-moy où
sont tes habillemens, et je les iray
quérir, et te feray descendre de là. »
La Dame, croyant cecy, se conforta aucunement, et luy enseigna le lieu où
elle les avoit mis, et l’escolier sortit de
la tour, et commanda à son serviteur
qu’il n’en bougeast, ains qu’il s’en tinst
près, et qu’il se gardast tant qu’il pourroit que personne n’entrast dedans jusques à ce qu’il fust retourné. Et cecy
dit, il s’en alla à la maison d’un sien
amy, où il disna à son bel ayse, et après
quand il luy sembla bon se mit à dormir.
Ce pendant la Dame, qui estoit demourée sur la tour et s’estoit réconfortée
d’un peu de sotte espérance, dolente
toutesfois outre mesure, se dressa et
s’assit, se mettant du costé de la tour où
il y avoit un peu d’umbre, et commença
avec très-amers pensemens à attendre,
maintenant pensant, ores plorant, tantost espérant, et soudainement désespérant du retour de l’escolier, avec ses
habillemens ; et sautant d’un penser en
un autre comme celle qui estoit vaincue
de travail, et qui n’avoit reposé de toute
la nuict, s’endormit un peu. Mais le
soleil, lequel estoit très-chaut, estant
desjà l’heure de mydi venue, frappoit à
la descouverte avec telle force droit sur
son corps délicat, et sur sa teste toute
descouverte, de telle sorte, que non seulement il luy brusla autant de chair
qu’il en voyoit, mais la luy fit petit à
petit toute fendre et ouvrir, et fut la
cuysson telle, qu’elle, qui dormoit profondément, fut contrainte de s’esveiller,
et sentant qu’il luy cuysoit et se voulant
aucunement remuer, il luy sembloit en
se tournant que toute la peau cuytte se
ouvrist et esclatast, comme nous voyons
avenir d’une peau de parchemin bruslée, quand quelqu’un la veut après
estendre ; et outre tout ce, la teste luy
douloit tellement, qu’il luy sembloit
l’avoir en pièces, dont il ne se faut esbahir : car le pavé de la tour estoit si désespérément chaut qu’elle avec les piedz,
ne autre chose, n’y pouvoit trouver lieu
pour se reposer. Parquoy, sans pouvoir
demourer ferme en un lieu, se remuoit
ores çà, et maintenant là, en plorant
amèrement. Et outre cecy, ne faisant
lors brin de vent, y estoient venues en
très-grande quantité, force mousches et
gros tahons, lesquelz poignans sur la
chair ouverte l’esguillonnoient si cruellement, que chacun luy sembloit une
poincture d’esguillon : parquoy elle menoit incessamment ses mains à l’entour
de son corps, maudissant tousjours soy,
sa vie, son amy, et l’escolier. Et estant
ainsi et avec telle angoisse poincte, et
affligée du chaut inestimable du soleil,
des mousches, des tahons, et encores de
la faim, mais beaucoup plus de la soif,
et pour renfort de mille pensers ennuyeux, elle se leva debout et commença
à regarder s’il se pourroit voir ou ouïr là
auprès quelque personne, se délibérant
du tout, quoy qu’il en deust avenir, de
l’appeller, et luy demander ayde. Mais sa
malheureuse fortune luy avoit encores
osté tout cecy, car les laboureurs estoient
tous partiz des champs pour le chaut :
encor que ce jour-là, personne n’estoit
allé travailler là environ, par ce que
tous battoient leurs bledz alentour de
leurs maisons ; en manière qu’elle
n’oyoit autre chose que des cigalles, et
voyoit le fleuve d’Arne, lequel luy apportant le désir de boire de ses eaux, ne luy
ostoit la soif, mais au contraire, la luy
croissoit ; elle voyoit d’avantage en plusieurs lieux des boys et umbrages et maisons, lesquelles ne luy estoient semblablement sinon angoisse en les désirant.
Que dirons-nous plus de la malheureuse Dame ? Le soleil de dessus et l’ardeur du pavé de la tour dessouz, avec
les morsures des mousches et des tahons,
l’avoient par tous les costez de son corps
tellement accoustrée que où elle avoit
vaincu le soir de devant, avec la blancheur de son corps, l’obscurité de la
nuyct, elle estant à ceste heure-là devenue rouge comme rage, et toute tachée de sang, eust semblé à qui l’eust
veue la plus layde chose du monde ; et
demeurant en ceste manière sans espérance ou conseil aucun, attendoit plus la
mort qu’autre chose.
L’escolier, après que trois heures après
midy furent sonnées de long temps,
s’esveilla et, se souvenant de sa Dame,
s’en alla à la tour pour voir qu’il estoit
d’elle, et envoya disner son serviteur qui
encor n’avoit mangé de tout le jour. La
Dame, ayant ouy l’escolier, s’en vint
ainsi foible et ennuyée qu’elle estoit sur
la trappe, et s’estant assise, commença
en plourant à dire : « Regnier, tu t’es
bien vengé outre mesure : car si je te
fiz de nuyct geler en ma court, tu m’as
faict rostir de jour sur ceste tour, voire
brusler, et outre ce mourir de faim et
de soif : parquoy je te prie pour Dieu
que tu montes icy-haut, et puis que
mon cueur ne pourroit soufrir que je
me donnasse moy-mesmes la mort,
donne-la moy toy-mesmes : car je la
désire plus qu’autre chose, tant grand
et tel est le torment que je sens. Et si
tu ne me veux faire ceste grace, au
moins fay-moy apporter un verre
d’eau, à fin que je puisse mouiller la
bouche à laquelle ne peuvent suffire
mes larmes, si grande est la sécheresse
et l’arsure que j’ay dedans. » Bien cogneut l’escolier à la voix sa foyblesse, et
encore vit-il la pluspart de son corps
tout bruslé du soleil : pour lesquelles
choses et par ses humbles prières, il luy
vint un peu de compassion d’elle ; non
pourtant il luy respondit : – « Mauvaise
femme, tu ne mourras jà de mes mains,
mais des tiennes s’il t’en prend désir,
et autant d’eau auras-tu de moy, pour
le soulagement de ton chaut, comme
j’euz de feu de toy pour l’alègement
de mon froid, et si me deulz grandement, qu’il ayt falu que le mal de mon
froid se soit guéry avec le chaut de un
fiant très-puant, où je fuz mis, là où
celuy de ton chaut se guérira avec le
froid d’une eau rose très-odoriférante ;
et là où je fuz en danger de perdre les
nerfz et la personne, toy ainsi escor-chée de ce chaut, demoureras ainsi
belle comme faict le serpent quand il
laisse son vieil cuir. – 0O moy misérable ! » dist la Dame. « Dieu doint à
qui mal me veut ces beautez par telle
manière acquises ; mais toy, plus cruel
que toute autre beste cruelle, com-ment as-tu peu soufrir de me traicter
si mal en ceste sorte ? Que devoy-je
pis attendre de toy ou de toute autre
personne, quand bien j’eusse tué tout
son parentage avec cruelz tormens ?
Certes je ne sçay quelle plus grande
cruauté on eust sceu user contre un
traistre qui eust mis à mort toute une
cité, que celle où tu m’as mis de me
faire rostir au soleil, et manger aux
mousches, et outre cecy de ne me vou-loir pas seulement donner un verre
d’eau, qu’on donne bien aux homicides
condamnez de la justice, quand on les
meine pendre, et le plus souvent du
vin s’ilz en demandent. Maintenant
puis que je te voy demourer ferme en
ta cruauté, et que ma passion ne te
peut aucunement mouvoir, je m’appareilleray de recevoir la mort patiemment : à fin que Dieu ayt miséricorde
de mon ame, lequel je supplie qu’avec
ses yeux justes il voye ceste tienne
cruauté. » Et ces parolles dictes, elle
se tira avec grand peine, vers le mylieu
de la terrasse de la tour, se désespérant
de devoir eschapper de un si ardant
chaut, et non seulement une fois mais
mille (outre ses autres douleurs) elle
cuyda pasmer de soif, plorant incessamment très-fort, en se complaignant de sa
malheurté.
Mais estant presque nuict, et semblant
à l’escolier qu’il avoit assez faict, il fit
prendre les habillemens d’elle et les envelopper dedans le manteau de son serviteur, et s’en alla vers la maison de la
Dame, où il trouva sur la porte sa chambrière assise toute desconfortée, à laquelle
il dist : « Bonne femme, où est ta maistresse ? » A qui la chambrière respondit : – « Monsieur, je ne sçay, je cuydoye ce matin la trouver au lict où je
l’avoye veu aller ce me semble hier au
soir : mais je ne l’ay trouvée ne là ne
ailleurs, et ne sçay qu’elle est devenue,
dont je suis en grand douleur : mais
vous, Monsieur, m’en sçauriez-vous
rien dire ? » A qui l’escolier respondit :
– « Aussi bien t’eussé-je tenue avec elle,
là où je l’ay eue, à fin que je t’eusse
punie de ta coulpe, comme j’ay elle de
la sienne : mais croy fermement que
tu ne m’eschapperas des mains que je
ne te paye tellement de tes mérites,
que tu ne te mocqueras jamais d’homme
qu’il ne te souvienne de moy. » Et
cecy dit, il dist à son serviteur : « Bailleluy ses habillemens, et dy-luy qu’elle
aille querir sa maistresse si elle veut. »
Le serviteur fit son commandement.
Parquoy les ayant la chambrière prins,
et iceux recongneuz, oyant ce qu’il luy
avoit dit, douta grandement qu’on ne
l’eust tuée, et à peine se peut-elle retenir
de cryer ; si se mit soudainement à plorer, et estant desjà l’escolier party, s’en
alla courant vers la tour avec iceux habillemens.
Ce jour-là de malheur, un laboureur
de ceste Dame avoit esgaré deux siens
pourceaux, et les allant chercher un peu
après que l’escolier fut party, il arriva
vers celle tour, regardant partout s’il
verroit ses pourceaux ; si ouit le misérable plaint que faisoit la malheureuse
Dame. Parquoy il se mit tant qu’il peut
à crier : « Qui ploure là-hault ? » La
Dame congneut la voix de son païsant,
et le ayant appellé par son nom, luy
dist : – « Va, je te prie, appeller ma
chambrière, et faiz tant qu’elle puisse
venir icy-hault. » Le laboureur, congnoissant sa maistresse, luy dist : – « Ho,
ma Dame, et qui vous porta là-hault ?
vostre chambrière vous a tant aujourd’huy cherchée : mais qui jamais eust
pensé que vous eussiez deu estre là ? »
Et ayant prins les bastons de l’eschelle,
la commença à dresser comme ilz devoient estre, et la lyer avecques des
riottes et bastons au travers. Et en cest
instant arriva sa chambrière : laquelle,
aussi tost qu’elle fut entrée en la tour,
ne pouvant plus tenir sa voix, se battant les mains, commença à crier :
« Hélas, ma douce maistresse, où estes-vous ? » La Dame, oyant sa chambrière, respondit au mieux qu’elle peut :
– « Ha, ma sœur, je suis icy-hault, ne
ploure point : mais m’aporte tost mes
habillemens. » Quand la chambrière
l’ouyt parler, quasi toute réconfortée,
monta par l’eschelle desjà presque racoustrée par le laboureur, et avec son
ayde arriva sur la terrasse de ladicte
tour. Et voyant sa maistresse ressemblant non un corps humain, mais plustost une busche de boys à demy bruslée,
toute lasse, toute seiche, et couchée
toute nue en terre, elle se mit les ongles
au visage, et commença à plourer sur
elle, ne plus ne moins que si elle eust
esté morte. Mais la Dame la pria pour
Dieu qu’elle se teust, et qu’elle luy
aydast à se revestir. Et ayant sceu d’elle
que personne n’avoit entendu où elle
avoit esté, sinon ceux qui avoient porté
ses habillemens, et le laboureur qui y
estoit présent, elle se réconforta aucunement, et les pria pour Dieu que jamais
ilz n’en dissent rien à personne. Le laboureur, après plusieurs parolles, et
estant la Dame levée, la porta sur son
col, parce qu’elle ne pouvoit aller jusques hors de la tour. La povre chambrière (qui estoit demourée derrière) en
descendant peu advisément de l’eschelle,
le pied luy faillit et tombant en terre se
rompit la cuisse, dont pour la douleur
qu’elle sentit commença à mugir et crier
tellement, qu’il sembloit que ce fust un
lyon : parquoy le laboureur, ayant posé
la Dame sur un monceau d’herbe, alla
voir que avoit la chambrière, et ayant
trouvé qu’elle avoit la cuisse rompue, la
porta semblablement sur ladite herbe, et
la mit auprès de la maistresse, laquelle
voyant mal sur mal luy advenir, et que
ceste-cy de qui elle espéroit estre aydée
plus que de nul autre avoit la cuisse
rompue, dolente sans mesure, recommença son pleur si misérablement, que
non seulement le laboureur ne la peut
consoler, ains luy-mesmes commença à
pleurer comme les autres.
Mais estant jà le soleil baissé, la povre
désolée voulut, à fin que la nuict ne les
surprinst, aller à la maison dudit laboureur : là où ayant prins deux siens frères
et sa femme, ilz retournèrent querir la
chambrière sur un aiz, et la portèrent
en la maison. Puis reconfortans la Dame
avec un peu d’eau fresche, et plusieurs
bonnes parolles, le laboureur la porta
sur son col en la chambre d’elle ; puis sa
femme luy donnant du pain lavé, la despouilla, et après la mit au lict, et donnèrent ordre que elle et la chambrière
fussent portées la nuict à Florence, et
ainsi fut faict. Là où la Dame pleine de
mensonge controuva un compte tout
hors de l’ordre de ce qui estoit advenu
d’elle et de sa chambrière, et fit accroire
à ses frères, sœurs et toute autre personne, que par accident de foudre et de
mauvais espritz, cecy leur estoit advenu.
Puis l’on fit venir les médecins, lesquelz,
non sans grande angoisse et travail de la
Dame (qui laissa plusieursfois toute la
peau, attachée aux linceux) la guérirent
d’une cruelle fièvre, et des autres accidens qui luy survindrent, et pareillement
la chambrière de sa cuisse. Pour laquelle
chose la Dame oublia son amoureux, et
de là en avant se garda sagement de se
mocquer et d’aymer. Et l’escolier, sçachant que la chambrière avoit eu la
cuisse rompue, luy estant advis qu’il en
avoit assez entière vengeance, s’en passa
joyeusement sans en rien dire autre
chose.
Ainsi voylà qu’il advint à la jeune folle
de ses mocqueries, pensant qu’elle ne se
devoit autrement jouer avecques un
escolier qu’elle eust fait avec un autre.
Ne sçachant bien qu’ilz sçavent (je ne dy
pas tous, mais la pluspart) là où c’est
que le diable tient la queue. Et par ainsi
gardez vous, mes Dames, de vous mocquer, mesmement des escoliers.
 
DEUX HOMMES MARIEZ
 
fréquentantz journellement ensemble, l’un
coucha avec la femme de l’autre : lequel,
s’en estant apperceu, fit si bien avec la
femme de son compagnon, qu’ilz l’enfermèrent dedans un coffre, sur lequel il jouyt de
sa femme.
 
NOUVELLE VIII
 
Signifiant que, qui a fait villenie à autruy, est subject à la recevoir de luy plus grande.
 
[image: ]
 
ES malheurs de ma Dame Héleine avoient esté fascheux
et ennuyeux aux Dames à
escouter, mais pource qu’elles
congnoissoient qu’ilz luy
estoient avenuz comme en
partie elle avoit mérité, elles les avoient
passez avecques compassion modérée : combien qu’elles réputèrent l’escolier non seulement obstiné, ains plustost cruel outre
mesure. Mais quand ma Dame Pampinée
fut venue à fin de sa nouvelle, la Royne
commanda à ma Dame Fiammette qu’elle
suyvist. Laquelle, désirant d’obéir, dist
ainsi :
 
Pource qu’il me semble, mes belles
Dames, que la cruauté de l’escolier vous
a offencées et quelque peu contristées,
il me semble qu’il ne sera mal convenable de récréer voz espritz ennuyez,
avec quelque chose plus délectable ; et
parainsi je délibère vous dire une nouvelle d’un jeune homme, lequel receut
plus doucement une injure, et la vengea
plus modérément que ne fit l’escolier :
par laquelle vous pourrez comprendre
qu’il doit assez suffire à un chascun, si
on luy faict de tel pain souppe qu’il a
fait à autruy, sans vouloir prendre vengeance plus grande que l’injure receue.
 
Vous devez sçavoir qu’il y eut à Siene
(comme j’ay autresfois ouy dire) deux
jeunes hommes assez aisez et de bonne
parenté bourgeoyse : l’un se nommoit
Spinellosse Tavenne, et l’autre Seppe de
Myno, et tous deux estoient voysins de
maisons en la rue de Camoillie, ne bougeantz d’ensemble, et s’aymantz, par les
démonstrations qu’ilz faisoient l’un à
l’autre, autant ou plus que s’ilz eussent
esté frères ; et chascun d’eux avoit belle
femme. Or advint que fréquentant fort
souvent Spinellosse en la maison de
Seppe, bien que Spinellosse y fust ou
non, il s’apprivoysa par telle manière
avec la femme de Seppe, qu’il commença
à coucher avec elle ; et en cecy ilz continuèrent une bonne pièce de temps
avant que personne s’en apperceust.
Toutesfois, au long aller, estant un jour
Seppe en son logis et sa femme n’en sachant rien, Spinellosse le vint demander,
et sa femme luy dist qu’il n’y estoit pas :
au moyen de quoy Spinellosse monta
soudainement là-haut, et ayant trouvé la
femme en la salle, et voyant qu’il n’y
avoit autre que eux, en l’embrassant la
commença à baiser et elle luy. Seppe,
qui vit cecy, ne sonna mot : mais demoura caché pour voir par quel bout
finiroit ce jeu. Et, pour abréger, il vit
sa femme et Spinellosse qui s’en allèrent
ainsi embrassez en sa chambre, et qu’ilz
s’enfermèrent dedans, dont il fut fort
marry. Mais congnoissant que pour
cryer ne autrement son injure ne pourroit
amoindrir, ains que la honte en croistroit plustost, il se mit à penser par
quelle manière il pourroit si sagement
faire la vengeance de cecy, que sans qu’il
fust sceu çà ne là, son esprit en demourast content. Parquoy, après avoir longuement pensé, et ayant (comme il luy
sembloit) trouvé le moyen, il demoura
caché tout autant que Spinellosse fut
avec sa femme. Lequel, aussi tost qu’il
s’en fut allé, entra en la chambre, où il
trouva sa femme, qui encor’ n’avoit
achevé de racoustrer son habillement de
teste, que Spinellosse en jouant luy avoit
fait cheoir, et dist : « Que faiz-tu, ma
femme ? » A qui la femme respondit :
– « Ne le vois-tu pas ? – Ouy vrayment, » dist Seppe ; « et si ay veu
encor’ autre chose, que je voudroye
n’avoir point veu. » Et entra en
grandes parolles des choses qui avoient
esté faites, et elle, avec une très-grande
peur, après plusieurs propos luy ayant
confessé l’acointance que elle avoit avec
Spinellosse, que malaisément elle luy
pouvoit nier, luy commença à requérir
pardon en plorant. A qui Seppe dist :
– « Vois-tu, ma femme, tu as mal fait ;
duquel si tu veux avoir pardon, déli-bère-toy de faire entièrement ce que
je te commanderay, et je le te vay
dire. Je vueil que tu dies à Spinellosse
que demain matin, sur les neuf heures,
il trouve quelque occasion de se partir
d’avec moy, et s’en vienne icy vers
toy ; et quand il sera céans je reviendray, et aussi tost que tu me orras tu
le feras entrer en ce coffre, et l’enfermeras dedans ; puis, quand tu auras
faict cecy, je te dirai le demourant de
ce que tu auras à faire, et n’ayes aucune doute de le faire : car je te prometz que je ne luy feray point de
mal. » La femme, pour luy satisfaire,
dist que elle le feroit, et ainsi le fit.
Quand le lendemain fut venu, estans
Seppe et Spinellosse ensemble sur les
neuf heures, Spinellosse, qui avoit promis
d’aller vers la femme à celle heure, dist
à Seppe : « Je doy disner ce matin avec
quelque mien amy que je ne vueil
point faire attendre, et par ainsi à
Dieu te command’. – Il n’est encor’ »
(dist Seppe) « heure de disner de bonne
pièce. » Spinellosse dist : – « Il n’y a
point de danger, aussi bien ay-je à
parler à luy, d’un mien affaire, tellement qu’il faut que j’y soye de bonne
heure. » S’estant doncques départy
Spinellosse d’avec Seppe, et ayant encor’
faict un tour, il fut incontinent en la
maison avec la femme de luy ; et estans
entrez en la chambre, ilz n’y furent
guères que Seppe retourna, et aussi tost
que la femme l’entendit, elle, faisant
fort la paoureuse, fit gaigner ce coffre
que son mary luy avoit dit à Spinellosse,
et l’enferma dedans, puis sortit de la
chambre ; et quand Seppe fut en haut,
il dist à sa femme : « Est-il temps de
disner, ma femme ? – Il sera désormais temps, » respondit-elle. Dit alors
Seppe : – « Spinellosse est allé ce matin
disner avec un sien amy, et a laissé sa
femme seule à la maison ; boute la
teste à la fenestre, et l’appelle, et luy
dy qu’elle vienne disner avec nous. »
La femme, craignant de sa personne
mesmes, et devenue pour ceste occasion
fort obéissante, fit ce que son mary luy
commanda, et pria tant la femme de
Spinellosse, qu’elle y vint, oyant que
son mary ne devoit disner au logis. Et
quand elle fut venue, Seppe luy faisant
de grandes caresses, et l’ayant prinse
privément par la main, fit signe à sa
femme qu’elle s’en allast à la cuysine,
menant luy sa voysine avecques soy en
la chambre, en laquelle estans entrez il
se tourna en arrière, et ferma l’huys sur
eux. Quand la femme se vit enfermée
dedans, elle dist : « Nostre Dame !
Seppe, que veut dire cecy ? M’avez-vous fait venir icy pour cela ? Est-ce
l’amour que vous portez à Spinellosse,
et la loyalle compagnie que vous luy
faites ? » A laquelle Seppe s’estant approché du coffre où son mary estoit enfermé dedans, et la tenant bien, luy dist :
– « Mamye, premier que tu te courrouces, escoute bien ce que je te vueil
dire : J’ay aymé et ayme Spinellosse
comme mon frère, et hier (combien
qu’il ne le sache) je trouvay que la
fiance que j’ay eue de luy, est venue à
tant qu’il couche avec ma femme
comme avecques toy : maintenant
pour ce que je l’ayme, je n’ay point
délibéré de prendre autre vengeance
de luy, sinon telle comme l’offense a
esté. Il a jouy de ma femme, et j’entendz jouyr de toy ; et là où tu ne le
voudras, il faudra que je l’attrape
céans : et pource que je ne délibère
point de laisser ceste injure impunie,
je luy joueray un tel jeu, que toy ne
luy ne serez jamais aises. » La Dame
oyant cecy, et après plusieurs reconfirmations que luy fit Seppe, le tenant
pour certain, dist : – « Seppe mon
amy : puis qu’il faut que ceste vengeance tombe sur moy, j’en suis contente, par un tel si que tu feras ma
paix avec ta femme, de ce que nous
devons faire, comme (nonobstant ce
qu’elle m’a fait) je suis délibérée de
luy pardonner. » A qui Seppe respondit : – « Je le feray asseurément, et
outre ce je te donneray un aussi beau
joyau que pièce que tu en ayes. » Et
cecy dist, la baisant et embrassant,
l’estendit sur le coffre, dedans lequel le
mary estoit enfermé, et là, autant qu’il
luy pleut passa le temps avec elle, et
elle avec luy.
Spinellosse, qui estoit dedans le coffre,
et qui avait ouy toutes les paroles que
Seppe avoit dictes, et la response de sa
femme, et puis avoit senty la danse de
l’ours, qu’on avoit dancé sur sa teste,
sentit telle rage une fort grand pièce,
qu’il cuida mourir, et ne eust esté qu’il
craignoit Seppe, il eust dit toutes les
injures du monde à sa femme, ainsi enfermé qu’il estoit : toutesfois pensant à
la fin en soy-mesmes, que l’injure et
mauvais tour avoient esté commencez
par luy, et que Seppe avoit raison de
faire ce qu’il faisoit, et qu’il s’estoit porté
envers luy humainement, et comme
compagnon, délibéra en soy-mesmes
d’estre plus amy de Seppe que jamais,
s’il luy plaisoit. Puis, quand Seppe eut
demeuré avec la Dame autant qu’il luy
pleut, il descendit de dessus le coffre, et
demandant la femme le joyau qu’il luy
avoit promis, Seppe ouvrit la chambre
et fit venir sa femme, laquelle ne dist
autre chose sinon :  M’amye, vous
m’avez rendu pain pour fouasse,  et
encores, le dist-elle en riant. A qui
Seppe dist : –  Ouvre ce coffre.  Et
elle le fit, dedans lequel Seppe monstra
à la femme Spinellosse son mary. Or il
seroit long à dire lequel des deux eut
plus de honte, ou Spinellosse voyant
Seppe, et sçachant qu’il sçavoit ce qu’il
avoit faict, ou la femme voyant son
mary, et congnoissant qu’il avoit ouy et
senty ce qu’elle lui avoit fait sur la
teste. A laquelle Seppe dist : – « Voylà
le joyau que je te donne. » Spinellosse,
quand il fut sorty du coffre, sans user
trop de parolles, dist : – « Seppe, nous
sommes quitte à quitte : et par ainsi je
treuve bon comme tu disois tantost à
ma femme, que nous soyons amys
comme nous soulions. Et n’estant
autre chose à partir entre nous deux
que noz femmes, je suis d’advis que
nous le mettions à butin. » Dont Seppe
fut content ; et disnèrent tous quatre
ensemble en la meilleure paix du monde,
et de là en avant chacune de ces femmes eut deux mariz, et chacun d’eux
deux femmes, sans que jamais ilz en
eussent pour cela autre question ne
débat.
 
MAISTRE SIMON,
 
Médecin, fut mené de nuict par Brun et
Bulfamaque en une fosse à retraictz, croyant
le Médecin qu’on le deust mener et faire
estre d’une compagnie qui alloit en Corse :
et fut laissé en ladicte fosse.
 
NOUVELLE IX
 
Pour dire que les titres d’honneur et de doctoreries
ne font pas les gens plus sages.
 
[image: ]
 
PRÈS que les Dames eurent un
peu causé sur la communication des femmes des deux
Senois, la Royne, qui estoit
la dernière à compter sa nouvelle pour ne faire tort à Dioneo, commença ainsi :
 
La tromperie que Seppe fit à Spinellosse, luy fut très-bien employée : au
moyen dequoy il ne me semble point
qu’on doyve reprendre trop aigrement
celuy qui fait quelque tromperie à celuy
qui la va cherchant, ou qui l’a méritée :
combien que ma Dame Pampinée ait
voulu n’aguères monstrer le contraire.
Or est-il que Spinellosse mérita bien ce
qu’on luy feit, et je me délibère de vous
en dire d’un qui l’alla cherchant, et
croy que ceux qui le trompèrent n’en
sont point à blasmer, ains plustost à
louer : et celuy à qui on la fit, fut un
Médecin qui vint de Bouloigne à Florence, où il retourna tout couvert de
poil de menu-vert, encores qu’il ne fust
qu’une pécore.
 
Comme nous voyons tous les jours,
nos citoyens, quand ilz reviennent d’estudier de Bouloigne, l’un est advocat,
l’autre médecin, l’autre notaire, avec les
robbes longues et larges, et les aucunes
d’escarlatte, et avec le chapperon fourré
de menu-vert, et plusieurs autres apparences très-grandes, ausquelles comme
l’effect en succède nous le voyons encor chacun jour. Entre lesquelz retourna naguères un maistre Simon de
Ville, plus riche de biens paternelz que
de sçavoir acquis, vestu d’escarlatte,
avec une grande cornette, et docteur en
médecine, comme luy-mesmes disoit : et
print maison à louage en la rue que
nous appelons aujourd’hui la rue du
Concombre. Ce maistre Simon nouvellement venu, comme dict est, avoit entre
ses autres notables conditions accoustumé de demander à quiconques estoit
auprès de luy, qui estoient tous ceux
qu’il voyoit passer par la rue : et comme
si quasi il eust deu par les gestes des
hommes composer des médecines qu’il
devoit donner à ses patiens, il prenoit
garde à tous, et s’en souvenoit. Et entre
tous ceux sur qui il jetta ses yeux plus
ententivement, ce fut sur deux peinctres, dont nous avons aujourd’huy parlé
deux fois : Brun et Bulfamaque, qui
estoient continuellement ensemble, et
estoient ses voysins. Et luy estant avis
que ceux-cy vivoient plus joyeusement
et avec moins de soucy, que personne
qu’il eust jamais veu, comme il estoit
vray, il demanda à plusieurs, de quel
estat et condition ilz estoient : et ayant
entendu d’un chacun qu’ilz estoient
pauvres gens et peinctres, il luy entra
en la teste qu’il devoit estre impossible
qu’ilz vesquissent si joyeusement en leur
pauvreté : mais va penser, pour ce qu’il
avoit ouy dire qu’ilz estoient fins et
avisez, qu’ilz tiroient grand proffit de
quelque autre endroit incogneu aux
hommes. Au moyen dequoy il luy vint
grande volonté de s’accointer et prendre
la familiarité de tous deux, ou à tout le
moins de l’un d’eux, et de faict il print
congnoissance avecques Brun.
Or congnoissant Brun, en bien peu
de fois qu’il eut esté avec luy, que ce
Médecin estoit une grande beste, il commença à avoir de luy le plus grand
passetemps du monde des choses nouvelles qu’il disoit, et le Médecin commença à avoir pareillement de Brun un
merveilleux plaisir : et l’ayant invité
quelquesfois à disner avec luy, et croyant
par cecy pouvoir deviser familièrement
ensemble, il luy dist qu’il s’esmerveilloit
de luy et de Bulfamaque, de ce que estans
pauvres gens, ilz vivoient si joyeusement : si le pria qu’il luy enseignast
comment ilz faisoient. Brun oyant le
Médecin, et luy estant avis que la demande estoit plus que sotte, commença
incontinent à rire en soy-mesmes, et
délibéra de luy respondre comme il aprtenoit à sa besterie, et dist : –
« Nostre maistre, je ne diroye pas à
beaucoup de gens comment nous faisons ; mais je ne me faindray point de
le vous dire, pource que vous estes
des amys : et si sçay bien que vous ne
le direz à personne. Il est vray que
mon compagnon et moy, vivons ainsi
bien et joyeusement comme vous
voyez, et mieux avecq : et si vous
faut croyre que de nostre mestier ne
autre revenu que nous ayons, nous ne
sçaurions tirer l’eau que nous usons :
ne je ne vueil pour cecy que vous
croyez que nous allions desrober ;
mais nous allons en Corse, dont nous
tirons, sans faire tort à autruy, tout
ce qui nous faict besoing, ou que nous
voulons souhaiter : qui est la cause qui
nous fait ainsi vivre joyeusement
comme vous voyez. »
Le Médecin oyant cecy, et le croyant
fermement, sans sçavoir que c’estoit, eut
le plus grand désir du monde de sçavoir
quelle chose c’estoit que d’aller en
Corse ; et le pria avecques grande instance qu’il luy dist, jurant qu’il ne le
diroit jamais à personne. – « Jésus !
nostre maistre » (dist Brun), « qu’est-ce
que vous me demandez ? C’est un trop
grand secret celuy que vous voulez
sçavoir de moy : et chose pour me
ruyner, et pour me chasser de ce
monde, voyre pour me faire mettre
dans la bouche du Lucifer de sainct
Gal, si quelqu’un autre le sçavoit :
parquoy je ne le vous diroye jamais. »
Le Médecin dist : – « Brun, asseure-toy
que jamais personne ne sçaura choses
que tu me dies, sinon toy et moy. » A
qui Brun, après plusieurs nouvelles,
dist – « Or voyez, nostre maistre,
l’amytié que je porte à vostre qualitative coyonnerie, est si grande, et pareillement la fiance que j’ay en vous,
que je ne vous puis esconduyre de
chose que vous vueillez et par ainsi
je le vous diray, par un tel si, que
vous me jurerez par la croix de Monteson que jamais (comme vous m’avez
promis) vous ne le redirez à personne. » Le Médecin jura que aussi
non feroit-il.
– « Vous devez sçavoir, mon doux
maistre (dist Brun), « qu’il n’y a pas
encor long temps que nous menasmes
en ceste ville un homme fort scavant
en nigromance, qui se nomma Michel
l’Escot, par ce qu’il estoit d’Escosse,
et receut beaucoup d’honneur de plusieurs gentilzhommes, dont il n’en est
plus guères demouré de vivans ; et
quand il voulut partir d’icy, il y laissa,
à leur grande prière et requeste, deux
de ses disciples fort suffisans : ausquelz
il commanda qu’ilz fussent prestz, de
faire tous les plaisirs qu’ilz pourroient
jamais faire à ces gentilzhommes, qui
luy avoient tant faict de plaisir. Ceux-cy
doncques servoient libérallement lesdictz gentilzhommes en leurs entreprinses amoureuses, et en plusieurs
autres choses : puis après, trouvans
eux que la cité, et les coustumes des
hommes leur plaisoient, ilz se délibérèrent d’y vouloir demourer tousjours ;
et prindrent de grandes et estroites
amytiez avec aucuns, sans regarder
s’ils estoient gentil’hommes ou non,
ou plus riches que pauvres : mais que
ilz fussent seulement conformes à
leurs complexions ; et pour complaire
à leursdictz amyz, ilz firent une société
d’environ vint-cinq hommes, lesquelz
se devoient assembler deux fois le
mois en quelque lieu député par eux ;
et estans là, chacun disoit à ceux-cy
ce qu’il désiroit : et eux y satisfaisoient incontinent pour celle nuict.
Avec lesquelz deux Bulfamaque et
moy, prinsmes une privauté si grande,
que nous fusmes mis en celle compagnie, et en sommes ; et vous vueil dire
cecy, que à toutes les fois qu’il avient
que nous nous assemblons, c’est chose
merveilleuse de voir les tapisseries
autour de la salle où nous mangeons,
et les tables couvertes à la royalle, et
le grand nombre de nobles et beaux
serviteurs, tant femmes que hommes,
au commandement d’un chacun qui
est de telle compagnie, et les bassins,
éguières, flascons, couppes, et autre
vaisselle d’or et d’argent, èsquelz nous
mangeons et beuvons, et outre tout
cecy l’abondance et diversité des viandes, selon l’apétit d’un chacun, qu’on
aporte devant nous, quand il en est
temps. Je ne vous pourroye deviser en
mil ans quelz et de combien de sortes
d’instrumentz et de musiques on y
oit : ny ne vous sçauroye dire combien est grande la quantité de la cire
qu’on brusle à ces festins, ne quelle
abondance il y a de dragées et confitures, qui s’y consomment : et comme
les vins qu’on y boit sont précieux :
encore ne voudroy-je, mon très-doux
amy, que vous pensissiez que nous
fussions là en ces habitz que vous nous
voyez : il n’y en a pas un si mal vestu,
qui ne vous semblast un Empereur à
nous voir ainsi habillez, de riches habillemens, et de précieuses choses,
comme nous sommes.
Mais sur tous les plaisirs qui y sont,
c’est celuy des belles femmes qu’on y
amène de toutes les parts du monde,
pourveu seulement que l’homme les
désire : vous verriez là la Dame de
Barbanique, la Royne de Basque, la
femme du Soudan, l’Impératrice de
Osbech, la Chanchaufère de Norvègue,
la Semystante de Berlinsonne, et la
Scalpèdre de Narsie. Mais à quoy faire
me romps-je la teste, de vous en
compter tant ? Toutes les Roynes du
monde y sont, je vous dy, jusques à
la Squynquynmurre de Prestre Jan,
qui a les cornes entre les deux fesses.
Or voyez désormais vous. Depuis
qu’on a beu là, et mengé force confitures, et dancé une dance ou deux,
chacune s’en va en sa chambre avec
celuy à la requeste de qui elle est
venue : et faut que vous entendiez
que ces chambres ressemblent un paradis à voir, tant belles elles sont, et
si ne sentent moins fort que font les
boittes d’espiceries de vostre bouticque, quand vous faictes piller le co-myn et y a des lictz, qui vous sembleroient trop plus beaux que celuy
du Duc de Venise, èsquelz se vont reposer. Or si on joue des cymballes, je
vous le laisse penser. Mais entre les
autres qui sont mieux pourveuz à mon
jugement, c’est Bulfamaque et moy,
par ce qu’il faict venir le plus souvent,
pour sa personne, la Royne de France,
et moy celle d’Angleterre pour la
mienne, qui sont les deux plus belles
Dames du monde, et si avons tant
sceu faire qu’elles ne voyent ny ne
pensent à autres qu’à nous : par quoy
vous pouvez bien penser en vous-mesmes si nous pouvons et devons
vivre plus joyeusement que les autres,
considérant que nous avons l’amytié
de deux telles Roynes : sans ce que,
quand nous voulons avoir d’elles un
mil ou deux mil escuz soleil, nous les
avons incontinent, et cecy s’appelle
entre nous en bon langage, Aller en
Corse : par ce que tout ainsi comme
les coursaires destroussent et robent
un chacun, ainsi faisons-nous : sinon
que nous sommes d’autant plus différentz d’eux, qu’ilz ne rendent jamais
ce qu’ilz prennent : et nous le rendons
quand nous en avons faict. Maintenant avez-vous entendu (nostre maistre
mon amy) que veut dire, aller en
Corse ? Mais combien cecy doit estre
tenu secret, vous le pouvez voir de
vous mesmes : parquoy je ne vous en
vueil plus rien dire ne vous prier
d’ainsi le faire. »
Le Médecin, duquel le sçavoir ne
s’estendoit paraventure plus outre que
de guérir les petitz enfans de la teigne,
ajousta tant de foy aux parolles de Brun,
comme on devroit faire à la plus grande
vérité qu’on sçauroit dire ; et entra en
un merveilleux désir d’estre receu en
ceste compagnie, autant ou plus que de
nulle autre chose désirable, dont il eust
peu estre enflambé. Au moyen dequoy il
respondit à Brun qu’asseurément ce
n’estoit merveilles s’ilz vivoient joyeusement : et à peine se peut-il retenir qu’il
ne le requist sur l’heure de l’en faire
estre : mais il différa, jusques à tant,
que luy ayant faict plus d’honneur, il
peust avecques plus de fiance luy faire sa
requeste. S’estant doncques retenu le
Médecin, il commença à continuer d’estre
et avoir tousjours Brun avecques soy à
disner et à souper, et à luy monstrer
une amytié desmesurée ; et en cecy il
continuoit de sorte qu’il sembloit que le
Médecin n’eust sceu vivre sans Brun.
Lequel, se voyant ainsi bien traité, pour
ne demourer ingrat de l’honneur que
luy faisoit le Médecin, luy peignit en sa
salle le caresme, et un Agnus Dei à
l’entrée de sa chambre, et un urinal sur
l’huys de la rue : à fin que ceux qui auroient besoing de son conseil, le sceussent recognoistre d’avec les autres : et
aussi luy peignit en une sienne petite
gallerie la guerre des ratz et des chatz,
chose qui sembloit fort belle au Médecin ; et outre tout cecy, quand Brun
n’avoit quelquefois soupé avec le Médecin, il luy disoit le lendemain : « J’ay
esté ceste nuict passée à la compagnie
que vous sçavez : là où m’ayant quelque peu fasché la Royne d’Angleterre,
je me suis faict amener la Gumèdre du
Grand Can de Tartarie. – Que veut
dire » (disoit le Médecin) « Gumèdre ?
je n’entens point ces noms. – 0 nostre
maistre mon amy » (disoit Brun), « je
ne m’en esbahy pas : car j’ay bien
ouy dire que le Porc gras, et Vinacenne n’en parlent point. » Le Médecin dist alors : – « Tu veux dire
Ypocras et Avicenne. – Voyre, » dist
Brun, « j’entens aussi mal voz noms
comme vous faictes les miens : mais
Gumèdre, en celle langue du Grand
Can, veut autant à dire comme emperière en la nostre. 0 qu’elle vous
sembleroit une belle créature ! elle
vous feroit bien oublier les méde-cines, les receptes, et tous voz emplastres. »
Et luy tenant quelquefois tous ces
propos pour plus l’enflammer en ce désir,
il avint qu’estant avis un soir au Médecin (qui tenoit la chandelle à Brun quand
il peignoit la bataille des ratz et des
chatz) qu’il avoit fort bien obligé Brun,
et rendu sien par tant d’honneur qu’il
luy avoit faict, il se délibéra de luy ouvrir son cueur : et estant tous seulz luy
dist : « Brun, (comme Dieu sçait) il n’y a
aujourd’huy vivante créature pour qui
je fisse tant comme je feroye pour
toy : car pour le moindre mot que tu
me dirois que j’allasse à deux lieues
d’icy, comme seroit Peretola, je pense
que je ne reffuseroye d’y aller : et par
ainsi, je te prie, ne t’esbahiz point si
privément je te faiz une requeste. Il
n’y a guères (comme tu sçaiz) que tu
m’as parlé des façons de faire de vostre
joyeuse compagnie, dont il m’est venu
le plus grand désir d’en estre que de
chose que je désirasse jamais, et non
sans occasion, comme tu le verras si
jamais il avient que j’en soye : et suis
content que tu te mocques d’oresnavant de moy, si je ne vous fay venir
la plus belle chambrière que tu viz
long temps a, laquelle je vy l’an passé
à Cacavinchilli, à laquelle j’ay donné
mon amour toute ; et par le corps bieu,
je luy vouluz donner deux gros Boulongnins qu’elle me fist plaisir, mais elle
ne le voulut faire : et par ainsi je te
prie tant que je puis, que tu m’enseignes ce que j’ay à faire pour en pouvoir estre, et non seulement cela, mais
que tu faces tant que j’en soye ; et en
vérité vous aurez en moy un bon et
fidelle compagnon, qui vous fera honneur. Tu vois desjà avant la main
comment je suis bel homme, et comment mes jambes sont sur mon corps,
et si ay un visage qui semble une
rose ; et oultre ce, je suis docteur de
médecine, dont je pense que vous n’en
avez pas un : et sçay tout plein de
belles choses, et de belles chansons,
dont vrayement je t’en vueil dire
une. » Et sur l’heure commença à
chanter. Brun avoit si grand désir de
rire qu’il ne pouvoit durer en soy-mesmes, toutesfois il se retint : et quand
la chanson fut achevée, le Médecin dist :
– « Que t’en semble ? »  Brun dist : –
« Pour certain les violles de Saggenali
le perdroient contre vous, si mirilificquement vous archichantez. – Je te
dy » (dist le Médecin) « que tu ne
l’eusses jamais cru, si tu ne l’eusses
ouy. – En bonne foy vous dictes
vray » (dist Brun). – « J’en sçay bien
encor’ d’autres » (dist le Médecin) ;
« mais laissons à part cela pour ceste
heure. Je vueil que tu sçaches, que tel
que tu me vois, mon père estoit gen-tilhomme, encor’ qu’il demourast au
village : et moy aussi, suis venu du
costé de ma mère de ceux de Vallequio : et comme tu as peu voir, j’ay
les plus beaux livres, les plus belles
robes que médecin de Florence. Par
la foy de Dieu, j’ay robe, qui couste
(en comptant tout) près de cent livres
de bagatin il y a desjà plus de deux
ans. Parquoy je te prie le plus qu’il
m’est possible, que tu faces tant que
j’en soye : et par ma foy si tu le fais,
sois hardiment malade quand tu voudras, car jamais je ne prendray de mon
mestier denier ne maille de toy. »
Brun oyant cestuy-cy, et le congnoissant comme il l’avoit congneu pieçà un
habile homme en court d’église, dist :
– « Nostre maistre, esclairez un peu
plus en çà, et ne vous desplaise jusques à tant que j’aye faict les queues à
ces ratz : et puis je vous respondray. »
Quand les queues furent achevées, et
Brun faisant semblant que ceste requeste
luy faschast fort, dist : – « Nostre
maistre, les choses que vous feriez
pour moy sont certes grandes, et je le
congnoy : mais toutesfois celle que
vous me demandez, combien qu’elle
soit petite eu esgard à la grandeur de
vostre cerveau, si m’est-elle pourtant
très-grande ; et ne sçay personne au
monde pour qui je le fisse (s’il estoit
en ma puissance) si je ne le faisoye
pour vous : tant pource que je vous
ayme, comme je doy : que aussi pour
voz parolles qui sont pleines et composées de tant de sens, qu’elles feroient
sortir non seulement moy de ma délibération, ains les formes hors des houseaux ; et tant plus je suis avecques
vous, et plus vous me ressemblez sage.
Et si vous vueil encor’ dire ce mot :
que si je ne vous aymoye pour autre
chose, si vous aymé-je, pource que je
voy que vous estes amoureux d’une si
belle créature, comme vous avez dit :
mais il faut que je vous dye, je n’ay
pas tant de puissance en cecy comme
vous pensez, et par ainsi je ne puis pas
du tout faire pour vous ce qu’il seroit
de besoing. Toutesfois, où vous me
voudrez promettre, sur vostre grande
et fine foy, me tenir secret, je vous
donneray le moyen que vous devez
tenir, et me semble estre asseuré, que
puis que vous avez de si beaux livres
et les autres choses que vous m’avez
dit cy-dessus, que vous en viendrez à
chef. » A qui le Médecin dist : –
« Dy-le hardiment. Je voy bien que tu
ne me congnois pas encores : et que
tu ne sçais comme je suis secret. Messire Gasparin de Salicet faisoit bien
peu de choses, du temps qu’il estoit
juge de la podestarie de Fornilopoli,
qu’il ne le m’envoyast dire, par ce
qu’il ne trouvoit point si bon secrétaire comme moy ; et si tu veux voir si
je te dy vray, je fuz le premier homme
à qui il dist qu’il estoit pour espouser
la Bergamine. Voys-tu maintenant que
c’est ? – Cela va très-bien » (dist
Brun). « Puis que cestuy-là se fioit de
vous, je m’y puis doncques bien fier.
Le moyen que vous aurez à tenir sera
cestuy-cy : Nous avons tousjours en
ceste nostre compagnie un capitaine
avec deux conseillers, qu’on change de
six moys en six moys ; et sans aucune
faute, à ce Noël prochain, Bulfamaque
sera capitaine, et moy conseiller, car
il est desjà ainsi arresté, et qui est capitaine peut beaucoup pour y faire
mettre qui luy plaist, et par ainsi il
me sembleroit bon que vous prinssiez
le plus que vous pourriez la congnois¬-sance de Bulfamaque, et que vous luy
fissiez honneur. Il est homme que
quand il vous verra si sage, il deviendra incontinent amoureux de vous, et
quand vous l’aurez avec vostre bon
sens, et toutes ces autres bonnes choses
que vous avez, un peu accoincté, vous
pourrez faire vostre requeste, et il ne
vous sçaura dire de non : car je luy
ay desjà parlé de vous, et vous ayme
le plus du monde, et quand vous aurez
faict ainsi, laissez-moy puis après faire
avec luy.  Alors le Médecin dist : –
Trop me plaist ce que tu as avisé : car
s’il est homme qui se délecte de gens
sages, et qu’il ait seulement un peu
parlé à moy, je feray bien qu’il courra
après moy, parce que je suis plein de
tant de sçavoir que j’en pourroye fournir toute une cité, et si demoureroye
encores très-sage. »
Quand cecy fut ainsi délibéré, Brun
compta tout le cas à Bulfamaque, à qui
le temps duroit desjà mil ans, qu’il
n’estoit à mesmes pour faire ce que nostre maistre alloit cherchant. Le Médecin, qui brusloit de désir d’aller en
Corse, ne cessa jamais jusques à ce qu’il
devint amy de Bulfamaque. Ce qui luy
avint aysément, et commença à luy
donner les plus beaux soupers, et les
plus beaux disners du monde, et à Brun
pareillement ; et eux se rigoloyent comme
les frians, lesquelz, sentans les bons vins
et les tables friandes, ne s’en esloignent
guères, et sans se faire trop inviter (en
disant pourtant qu’ilz ne demoureroient
avec un autre) demouroient avec luy.
Mais à la fin, quand le Médecin choysit
son poinct, il fit la mesme requeste à
Bulfamaque qu’il avoit faicte à Brun :
dont Bulfamaque fit semblant d’estre
marry, et se courroussa grandement contre Brun en disant : – « Je fay veu au
grand Dieu de Pasignan, qu’il ne s’en
faut guères que je ne t’en donne si
grand sur la teste, que le nez te tombera sur les tallons : traistre que tu es,
autre que toy n’a déclairé ces choses
à Monsieur que voicy. » Mais le Médecin l’excusoit fort, disant et jurant qu’il
l’avoit sceu d’ailleurs : et après plusieurs
siennes sages parolles, il fit tant qu’il
appaisa Bulfamaque. Lequel, se retournant vers le Médecin, dist : – « Nostre
maistre, il paroist bien que vous avez
esté à Boulongne et que vous avez ap-porté la bouche close jusques en ceste
ville. Encor’ vous vueil-je dire plus
que vous n’avez pas appris l’A, B, C,
comme plusieurs sots veulent faire :
ains l’avez très-bien appris sur le meIon, qui est si long, et si je ne me
trompe, vous naquistes à un Dimenche.
Et combien que Brun m’ait dit que
vous avez estudié en médecine, il me
semble que vous avez estudié et ap-prins à prendre et desrober les cueurs
des hommes, ce que vous sçavez mieux
faire qu’homme que je vy jamais, avec
vostre bon sens et vos belles parolles. »
Le Médecin, luy rompant son propos, se
tourna vers Brun et dist : – « Je te prie,
regarde que c’est, que de parler et
fréquenter avec gens sages. Qui jamais
eut si tost peu comprendre toutes les
particularitez de mon sçavoir, comme
a faict cest honneste homme ? Tu ne
t’apperceus pas si tost, toy, de ce que
je vouloye dire comme il a faict. Mais
au moins, dy-luy ce que je te dys
quand tu me comptas que Bulfamaque
se délectoit de gens de sçavoir. Te
semble-il que je l’aye faict ? » Dist
Brun : –  « Trop mieux. » Alors le Médecin dist à Bulfamaque : – « Tu eusses
bien dit autre chose si tu m’eusses
veu à Boulongne : là où il n’y avoit
grand ne petit, ny Docteur ny Escolier qui ne m’aymast le plus du monde,
si bien je les sçavoye payer avec mon
parler et mon grand sçavoir ; et si te
diray bien plus, que je ne dy jamais
parolle, que je ne fisse rire un chacun
tant je leur plaisoye, et quand je m’en
partiz ilz en firent les plus grandes
doléances du monde, et vouloient tous
que j’y demourasse, de sorte que la
chose vint à tant pour m’y faire de-mourer, qu’on vouloit que je fusse le
seul Lecteur à tous les Escoliers qui
estudioient en médecine : mais je ne
le vouluz faire : car j’estoye tous jours
délibéré de m’en venir icy, jouir des
grands biens et héritages que j’y ay
et qui tous jours ont esté de ceux de
ma maison, et ainsi l’ay-je faict. »
Brun dist alors à Bulfamaque : – « Que
t’en semble ? Tu ne me croyois pas,
quand je te le disoye : il n’y a Méde-cin en ceste ville qui se congnoisse en
urine d’asne au pris de cestuy-cy, et
asseurément tu n’en scaurois trouver
son semblable d’icy aux portes de Paris. Or va, et te parforce maintenant,
si tu sçais, de l’esconduyre de chose
qu’il veuille. » Lors dist le Médecin :
–  « Brun dit la vérité : mais on ne me
congnoist point encores en ceste ville.
Vous estes plustost grosses gens qu’autrement, mais je voudroye que vous
me vissiez parmy les Docteurs, comme
j’ay accoustumé d’estre. » Alors dist
Bulfamaque : – « Véritablement, nostre
maistre, vous estes trop plus sçavant
que je n’eusse pensé. Au moyen de-quoy, parlant à vous comme il faut
parler aux sages comme vous estes, je
vous asseure que je pourchasseray sans
aucune faute, que vous serez de nostre
compagnie. »
Les honneurs et grandes chères que le
Médecin avoit faict à ceux-cy, multiplièrent grandement, après ceste promesse
faicte ; dont eux en prenant leur passetemps, luy faisoient chevaucher la chèvre, des plus grandes sottises du monde,
et luy promirent de luy donner à femme
la Comtesse de Chevilles, qui estoit la
plus belle chose qu’on trouvast en tout
le cacatoire de l’humaine génération. Le
Médecin demanda qui estoit ceste Comtesse. A qui Bulfamaque dist : – « Hé,
pinne digne qu’on en eust la semence,
mon amy, c’est une très-grande Dame,
et y a bien peu de maisons par le
monde, où elle n’ait quelque jurisdiction, et non seulement ceux-là : mais
les Cordeliers, au son des trompettes
de derrière, luy rendent tribut, et vous
ose bien dire, que quand elle va çà et
là, elle se faict bien sentir : combien
qu’elle se tienne le plus du temps enfermée. Toutesfois il n’y a guères de
temps qu’elle passa une nuict devant
vostre huys et s’en alloit en Arne, se
laver les piedz, et prendre un peu
d’air, mais sa plus continuelle résidence est au Royaume de Laterines.
Bien vont pourtant autour d’elle, le
plus souvent, plusieurs de ses Officiers :
lesquelz portent tous (pour démonstration de sa grandeur) la verge et le
plomb. De ses Barons on en voit à
force par tout, comme vous diriez le
Tamagnin de la porte, Don Estront,
le Manche de ballay, le Scaquère,
et autres, qui sont comme je croy
voz familiers : mais il ne vous en souvient pas à ceste heure. Nous vous
mettrons doncques (si nous ne failIons à nostre entreprinse) entre les
bras d’une si grande Dame : et laisserons celle de Cacavincigli. » Le Médecin, qu’estoit né et nourry à Boloigne, n’entendoit point les vocables de
ceux-cy : parquoy il se tint sur l’heure
tout content de la Dame, et peu de
jours après, les Peinctres luy portèrent
nouvelles qu’il estoit desjà pour tout
receu.
Venu doncques le jour, dont la nuict
ensuyvant se devoit faire l’assemblée, le
Médecin les eut tous deux à disner, et
après il leur demanda quel moyen il
devoit tenir pour venir en ceste compagnie. A qui Bulfamaque dist : –
« Voyez-vous bien, il faut premièrement
que vous soyez fort asseuré : par ce
que si vous ne l’estiez, vous pourriez
recevoir empeschement, et nous faire
un grand dommage, et vous orrez ce
en quoy il vous convient estre fort
asseuré : il faut que vous trouviez
moyen d’estre ce soir, sur l’heure du
premier somme, sur une de ces sépultures relevées qu’on fit n’aguères devant saincte Marie nouvelle, vestu de
l’une de voz plus belles robbes, à fin
que pour la première fois, vous puissiez comparoistre plus honnorablement devant la compagnie, et aussi
pour ce que, à ce qu’il nous fut dit
depuis n’y fusmes-nous, la Comtesse,
sçachant que vous estes gentilhomme,
délibère de vous faire Chevalier d’eau
froide à ses propres despens ; et que à
ceste sépulture vous attendiez tant que
celuy que nous envoyerons vous
vienne quérir. Et à fin que vous soyez
informé de toute chose : une beste
noyre et cornue non trop grande, vous
viendra quérir, qui s’en viendra faisant par la place, devant vous, un
grand brouhaha, et de grans saux,
pour vous espouventer : mais après,
quand elle verra que vous ne vous
espouventerez point, elle s’approchera
tout bellement de vous, et quand elle
se sera approchée, vous descendrez
alors sans aucune peur, de dessus
ceste sépulture, et sans appeller ou
nommer aucunement Dieu ne les
sainctz, vous monterez dessus, et aussi
tost que vous y serez, vous mettrez
voz mains devant l’estomach sans
plus toucher à la beste, et elle se partira alors doucement et vous amènera
en la compagnie. Mais si, durant tout
cecy, vous réclamez ou Dieu ou les
saintz, ou que vous ayez peur, je vous
vueil bien dire qu’elle vous pourroit
jetter ou vous faire tomber en lieu
qui vous pueroit, et par ainsi si vous ne
vous sentez assez fort d’estre asseuré,
n’y venez point : car vous nous feriez
dommage, sans vous faire aucun
proffit. »  Alors le Médecin dist : –
« Vous ne me congnoissez pas encor’ :
vous prenez esgard paraventure pource
que je porte des gantz aux mains, et
les habillemens longs. Si vous sçaviez
ce que j’ay faict autresfois à Boulogne, quand je m’en alloye bien souvent avec mes compagnons voir les
garces, vous vous en esmerveilleriez.
Par la foy de Dieu il fut telle nuict,
qu’à une qui estoit bonne caignardière, et qui pis est n’estoit pas plus
haute que le coulde, pource qu’elle ne
vouloit venir avecques nous, je luy
donnay d’entrée de table force coups
de poing, et après je la souzlevay par
les cheveux, et croy que je la portay
plus d’un ject d’arbalestre, et à la fin
je fiz si bien qu’il falut qu’elle vinst
avec nous. Et une autrefois, il me
souvient que ne ayant autre compagnie avecques moy qu’un mien garçon,
je passay un peu après que l’Ave
Maria fut sonné auprès du cymetière
des Cordeliers, encor que on y eust
enterré ce jour mesmes une femme, et
toutesfois je n’euz point de peur. Parquoy n’ayez aucune défiance de moy :
car je ne suis que trop hardy, et vous
vueil bien dire encor’ que, pour m’accoustrer plus honnorablement, je mettray ma robbe d’escarlate avec la-quelle je fuz gradué, et vous verrez si
la compagnie se resjouira pas, quand
elle me verra, et si je ne seray pas
faict Capitaine incontinent : vous ver-rez comme le cas ira quand j’y auray
esté, puis que la Comtesse, ne m’ayant
encores veu, est si fort devenue amou-reuse de moy qu’elle me veut faire
Chevalier d’eau froide. Volontiers que
la chevallerie me sierra mal, et que je
ne la sçauray maintenir. Or laissez
m’en faire. – Vous dictes trop bien »
(dit Bulfamaque) « de par Dieu : mais
gardez-vous bien de vous mocquer de
nous de ne venir point : ou qu’on ne
vous trouvast, quand nous vous en-voyerons quérir : et je le dy, pource qu’il
fait froid, et que vous autres messieurs les Médecins vous en sçavez
très-bien garder. – J’à Dieu ne plaise »
(dist le Médecin), « je ne suis point de
ces frilleux et ne me soucie point du
froid, et vous asseure que quand il
faut que je me liève la nuict pour aller
au retraict, comme il avient quelque
fois à un chacun, jamais je ne metz
sur moy que mon pellisson sur le
pourpoint : et par ainsi j’y seray sans
faute. »
Quand ceux-cy furent partiz d’avec
luy, le Médecin, aussi tost que la nuict
s’approcha, trouva ses excuses envers sa
femme, et ayant tiré secrettement sa
belle robbe, et l’ayant vestue, s’en alla
quand il vit l’heure sur une desdictes
sépultures, et sur ces marbres ; et, faisant
fort grand froid, il commença à y attendre la beste. Bulfamaque, qui estoit
grand et dispost de sa personne, donna
ordre d’avoir un de ces masques dont on
souloit user à certains jeux, qui ne se
font plus ; et ayant vestu un pellisson
fourré de panne noyre à l’envers, s’en
estoit acoustré de sorte qu’il ressembloit
un ours, sinon que la masque avoit
visage de Diable et estoit cornu. Et
estant ainsi accoustré, et Brun le suyvant
pour voir comme le cas yroit, il s’en alla
à la place neufve de saincte Marie nouvelle, et aussi tost qu’il s’apperceut que
Monsieur le Médecin y estoit, commença
à saulteller, et à faire un très-grand sifflement par la place, et à souffler, à hurler, et à cryer, comme s’il eust esté enragé : lequel quand le Médecin le vit, le
poil luy dressa incontinent par toute
la personne, et commença à trembler
comme celuy qui estoit plus paoureux
qu’une femme, et fut l’heure qu’il eust
mieux aymé estre en sa maison que là :
mais non pourtant puis qu’il y estoit
allé, il se parforça de s’asseurer, tant le
vainquoit le désir d’aller voir les merveilles que ceux-cy luy avoient dit. Mais
après que Bulfamaque eut quelque temps
faict l’enragé (comme dit est), faisant
semblant de s’appaiser, il s’approcha
de la sépulture sur laquelle estoit le
Médecin, et s’arresta. Le Médecin,
comme celuy qui trembloit tout de
paour, ne sçavoit que faire d’y monter
ou de n’y monter point. A la fin, craignant qu’elle ne luy fist mal s’il n’y
montoit, il chassa la première paour par
la seconde, et estant descendu tout bellement de dessus la sépulture, monta sur
la beste en disant : « Dieu me soit en
aide ! » et s’accoustra très-bien le
mieux qu’il sceut, et en tremblant tousjours serra ses mains contre son estomach comme on luy avoit dit. Alors
Bulfamaque commença tout doucement
à dresser son chemin vers saincte Marie
de l’eschelle, et cheminant en carpe le
conduysit jusques auprès des Dames de
Ripole. Il y avoit pour lors, en ces
quartiers-là, des fosses, èsquelles les laboureurs des champs qui sont à l’entour
faisoient vuyder la Comtesse de Chevilles,
pour engresser leurs terres : ausquelles
aussi tost que Bulfamaque fut auprès, et
s’estant approché sur le bord de l’une et
ayant bien regardé son point, il mit la
main souz l’un des piedz du Médecin :
et le poussant avec icelle, le jetta dessus
son doz tout justement la teste première
dedans ladicte fosse, et commença à régimber fort, et à sauter, et à faire l’enragé, et à s’en aller par le long de saincte
Marie de l’eschelle vers le pré de Toussaintz, où il trouva Brun, lequel s’y en
estoit fuy pour ne se pouvoir tenir de
rire. Et tous deux se resjouissans se mirent à regarder que faisoit le Médecin
embrené.
Monsieur le Médecin, se sentant en ce
lieu si abominable, se parforça de soy
relever, et se vouloir ayder pour sortir,
et retombant ores icy et tantost là, tout
embrené depuis la teste jusques aux piedz,
dolent, et chétif, fit tant qu’il en sortit
après en avoir avallé quelque dragme,
et y laissa son chaperon ; et se despastant
avec les mains, le mieux que il pouvoit,
ne sçachant quel autre expédient trouver,
s’en retourna à son logis : où il heurta
tant qu’on luy ouvrit. Et ne fut pas
plustost l’huys fermé après que il y fut
entré, que Brun et Bulfamaque y arrivèrent, pour ouyr comment le Médecin
seroit recueilly de sa femme. Lesquelz
escoutans ouyrent qu’elle luy dist les
plus grandes injures qui furent oncques
dictes au plus meschant homme du
monde, en disant : – « Mon Dieu, que
cecy vous siet bien ! Vous estes allé
voir quelque autre femme : et vouliez
qu’elle vous vist bien en ordre avec
vostre robbe d’escarlate, mais, beau
sire, ne vous dois-je pas suffire ? moy
qui seroye suffisante non seulement
pour vous, ains pour tout un peuple ?
Pleust à Dieu qu’ilz t’eussent aussi
bien estouffé, comme ilz t’ont jetté où
tu as mérité. Voicy un beau Médecin
de merde, qui est marié à une hon-neste femme, et il s’en va la nuict
chercher celles d’autruy. » Et en telles
et semblables parolles elle ne cessa de le
tormenter jusques environ minuict :
durant lequel temps le Médecin se faisoit
laver et nettoyer.
Le lendemain matin, Brun et Bulfamaque se peignirent tout le corps sur la
chair de couleur inde, comme s’ilz avoient
esté fort battuz : et s’en vindrent à la
maison du Médecin, qu’ilz trouvèrent
desjà levé, et en entrant par l’huys, ilz
sentirent que tout y puoit, par ce qu’on
n’avoit encor’ tout si bien sceu nettoyer,
qu’il n’y puist ; et les voyant venir le
Médecin, il leur vint au devant, et leur
dist : « Dieu vous doint le bon jour. »
A qui Brun et Bulfamaque (comme ilz
avoient délibéré) respondirent, avec un
visage courroussé : – « Cecy ne vous
dirons-nous pas : ains prions Dieu qu’il
vous donne tant mauvais an, que vous
puissiez mourir de froid, comme le
plus traistre et le plus desloyal qui vive
sur terre : car il n’a pas tenu à vous,
lorsque nous nous sommes parforcez de vous faire honneur et plaisir,
que nous n’ayons esté assommez
comme chiens ; et avons eu pour vostre
desloyauté tant de coups ceste nuict,
qu’il n’en faudroit pas tant à un asne
pour aller d’icy à Rome, sans que nous
avons esté en danger d’estre chassez
de la compagnie où nous avions donné
ordre que vous seriez receu, et si vous
ne nous voulez croire, regardez un peu
nostre chair, et vous verrez comment
nous sommes acoustrez. » Et estans
un peu à l’escart sans qu’il y eust trop
de clarté, ilz ouvrirent leurs habillemens
par devant, et luy monstrèrent leurs
poictrines toutes peintes, et soudainement les fermèrent. Le Médecin se voulut excuser, et compter ses infortunes, et
leur dire où il avoit esté jetté. A qui
Bulfamaque dist : – « Je voudroye qu’ilz
vous eussent jetté du pont en la rivière
d’Arne : pourquoy tous les Diables
vous recommandastes-vous à Dieu ne
à ses sainctz ? ne vous l’avoit-on pas
dit au paravant ? – Par ma foy, » dist
le Médecin, « je ne m’y recommanday
point. – Comment » (dist Bulfamaque),
« vous ne vous y recommandiez point ?
pensez qu’il vous en souvient bien.
Vous vous recommandastes très-fort,
car nostre messager nous dist que vous
trembliez comme la fueille, et ne sçaviez où vous estiez. Or vous nous en
avez bien baillé : mais jamais plus per-sonne ne nous en baillera de la sorte,
et si vous en ferons l’honneur qu’il
vous appartient. »
Le Médecin commença à leur requérir pardon, et à leur prier pour Dieu
qu’ilz ne le vitupérassent point : et se
parforça de les appaiser avec les meilleures parolles qu’il peut, et de paour
qu’ilz ne publiassent ce sien vitupère et
déshonneur, il faut croire que si au paravant il les avoit honnorez et caressez, il
se parforça de les honnorer et caresser
de là en avant plus que jamais avecq’
force banquetz. Ainsi doncques (comme
vous avez ouy) on luy enseigna ce qu’il
n’avoit point apris à Boulongne.
 
UNE SICILIENNE
 
eut par grand finesse tout l’argent d’un
marchant, qu’il avoit à Palerme : lequel depuis, faisant semblant d’y estre retourné
avec plus de marchandise qu’il n’avoit faict
la première fois, emprunta de l’argent de
elle, et ne lui laissa que de l’eau et des
estouppes.
 
NOUVELLE X
 
Entendant que, qui est affiné de putain,
doyt après contrefiner.
 
[image: ]
 
OMBIEN la nouvelle de la Royne
fit en divers passages rire les
Dames, il ne le faut point
demander, car il n’en y eut
pas une à qui les larmes n’en
vinssent aux yeux une bonne
douzaine de fois : mais après qu’elle fut
achevée, Dioneo, qui sçavoit que c’estoit à
luy à dire, commença ainsi :
 
Gracieuses Dames, c’est chose toute
manifeste que les tromperies sont d’autant plus plaisantes comme par icelles
mesmes le plus subtil trompeur est artificiellement trompé. A ceste cause (combien que vous toutes en ayez racompté
de belles), je me délibère vous en compter une qui vous devra d’autant plus
plaire que pièce qui en ait esté dicte,
d’autant que la Dame qui fut trompée
estoit plus grande maistresse de tromper
autruy, que nul autre qui ait esté trompé
par ceux ou celles de qui vous avez racompté.
 
La coustume souloit estre, et paraventure est encor’ telle par toutes les villes
maritimes qui ont port, que tous marchans qui y arrivent avec marchandise,
les portent toutes quand ilz les font descharger en une fondicque, qu’on nomme
en plusieurs lieux : Douanne, que la
communauté ou le seigneur de la ville
tiennent ; et là ilz baillent par escrit à
ceux qui en ont la charge toute leur
marchandise et les pris d’icelle : puis
ceux-là baillent au marchant un magasin, où il serre sa marchandise, et la
ferme avec la clef : et les Douanniers
escrivent après sur le registre de la
Douanne toute la marchandise pour en
rendre compte au marchant, en se faisant puis après payer par le marchant
leur droict de ce qui sort de la Douanne
et de ce registre. Les corratiers s’informent le plus souvent de la qualité des
marchandises qui y sont, et encor’ qui
sont les marchans à qui elles appartiennent : avec lesquelz après (selon qui
leur vient par les mains) ilz devisent des
changes, trocques, ventes, et autres dépesches : laquelle coustume estoit (comme
elle est en plusieurs autres lieux) à Palerme en Sicile : où semblablement
estoient et encor’ sont beaucoup de
femmes belles de personnage, mais ennemyes d’honnesteté, lesquelles pourtant
seroient tenues et réputées par qui ne
les congnoistroit, très-honnestes femmes :
et estans adonnées du tout, non à raire,
mais à escorcher les hommes, aussi tost
qu’elles y voyent un marchant estrangier, elles se vont informer du livre de
la Douanne de ce qu’il y a, et combien
il peut valoir. Et après, avecques leurs
actes amoureux, et avecques leurs doulces parolles, se parforcent de paistre ces
marchans, et de les attraire à leur amytié : et de faict elles y en ont piéçà tiré
beaucoup, ausquelz elles ont tiré bonne
partie de leur marchandise, et à plusieurs toute : et y en a eu aucuns qui y
ont laissé la marchandise, le navire, la
chair et les os, si doucement la barbière
a sceu mener le rasoir.
Or advint, il n’y a pas encor’ long
temps, qu’un jeune Florentin des nostres
que ses maistres y envoyoient, surnommé
Nicolas de Chignien (combien qu’il s’appellast Salabet), arriva à Palerme avec si
grande quantité de draps de laine qu’il
en avoit de demourant de la foyre de
Salerne, qui pouvoient bien valoir cinq
cens escuz : et après qu’il eut baillé l’inventaire d’iceux draps aux Douanniers,
il les mit en un magasin, et sans qu’il
monstrast d’avoir trop grande haste d’en
faire dépesche, commença à s’en aller
quelque fois à l’esbat par la ville. Et
estant fort beau jeune homme, advint
que une de ces barbières qui se faisoit
nommer ma Dame Blanchefleur, ayant
entendu quelque chose de ses affaires,
jetta l’œil sur luy, dequoy s’appercevant
le jeune filz, estimant qu’elle fust quelque grand’ Dame, se va persuader qu’il
luy plaisoit pour sa beauté, et délibéra
en soy-mesmes de mener fort finement
cest amour. Parquoy, sans en dire mot à
personne, commença à passer et à repasser devant l’huys de ceste-cy : laquelle
s’en estant apperceue, et après qu’elle
l’eut quelques jours bien navré des yeux,
faisant semblant qu’elle se consommoit
toute pour l’amour de luy, luy envoya
secrettement une de ses femmes, qui
sçavoit parfaitement le mestier de macquerelage. Laquelle, après plusieurs parolles, et avec les larmes quasi sur les
yeux, luy dist qu’il avoit avec sa beauté
et gracieuseté tellement prins sa maistresse, qu’elle ne pouvoit jour ne nuict
trouver lieu où demourer : au moyen
dequoy elle désiroit sur toute chose de
se trouver secrettement avec luy, s’il luy
plaisoit, en unes estuves. Et cecy dict,
tira un anneau de sa bourse qu’elle luy
donna de la part de sa maistresse.
Salabet, oyant cecy, fut le plus content homme qui fut oncques, et ayant
prins l’anneau et regardé de près, le
baisa et le meit en son doigt : puis respondit à la bonne messagère, que si ma
Dame Blanchefleur l’aymoyt, qu’elle
n’estoit pas trompée, car il l’aymoitplus
que sa propre vie, et estoit délibéré d’aller à toute heure où il luy viendroit plus
à gré.
Quand la messagère fut de retour vers
sa maistresse avec ceste response, elle
s’en retourna sur l’heure dire à Salabet
en quelles estuves il la devroit attendre
le lendemain après vespres. Lequel, sans
en dire chose du monde à personne, s’y
en alla incontinent que l’heure fut
venue, et trouva que les estuves estoient
retenues pour la Dame : là où il ne séjourna guères que voicy venir deux
femmes esclaves chargées, l’une d’un matelaz de fustaine, beau et grand sur sa
teste, et l’autre d’un grand panier plein
de besongnes ; et ayans estendu ce matelaz en une chambre des estuves sur un
chalict, on meit dessus des draps déliez,
bordez de soye, et puis une contre-poincte
d’un boucassin Ciprien très-blanc, avec
deux oreilliez ouvrez à merveilles : et
après cecy, s’estans despouillées et entrées au lieu où l’on se baigne, elles
le lavèrent et nettoyèrent tout. Et ne
tarda guères que la Dame, avec deux
autres femmes esclaves, s’en vint aux
estuves : où aussi tost qu’elle se veit à
son privé, elle fit grande chère à Salabet ;
et après qu’elle eut jetté les plus grans
souspirs du monde, et qu’elle l’eut fort
embrassé et baisé, luy dist : « Je ne sçay
qui est celuy autre que toy qui m’eust
peu faire venir icy. Tu m’as embrasé
le cueur, Toscan affetté. » Et après
tout cecy, ilz entrèrent (comme il pleut
à la Dame) tous nudz dedans l’estuve,
et les deux esclaves avec eux : et là elle-mesmes, sans souffrir que autre meist
la main sur son corps, le lava très-fort
par tout avecq’ savon musqué et giroflat : et après, elle se fit laver et frotter
par les esclaves ; et cecy faict, lesdites
deux esclaves apportèrent deux draps
fort blancs et déliez, desquelz sortoit
une si grande odeur de roses, que tout
ce qui y estoit sembloit roses : en l’un
desquelz l’une d’icelles esclaves enveloppa Salabet, et l’autre la Dame en
l’autre : puis, les chargeantz sur leur
col, les portèrent tous deux au lict préparé. Et après qu’ilz ne suèrent plus,
les deux esclaves les tirèrent hors de ces
draps, et demeurèrent sur les autres.
Après cela, elles tirèrent du panier certains petits flascons d’argent très-beaux,
et pleins l’un d’eau rose, l’autre de
fleur d’orenge, l’autre de fleur de
jassemin et l’autre d’eau de naffe, et
les arrousèrent tous de ces eaues. Quoy
faict, elles tirèrent les boittes de dragée,
et apportèrent du vin délicieux, leur
faisant faire un peu de collation : dont
il sembloit à Salabet qu’il fust en paradis, regardant ceste Dame mille fois, laquelle estoit certainement très-belle :
parquoy chacune heure luy duroit cent
ans que ces esclaves ne s’en alloyent,
désirant de se voir entre ses bras. Lesquelles, après que par commandement
de la Dame, elles eurent laissé une bougie allumée en la chambre, et qu’elles
en furent sorties, elle embrassa Salabet,
et luy elle, demourantz une grande
heure ensemble, avecq’ grand plaisir et
contentement du jeune filz, qui croyoit
qu’elle transissoit toute pour son amour.
Mais quand il sembla à la Dame qu’il
estoit temps de se lever, ayans fait venir
les esclaves, ils se revestirent : et beuvans encores un coup, et prenans des
confitures, reconfortèrent leurs espritz,
et se lavèrent le visage et les mains de
ces eaues odoriférantes. Et quand ilz
voulurent partir, la Dame dist : « Salabet, quand il te plairoit, je réputeroye à une grande grace que tu vinsses
souper et coucher ce soir avec moy. »
Salabet, qui desjà estoit prins de la
beauté et artificielle gracieuseté de ceste-cy, croyant fermement estre aymé d’elle
autant comme le cueur doit estre aymé
du corps, respondit : – « Ma Dame, tout
ce qu’il vous plaist m’est grandement
aggréable : et par ainsi je délibère de
faire non seulement ce soir, mais
toute ma vie, ce qu’il vous plaira, et
que vous me voudrez commander. »
Ouye laquelle responce, elle s’en retourna
à sa maison, où elle fit bien parer et
accoustrer sa chambre de ce qu’elle avoit
et apprester très-bien et opulentement à
souper, attendant Salabet. Lequel, aussi
tost qu’il fut nuict obscure, s’y en alla, et
receu qu’il fut, soupa joyeusement, et fit
grand’chère avec elle : puis quand ilz
furent entrez en la chambre, où il sentit une merveilleuse odeur, d’un boys
d’aloës et d’oyseletz de Chipre, il veit le
lict très-riche, et plusieurs beaux meubles sur les bancs. Lesquelles choses
ensemblement et chacune à part soy,
luy firent estimer que ceste-cy devoit
estre une grande et riche Dame ; et
combien qu’il eust ouy murmurer quelque chose de sa façon de faire, si est-ce
qu’il ne le vouloit croire pour chose du
monde : et encor qu’il creust aucunement qu’elle eust trompé quelqu’un, il
ne pouvoit toutesfois penser que cecy
luy sceust avenir : et coucha ce soir en
grand plaisir avec elle, s’embrasant
tous jours de plus en plus. Puis, le matin
venu, elle luy ceignit une belle ceinture
d’argent, avec une belle bource, et luy
dist : « Salabet mon amy, je me recommande à toy, et te prie croire que
tout ainsi comme ma personne est à
ton bon plaisir, aussi ce qui est céans
et en ma puissance est à ton commandement. » Lequel, tout joyeux, après
l’avoir embrassée et baisée, sortit de la
maison, et s’en alla à la place, où les
marchans ont accoustumé de fréquenter : jouissant par après de ceste Dame
par plusieurs fois sans qu’il luy coustast
aucune chose.
Parquoy se prenant de plus en plus en
ses filetz, avint qu’il vendit tous ses
draps à deniers comptans, et y gaigna
très-bien, ce que la Dame sceut incontinent, non de luy, mais d’autruy. Et
estant Salabet venu un soir souper avec
elle, elle commença à jaser et à se jouer
avec luy, et à le baiser et embrasser, se
monstrant si fort prise de luy, qu’il sembloit qu’elle devoit mourir entre ses
bras : et de faict luy vouloit donner deux
très – belles couppes d’argent qu’elle
avoit, lesquelles Salabet ne vouloit
point prendre, comme celuy qui desjà
avoit eu d’elle à plusieurs fois la valeur
de plus de trente bons escuz, sans que
jamais il eust sceu faire qu’elle prinst de
luy chose qui valust un sol. A la fin
quand elle l’eut bien prins par se monstrer bien prise et libéralle, une de ses
esclaves (comme elle avoit donné ordre)
l’appella, au moyen dequoy elle sortit de
la chambre ; et quand elle eut demouré
quelque peu, s’en retourna dedans en
plorant ; et s’estant jettée sur le lict à
bouchons, commença à faire les plus
grandes lamentations que fit oncques
femme : dequoy s’esmerveillant Salabet,
il la print entre ses bras, et commença à
plourer avec elle : et à dire : – « Hélas,
m’amye, qu’avez-vous, si soudaine-ment ? quelle est l’occasion de ce deuil ?
m’amye, dites le moy. » Après que la
Dame se fut fait prier bien fort, elle
dist : – « Hélas, mon doux amy, je ne
sçay que je doy faire, ne que je doy
dire. J’ay tout à ceste heure receu lettres de Messine, par lesquelles un
mien frère m’escrit que si je devoye
vendre et engager tout ce qui est céans, qu’il faut que je luy envoye
dedans huict jours sans aucune faute,
mille escuz d’or au soleil, ou sinon
qu’il aura la teste tranchée, et je ne
sçay que je doy faire pour les avoir
sitost : car au moins si j’avoye quinze
jours de terme, je trouveroye façon
d’en chevir de quelque lieu dont j’en
doy avoir beaucoup plus, ou bien je
vendroye quelqu’une de noz terres :
mais n’estant possible de le faire si
tost, je voudroye estre morte premier
que d’ouïr ceste nouvelle. » Et cecy
dit, se monstrant fort tourmentée, elle ne
cessoit de plorer.
Salabet, à qui les amoureuses flammes
avoient osté grand partie de la deue congnoissance, croyant ces larmes estre
très-véritables, et les parolles encor’plus
vrayes, dist : – « Ma Dame, je ne vous
pourroye pas servir de mil escuz :
mais si feray bien de cinq cens, si
vous pensez me les pouvoir rendre
d’icy à quinze jours ; encor’ devez-vous
bien louer la fortune de ce que je ven-diz seulement hier mes draps : car si
ainsi n’eust esté, je ne vous eusse
sceu prester un sol. – Comment, » dist
la Dame, « tu t’es doncques laissé en
nécessité d’argent ? mais que ne m’en
demandois-tu ? car, encor’ que je n’en
aye mille, j’en avoye bien cent et deux
cens pour te bailler. Tu m’as osté la
hardiesse de devoir recevoir de toy le
plaisir que tu m’offres. » Salabet, plus
pris que devant de toutes ces parolles,
dist : – « Je ne vueil pour cecy que vous
laissiez à les prendre : parce que, si
j’en avoye eu besoing comme vous, je
vous en eusse bien priée. – 0 mon
Dieu, » dist la Dame, « je congnoy
bien, Salabet mon amy, que l’amour
que tu me portes est vraye et parfaicte,
quand sans attendre d’estre requis tu
me faiz secours à un tel besoing,
d’une si grosse somme d’argent ; et.
pour certain j’estoye assez tienne sans
cecy : mais je le seray encor’ d’avantage, et ne sera jamais que je ne recongnoisse tenir de toy la teste de
mon frère, et Dieu me soit à tesmoing comme mal volontiers je le
prens, considérant que tu es marchant,
et que les marchans font tous leurs
affaires avec argent : mais pource que
la nécessité me contraint, et que j’ay
ferme espérance de les te rendre bien
tost, je les prendray, et pour ne faillir
t’engageray, si je ne treuve autre plus
prompt moyen, toutes ces maisons
qui sont miennes. » Et cecy dist, se
laissa tomber en plorant sur le visage de
Salabet, qui la commença à conforter,
et ayant couché celle nuict avec elle
pour se monstrer son serviteur très-libéral, sans plus attendre qu’elle luy en fist
autre requeste, luy porta le lendemain
cinq cens beaux escuz, qu’elle print en
riant du cueur et plorant des yeux, n’en
demandant Salabet autre seureté que sa
simple promesse.
Aussi tost que la Dame eut l’argent,
incontinent l’indiction commença à
changer, et là où au paravant Salabet
pouvoit à toute heure qu’il vouloit l’aller
voir, plusieurs occasions survindrent,
par lesquelles de sept fois l’une il n’y
pouvoit entrer, et ne luy faisoit-lon ce
visage, ne les caresses et grande chère
qu’on faisoit au commencement. Et
quand le terme auquel on luy devoit
rendre son argent fut passé d’un moys
ou deux, et qu’il le demandoit, on luy
bailloit parolles en payement. Au moyen
dequoy s’apercevant Salabet de l’art et
finesse de ceste meschante femme, et
de son peu de sens, et congnoissant
qu’il ne pouvoit prouver aucune chose
de cecy, sinon autant qu’elle en voudroit dire, comme celuy qui n’en avoit
ne enseignement ny tesmoings, il eut
honte de s’en plaindre à personne, tant
par ce qu’on l’en avoit averty avant la
main, que pour les mocqueries qu’il attendoit à bon droit de sa besterie : dont
il estoit dolent outre mesure en soy-mesmes, et plouroit sa sottise. Parquoy
ayant receu de ses maistres plusieurs
lettres, pour leur envoyer par la voye
de la banque les dictz cinq cens escuz,
il délibéra, à fin que sa faute ne fust
descouverte, de partir de là, et s’en vint
sur un petit vaisseau, non à Pise comme
il devoit, mais à Naples, où il y avoit en
ce temps nostre compère Pierre Canigian, trésorier de l’Impératrice de Constantinoble, homme de grand entendement, et de bon esprit, fort grand amy
de Salabet, et des siens : auquel, comme
à un homme sage, plaignant après quelques jours Salabet son misérable accident, et racomptant tout ce qu’il avoit
fait, luy requit ayde et conseil, pour
faire tant qu’il peust gaigner là sa vie,
disant qu’il ne vouloit plus jamais retourner à Florence.
Le Canigian, desplaisant de toutes ces
choses, luy dist : – « Tu as mal fait, tu
ne t’es pas bien porté, et as très-mal
servy tes maistres. Tu as trop de-spendu d’argent à la fois, en plaisirs :
mais quoy ? c’est fait, il y faut pour-voir d’ailleurs. » Et, comme homme
avisé qu’il estoit, pensa incontinent ce
qui estoit de faire, et le dist à Salabet,
qui le trouva très-bon, et se mit à l’aventure de vouloir suyvre son conseil.
Parquoy, ayant encor quelque escu, et
le Canigian qui luy en presta une
quantité, il fit plusieurs balles bien
troussées, et bien marquées, et ayant
acheté environ vingt bottes d’huille, et
les ayant emplies, et le tout chargé, s’en
retourna à Palerme : là où, ayant baillé
l’inventaire aux Douanniers, et pareillement le pris des bottes, et faict escrire
le tout en son nom, pour luy en estre
tenu compte et raison, il meit toute sa
marchandise en magasins, disant qu’il
n’y vouloit toucher jusques à ce que
d’autre marchandise qu’il attendoit fust
arrivée.
Blanchefleur, ayant sceu cecy, et
oyant dire que ce qu’il avoit apporté
valloit bien deux mil escuz ou plus, sans
ce qu’il attendoit qui en valoit plus de
trois mil, luy estant avis qu’elle avoit
tiré pour trop peu, va penser de luy
rendre les cinq centz escuz pour pouvoir
avoir plus grande portion des cinq mil,
et l’envoya quérir. Salabet, devenu malicieux, y alla : auquel elle, faisant semblant de ne sçavoir rien de ce qu’il
avoit apporté, fit très-grande chère, et
dist – « Or sus, que seroit-ce si tu te
fusses courroucé contre moy de ce
que je ne te rendy tes deniers, au
terme que t’avoye promis ? » Salabet
commença à rire, et dist : – « Sans
point de faute, ma Dame, j’en fuz un
peu marry, comme celuy qui me arracherois le cueur pour vous le donner,
si je pensoye vous en faire plaisir :
mais je vous vueil faire congnoistre
comment je suis courroucé contre
vous : l’amytié que je vous porte est
telle et si grande que j’ay fait vendre
la plus grande partie de mon bien, et
ay dès ceste heure faict apporter icy de
la marchandise qui vaut plus de deux
mil escuz, et si en attendz d’autre qui
doit venir de Ponant qui en vaut plus
de trois mil, délibérant de faire un
fondique en ceste ville, et d’y demourer pour estre tousjours près de vous,
m’estant avis estre mieux édifié en
vostre amytié que nul autre amoureux
de la sienne.  A qui la Dame dist : –
Voy-tu, Salabet mon amy, tout ce qui
te viendra à commodité me plaist
très-fort, comme à celuy que j’ayme
plus que ma propre vie, et suis très-joyeuse que tu soyes revenu avec
ceste intention de demourer icy, par
ce que j’espère me donner encor’ du
bon temps avecques toy. Mais je me
vueil un peu excuser envers toy, de
ce qu’au temps que tu t’en allas, tu vouluz venir quelquesfois céans, et n’y
peuz entrer : et aucune fois que tu y
entrois, tu n’y fuz aussi joyeusement
receu comme tu soulois : et outre tout
cecy de ce que je ne te rendy ton argent, au terme que je t’avoye promis.
Mais tu doiz sçavoir, que j’estoye
alors en très-grande fascherie et affliction, et qui est ainsi (combien
qu’il ayme grandement autruy) on ne
luy peut faire si bonne chère, comme
il voudroit. Après ce, tu dois entendre qu’il est fort malaisé à une femme
de pouvoir trouver mil escuz d’or soleil, et ne faict-l’on journellement que
dire des mensonges sans tenir rien de
ce qu’on promet : parquoy il nous est
force que nous mentions pareillement
à autruy, et de là est venu, et non
d’autre faute, que je ne te rendy ton
argent. Mais je les euz peu après que
tu fuz party, et si j’eusse sceu où te
les envoyer, asseure-toy que je te les
eusse envoyez. Mais pource que je ne
l’ay sceu faire, je te les ay gardez. »
Et faisant apporter une bourse, où
estoient ceux-là mesmes qu’il luy avoit
baillez, elle les luy mit au poing, et dist :
–  « Compte s’il y en a cinq cens. »
Salabet ne fut jamais si ayse, et les
ayant comptez, et trouvé qu’ilz y estoient
tous cinq cens, les serra soubz son esselle. Puis dist : –  Ma Dame, je congnoy très-bien que tout ce que vous
avez dit est vray : mais n’en parlons
plus, vous avez très-bien faict vostre
devoir, et vous vueil bien dire que
tant pour cecy, que pour l’amytié que
je vous porte, vous ne m’en sçauriez
demander si grande quantité pour
quelque besoing que vous en eussiez,
que je ne vous en secourusse, s’il
estoit en ma puissance : dont vous en
pourrez faire l’essay, si une fois j’ay
dressé mon mesnage en ceste ville. »
Et en ceste manière ayant réintégré
avec elle leur amytié par parolle, Salabet
recommença finement à fréquenter avec
elle, et elle à luy faire plus grans plaisirs,
et les plus grans honneurs du monde,
et à luy monstrer plus grande amytié
que jamais.
Mais voulant Salabet punir par sa
tromperie celle qu’elle luy avoit faict,
luy ayant la Dame envoyé dire un jour
qu’il vinst le soir souper et coucher
avec elle, il y alla tant triste et tant mélancolicque qu’il sembloit qu’il voulust
mourir. Blanchefleur, l’embrassant et
baisant, luy commença à demander,
d’où procédoit ceste mélancolie : lequel,
après qu’il se fut faict prier une bonne
pièce de temps, dist : – « M’amye, je
suis destruit, par ce que le vaisseau sur
lequel estoit la marchandise que je attendoye a esté prins des Corsaires de
Monègue, et est mis à rançon de dix
mil escuz, dont il faut que j’en paye
mil pour ma part, et je n’ay pas à présent un denier : car j’envoyay incontinent les cinq cens escuz que vous me
rendistes l’autre jour à Naples, pour
employer en toilles, à fin de les faire
venir icy. Et si je vouloye maintenant vendre la marchandise que j’ay
en ceste ville, à peine (pource que sa
vente n’est encores venue) en pourroye-je avoir des deux denrées un
denier, et de malheur je ne suis encor’
si congneu que je trouvasse qui me
secourust de cecy : parquoy je ne sçay
que faire ne que dire. Encor’ si je
n’envoie bien tost l’argent, la marchandise sera portée à Monègue, dont
jamais je ne recouvreray rien. »
La Dame, fort courroucée de cecy
comme celle à qui il estoit avis que
c’estoit autant perdu pour elle, pensant
en soy-mesmes quel moyen elle devoit
tenir pour faire que la marchandise ne
fust portée à Monègue, dist : – « Dieu
scait, mon amy, combien j’en suis
marrie pour l’amour de toy : au fort,
dequoy sert de s’en tormenter si fort ?
si j’avoye l’argent, Dieu me soit tesmoing si je ne le bailleroie incontinent : mais je ne l’ay pas. Il est bien
vray qu’il y a quelque personnage
qui m’en presta l’autre jour cinq cens,
pour parfaire les mil dont j’avoie besoing ; mais il en demande grand
usure : car il n’en veut rien moins que
de trente pour cent, et si tu les voulois avoir de ce personnage, il luy
faudroit bailler seureté de quelque bon
gaige, et quant à moy je suis toute
preste d’engager pour toy tout ce qui
est céans, et la personne s’il en est
besoing, pour autant qu’il voudra
prester dessus pour te secourir. Mais
du demourant, quelle seureté luy en
bailleras-tu ? »
Salabet congneut incontinent l’occasion qui mouvoit ceste-cy à luy faire ce
plaisir, et s’apperceut bien que ce devoit estre elle-mesmes qui presteroit les
deniers, dont il fut très-ayse, et la remercia premièrement : puis dist qu’il ne
laisseroit à les prendre, quelque usure
desraisonnable qu’il en deust payer,
estant si contrainct de la nécessité comme
il estoit. Et après il dist qu’il bailleroit
pour seureté la marchandise qu’il avoit
en la Douanne, et feroit qu’elle seroit
escripte au nom de celuy qui presteroit
les deniers, voulant toutesfois garder
les clefz du Magasin, tant pour pouvoir
monstrer sa marchandise si quelqu’un la
luy demandoit, que aussi à fin qu’on n’y
peust toucher, la transporter, ou y
changer quelque, chose. La Dame dist
qu’il disoit très-bien, et que la seureté
estoit bonne. Parquoy, aussi tost qu’il
fut jour, elle envoya querir un corratier
de qui elle se fioit grandement, et après
qu’ilz eurent parlé ensemble de cest
affaire, elle luy bailla mil escuz d’or :
lesquelz le corratier porta sur l’heure
à Salabet, et fit incontinent escrire et
mettre en son nom, ce que Salabet
avoit dans la Douanne ; et ayant faict
leurs promesses et contrepromesses. et
demourez d’acord ensemble, chacun entendit à ses autres affaires. Mais Salabet, le plustost qu’il luy fut possible,
monta sur un vaisseau et s’en retourna
à Naples vers Pierre Canigian, avec
quinze cens escuz, et de là il envoya
très-bien la raison à Florence, à ses
maistres qui l’avoient envoyé à Palerme, avec des draps ; et payant ledit
Canigian et tout autre à qui il devoit,
se donna bon temps plusieurs jours
avecques luy par le moyen du bon
tour faict à la Sicilienne. Puis de là, ne
voulant plus estre marchant, s’en vint
à Florence.
Mais Blanchefleur, ne voyant plus
Salabet en Palerme, commença à s’en
esbahir, et entra presqu’en soupçon.
Puis après qu’elle l’eut bien attendu
deux moys, et voyant qu’il ne venoit
point, elle fit que le corratier fit crocheter les serrures du Magasin, et ayant
tasté premièrement les bottes qu’on
pensoit estre pleines d’huylle, trouvèrent qu’elles estoient pleines d’eau de la
mer, y ayant en chacune seulement environ un baril d’huylle au dessus près
du bondon. Puis, desliant les balles, on
les trouva toutes pleines d’estouppes,
excepté deux qui estoient de draps, tellement que à le faire court, tout ce qui y
estoit ne valloit point plus de deux cens
escuz : dont Blanchefleur, se voyant ainsi
volée, ploura longuement les cinq cens
escuz renduz, et beaucoup plus les
mille prestez : disant plusieurs fois, qui
a affaire avec un Toscan il ne faut point
estre borgne. Et estant ainsi demourée
avec sa perte et la mocquerie, elle trouva
que autant sceut l’un comme l’autre.
 
Aussi tost que Dioneo eut achevé sa nouvelle, ma Dame Laurette, congnoissant que
l’heure estoit venue qu’elle ne devoit plus
régenter, et après qu’on eut loué le conseil
de Pierre Canigian, qui sembla par son effect
très-bon, et non moins la sagesse de Salabet
de l’avoir très-bien sceu mettre à exécution,
elle s’osta la couronne de laurier de dessus
sa teste, et la mit sur celle de ma Dame
Emilie, en disant de bonne grace :  Ma Dame,
je ne sçay quelle plaisante Royne nous aurons en vous : mais pour le moins nous
l’aurons belle ; faictes doncques que voz
œuvres correspondent à voz beautez.  Puis
se tourna asseoir. Ma Dame Émilie devint
un peu honteuse, non pas tant d’avoir esté
faicte Royne comme de se voir louer ains
en public, de ce que plus les femmes désirent ; et en devint son visage tel comme sont
les roses qui espanouyssent à la poincte du
jour. Mais à la fin, après qu’elle eut un
peu tenu les yeux baissez, et que la rougeur de son visage fut passée, ayant avec le
maistre d’hostel donné ordre de ce qui estoit
besoing pour la compagnie, elle commença
à dire ainsi t
Gracieuses Dames, nous voyons assez
manifestement que après que les beufz ont
travaillé soubz le joug quelque partie du
jour, qu’on les héberge et deslie-l’on, les
laissantz aller en liberté où il leur plaist
paistre par les bois : et voyons encores que
les jardins et vergers plantez de diverses
sortes d’arbres ne sont moins beaux, mais
beaucoup plus que les bois et forestz, où
l’on ne voit seulement que des chesnes : au
moyen dequoy je seroye d’opinion, considérant combien de journées nous avons devisé
contrainctz soubz certaine loy, qu’il nous
seroit non seulement utile, mais opportun,
commeà gens qui en ontbesoing, de prendre
quelque peu plus de liberté, et puis reprendre noz forces pour rentrer sous le joug.
Parquoy, de ce qu’on devra demain deviser
pour suyvre nostre passetemps accoustumé,
je n’ay point délibéré de vous restraindre à
aucune particularité : mais vueil que chacun
devise et parle comme il luy plaira, croyant
fermement que la variété des choses qu’on
dira ne soit moins plaisante que de n’avoir
par cy-devant parlé que d’une seule ; et cela
faict, celuy qui succédera après moy au
royaume, nous pourra (comme plus fort, et
avec plus grande asseurance) restraindre aux
loix accoustumées. »
Et cecy dist, elle donna congé à chacun,
jusques à l’heure de souper. Chacun loua la
Royne comme sage, des choses qu’elle avoit
dictes, et s’estans levez debout, l’un s’adonna
à un plaisir, et un autre à un autre : les
Dames à faire chappeletz et bouquetz de
fleurs, et à s’esbatre, et les hommes à jouer
et chanter ; et ainsi passèrent le temps jusques
à ce qu’il fut heure de souper. Laquelle venue, on soupa en grand plaisir autour de la
belle fontaine. Et après souper, à la manière
accoustumée on s’esbatit à chanter et à baller.
A la fin la Royne, pour suyvre l’ordre de ses
prédécesseurs, commanda à Pamphile que
nonobstant les chansons que plusieurs d’entre
eux avoient volontairement dictes, qu’il en
chantast une, lequel franchement commença
ainsi :
 
Amour, j’ay receu tant de bien

Et si grand joye en ton lien,

Que je me tiens heureux

En ton feu amoureux.




 
Le grand plaisir d’une joye si forte

Auquel, Amour, tu m’asfaict parvenir

Est en mon cueur en si grande abondance,

Qu’impossible est que dehors il ne sorte,

Ne pouvant tout dedans moy se tenir.

Aussi mes yeux portent signifiance

Du bien que j’ay de ma resjouyssance :

Et je suis pris en lieu tant honnorable,

Qu’il rend ma peine et flamme tolérable.




 
Je ne sçauroye par mon chant révéler,

Ne signe aucun pourroit faire apparoistre

L’ayse que j’ay, de ton doux traictement :

Et le pouvant je le voudroye celer :

Car avenant qu’autre le peust congnoistre,

Au lieu du bien, je n’auroye que torment :

Mais je reçoy si grand contentement,

Que si j’en vueil un seul propos déduire,

Ma foyble voix ne pourroit y suffire.




 
Qui eust jamais espéré avenir

Que j’eusse peu de mes bras approcher

A la beauté qui toute autre surpasse ?

Ou que je deusse à si grand heur venir,

Que de pouvoir de ma bouche toucher

Où j’ay touché par faveur et par grace ?

Le bien que j’ay toute créance passe :

Parquoy je brusle en ceste flamme ardente,

Tenant couvert le feu qui me contente.




 
La chanson de Pamphile avoit prins fin, à
laquelle, combien que tous y eussent entièrement respondu, il n’y eut celuy qui ne
notast les parolles d’icelle trop plus curieusement qu’il ne luy appartenoit, se parforçant de vouloir deviner ce que Pamphile
chantoit qu’il devoit celer. Et combien qu’ilz
allassent ymaginant diverses choses, il n’y
eut pourtant pièce d’eux qui sceust arriver à
.la vérité du faict. Mais quand la Royne vit
que ladicte chanson estoit achevée, et les
jeunes Dames, et pareillement les hommes
en grande volonté de se reposer, elle commanda que chacun s’en allast coucher.
LA NEUFIESME JOURNÉE  DU DÉCAMÉRON
 
En laquelle, soubz le gouvernement de ma Dame
Emilie, chacun devise de ce que plus luy plaist.

E jour estoit desjà clair, et les
fleurettes commencoient à
s’espanouir par les prez,
quand ma Dame Émilie se
leva, et fit appeller ses compagnes, et les hommes pareillement, lesquelz venuz et s’acheminantz
après elle, s’en allèrent jusques à un petit
bois, qui n’estoit guères loing du palays :
arrivez dedans lequel ilz y virent les bestes
rousses comme chevreux, cerfz et autres semblables, si asseurées des chasseurs pour la
peste qui régnoit, qu’elles les attendoient
comme si elles n’eussent eu aucune peur, ou
bien qu’elles fussent devenues privées. Et
s’approchans ores de l’une, et puis de l’autre,
comme si on les eust deu ataindre, et les
faisans courir et sauter, ilz passèrent là leur
temps quelque espace. Mais quand ilz virent
que le soleil commençoit à se hausser, chacun fut d’avis de s’en retourner, et se couvrirent tous de branches de chesne, ayantz
oultre ce les mains pleines ou de fleurs, ou
d’herbes sentans bon, tellement que qui les
eust rencontrez on n’en eust sceu dire autre
chose, sinon que la mort ne les eust sceu
vaincre, ou bien qu’elle les eust tuez tous
joyeux. Ainsi doncques chantans, causans
et gaudissans, s’en vindrent pas à pas au
palays, où ilz trouvèrent tout en ordre, et
leurs serviteurs faisans grand chère. Et
quand ilz se furent un peu reposez, encor’ ne
se mit-Ion à table jusques à ce que la petite
demie douzaine de chansons fut dicte, l’une
plus joyeuse que l’autre, tant par les
hommes que par les femmes. Après lesquelles on donna à laver, et les fit le maistre
d’hostel tous asseoir ’comme il pleut à la
Royne ; puis estans serviz disnèrent joyeusement. Et après, quand ilz furent levez de
table, se prindrent à dancer en rond, et à
sonner des instrumens quelque espace ;
puis chacun qui voulut s’en alla dormir.
Mais quand l’heure accoustumée fut venue,
tous se vindrent renger en leur place pour
deviser, où la Royne, regardant ma Dame
Philomène, luy dist : qu’elle donnast commencement aux nouvelles de la présente
journée. Laquelle en souzriant commença
en ceste manière :
 
MA DAMME FRANÇOYSE,
 
aymée de deux hommes, l’un qu’on nommoit
Rynuce, et l’autre Alexandre, n’en aymant
pièce d’eux, s’en despestra fort finement, en
faisant entrer l’un pour mort en une sépulture, et l’autre en tirer cestuy-là. Par ce
que l’un ne l’autre ne peut venir à chef de
son entreprinse.
 
NOUVELLE PREMIÈRE
 
Entendant que les Dames honnestes et chastes doyvent plustost esconduire leurs importuns amans
par subtils moyens que par aucun esclandre.
 
[image: ]
A Dame, il m’est fort aggréable (puis qu’il vous
plaist) que je soie celle qui
aura l’honneur de rompre
le premier boys en ceste
grande compagnie de liberté, où vostre
majesté nous a mis, pour parler de ce
qu’il nous plaira, ne faisant aucune
doute (si je fay bien) que ceux qui viendront après, ne facent encores mieux.
Or me souvient-il, gracieuses Dames,
que par plusieurs fois il a esté démonstré
en noz propoz, combien et quelles sont
les forces d’amour, et si ne croy pour
cela, qu’on en ait dit tout ce qui en est,
ny ne le sçauroit-l’on dire encores, quand
bien l’on ne parleroit d’autre chose, d’icy
à un an. Et pource qu’il conduit les
amoureux, non seulement à divers accidentz au danger de mourir : mais aussi
(qui plus est) à les faire entrer en la
maison des morts, et en tirer les amoureux pour morts, je suis contente vous
en compter une nouvelle, outre celles
qui ont esté dictes : en laquelle vous
comprendrez, non- seulement la puissance d’amour, mais aussi vous congnoistrez la sagesse dont usa une fort honneste femme, en se despestrant de deux
hommes qui l’aymoient malgré qu’elle
en eust.
 
Je dy doncques qu’en la cité de Pistoye
y eut jadis une très-belle femme vefve,
laquelle deux de noz Florentins, nommez l’un Rynuce Palermin, et l’autre
Alexandre Clermontois (lesquelz banniz
de Florence, s’estoient retirez audict
Pistoye), aymoient désespérément, sans
que l’un s’apperceust de l’autre, faisant
chacun secrettement tout ce qu’il pouvoit pour acquérir son amytié. Et estant
ceste gentilfemme (qui se nommoit ma
Dame Françoise des Lazares) fort souvent solicitée par les messages, et par les
prières de chacun d’eux, elle leur presta
enfin l’oreille, moins sagement toutesfois qu’elle ne devoit : dont désirant se
retirer, et ne le pouvant aysément faire,
elle va penser un moyen pour se despestrer de leur importunité, qui fut de les
requérir d’un plaisir qu’elle pensoit que
pièce d’eux ne luy eust voulu faire, combien qu’il fust possible : à fin que eux ne
le faisant point, elle eust honneste et
colourée occasion de ne vouloir plus
ouyr leurs messages ; et le moyen fut
cestuy-cy :
Le propre jour que la Dame s’estoit
avisée de ceste invention et moyen, il
estoit mort à Pistoye, et enterré hors
l’église des Cordeliers, un homme, lequel, encor que ses prédécesseurs fussent
nobles, estoit toutesfois réputé le plus
meschant et malheureux homme qui
fust, non seulement à Pistoye, mais en
tout le monde ; et outre ce, quand il
vivoit estoit si contrefaict, et le visage
si desguisé, que qui ne l’eust congneu,
en eust eu paour de prime face : parquoy elle pensa en soy-mesmes, que cela
luy pourroit grandement venir à propos,
pour faire ce qu’elle délibéroit. Et pource
elle dist à une sienne chambrière : « Tu
sçais (m’amye) l’ennuy et fascherie que
j’ay tous les jours des messagers de
ce deux Florentins Rynuce et Alexandre, à quoy je ne suis délibérée en façon
que ce soit d’entendre aucunement,
ne faire rien pour eux de ce qu’ilz
0 désirent ; et pour m’en despescher, j’ay
mis en mon entendement (veu les
grandes offres qu’ilz me font) de les
vouloir esprouver en une chose, laquelle je suis certaine qu’ilz ne feront
jamais : et ainsi ceste fascherie s’en ira,
et oy comment. Tu sçais que ce matin
Estrangledieu a esté enterré aux Cordeliers » (ainsi se nommoit ce meschant
homme, dont cy-dessus est parlé), « duquel non seulement ores qu’il est mort,
mais quand il estoit en vie, il n’y avoit
homme si asseuré en ceste ville qui
n’en eust paour quand il le voyoit. Par
ainsi tu t’en iras premièrement vers
Alexandre, et luy diras : Ma Dame
Françoyse t’envoye dire, que maintenant est venu le temps que tu peux
avoir son amytié, que tu as tant désirée, et que tu coucheras avec elle si
tu veux, par la façon et manière que
je te diray. Un sien parent luy doit
ceste nuict faire apporter, pour quelque occasion que tu sçauras après,
le corps d’Estrangledieu, qui a esté ce
matin enterré, et elle qui a paour de
luy (ainsi mort comme il est) ne voudroit point qu’on le luy apportast
parquoy elle te prie, pour le plus grand
plaisir et service que tu luy désires
faire, qu’il te plaise d’aller ce soir sur
l’heure du premier somme en la sépulture où Estrangledieu est enterré, et
te vestir des habillemens qu’il a, et là
demourer comme si tu estois luy-mesmes, jusques à tant qu’on te vienne
quérir, et que, sans dire ou sonner
mot du monde, tu te laisses tirer de
ceste sépulture et apporter en sa maison, où elle te recevra : et puis tu
pourras coucher avec elle, et t’en partir
quand il te plaira, laissant faire à elle
le demourant. Et s’il te dit qu’il est
content de le faire, en la bonne heure.
Et là où il diroit de non, tu luy diras
de ma part, qu’il ne se trouve jamais
en lieu où je soye, et qu’il se garde sur
sa vie de m’envoyer plus message ne
ambassade. Et après cecy, tu t’en iras
à Rynuce Palermin, et luy diras : Ma
Dame Françoyse est preste de faire
tout ce qu’il te plaira, pourveu que tu
luy faces un grand plaisir. C’est à sçavoir que tu t’en voyses ce soir sur
l’heure de mynuict, en la sépulture où
Estrangledieu a esté ce matin enterré,
et que sans sonner mot pour chose
que tu oyes ou sentes, tu le tires tout
bellement dehors, et le luy apportes
en sa maison, et là tu sçauras pourquoy elle le veut, et auras ton plaisir
d’elle. Et là où il ne te plairoit faire
cecy, elle te mande que tu n’ayes
d’oresnavant à luy envoyer message
ne ambassade. »
La chambrière s’en alla vers tous
deux, et dist à chacun par ordre ce que
sa maistresse luy avoit commandé. A
laquelle un chacun d’eux respondit qu’il
iroit non seulement en une sépulture,
mais en enfer s’il luy plaisoit. La chambrière fit la responce à sa maistresse :
laquelle attendit pour voir s’ilz seroient
si folz qu’ilz le fissent.
Quand la nuict fut venue, Alexandre
Clarmontois s’estant despouillé en pourpoint, sortit de son logis sur l’heure du
premier somme, pour s’aller mettre au
lieu d’Estrangledieu en la sépulture ;
toutesfois y allant, il luy vint une grande
peur en l’entendement, et commença à
dire en soy-mesmes : Mon Dieu, où
est-ce que je vay ? Quelle beste suis-je ?
Que sçay-je si les parens de ceste femme,
s’estans paraventure apperceuz que je
l’ayme, et croyans ce qui n’est pas, luy
font faire cecy pour me tuer en ceste
sépulture ? ce qu’avenant ce seroit mon
dam : et n’en sçauroit-on jamais autre
chose, qui leur portast dommage : ou
que sçay-je si quelque mon ennemy m’a
pourchassé cecy ? lequel estant paraventure aymé d’elle luy veut faire ce plaisir ? Puis il disoit : Mais prenons le cas
qu’il ne soit rien de tout cecy, et que
ses parens me doyvent porter en sa maison, si faut-il que je croye qu’ilz ne désirent pas le corps d’Estrangledieu, pour
le tenir entre leurs bras, ou pour le
mettre entre ceux d’elle : ains faut croire
que ilz en veullent faire quelque massacre, comme de celuy qui paraventure
leur a faict autresfois quelque desplaisir.
Ceste-cy m’a dit, que pour chose que je
sente, que je ne sonne mot : ho, et s’ilz
me crevoient les yeux ? ou qu’ilz m’arrachassent les dentz, ou bien qu’ilz me
coupassent les mains ? ou qu’ilz me fissent quelque autre pareil tour ? où en
seroy-je ? comment pourroy-je estre sans
sonner mot ? et si je parle, ilz me congnoistront, et me feront paraventure
desplaisir ; et quand bien ilz ne m’en
eront point, je n’auray rien faict : car
ilz ne me laisseront point avec elle, et
elle me reprochera après que j’auray
rompu son commandement, et ne fera
jamais ce que je voudray. Et en parlant
ainsi il fut presque tout prest de retourner chez soy. Toutesfois la grande
amour le poussa en avant, avec argumens contraires et d’une si grande force,
que ilz le firent aller jusques à la sépulture, qu’il ouvrit : où quand il fut entré,
et qu’il eust despouillé Estrangledieu,
et vestu ses habillemens, il ferma la sépulture sur soy, et se mit au lieu dudict
Estrangledieu. Mais il n’y demoura
guères, qu’il commença à penser en soy-mesmes quel homme avoit esté cestuy-cy,
et les choses qu’il avoit autresfois ouy
dire qui avenoient de nuict non ès sépultures des mortz seulement, mais aussi
ailleurs, de sorte que tout le poil de sa
personne commença à se hérisser : et
luy estoit avis à toute heure que Estrangledieu se deust lever debout et l’estrangler là : mais estant supporté de fervent
amour, il vainquit toutes ces peurs ; et
se tenant comme s’il eust esté luy-mesmes le mort, commença à attendre
ce qu’il devoit avenir de soy.
De l’autre part, quand mynuict s’approcha, Rynuce sortit de sa maison,
pour faire ce que la Dame luy avoit envoyé dire ; et en allant il entra en plusieurs et divers pensemens, des choses
possibles à avenir, comme de pouvoir
tomber en mains de justice avecques le
corps d’Estrangledieu sur ses espaulles,
et estre condamné comme malicieux à
estre bruslé : ou bien de venir en haine
de ses parens si on le sçavoit, et plusieurs
autres semblables considérations, dont il
fut presque tout arresté ; puis changeant
de propos, il dist : Mon Dieu, diray-je
de non, pour la première chose dont
ceste gentilfemme que j’ay tant aymée
m’a requis, et mesmement ayant par
cecy à acquérir sa bonne grace ? certes
si j’en devoye mourir, je m’essayeray de
faire ce que je luy ay promis. Et s’en
alla droit à la sépulture, qu’il ouvrit légèrement. Alexandre, la sentant ouvrir
(encores qu’il eust grand paour), ne
sonna mot. Et Rynuce, quand il fut dedans, croyant prendre le corps d’Estrangledieu, print Alexandre par les piedz,
et le tira dehors le chargeant sur ses
espaulles, et commença à prendre son
chemin vers la maison de la Dame. Et
allant ainsi par les rues, et n’y regardant
autrement, il le heurtoit plusieurs fois,
maintenant à un coing de rue, et tantost
à un de ces bancz qu’estoient au travers
les rues : par ce que la nuyct estoit si
noyre et obscure qu’il ne pouvoit voir
où il alloit. Et estant desjà Rynuce auprès l’huys de la Dame, qu’estoit à la
fenestre avec sa chambrière, pour voir
si Rynuce apporteroit Alexandre, et
desjà armée d’excuse pour les en envoyer tous deux, il avint que les gens du
guet, qui se estoient cachez en celle rue,
attendans de prendre un banny, oyantz
le marchement des piedz de Rynuce,
tirèrent soudainement leur lanterne de
dessouz leurs habitz, pour voir où ilz
iroyent, et ce qu’ilz devoyent faire ; et
remuantz leurs rondelles et javelines,
crièrent :  Qui est là ?  Rynuce les
congneut incontinent : parquoy n’ayant
lors loysir de trop songer à ce qu’il devoit faire, laissa cheoir Alexandre, et
s’enfuyt tant que les jambes le peurent
porter. Alexandre s’estant levé (combien
qu’il eust les habillemens d’Estrangledieu sur son doz, qu’estoient fort longs),
s’enfuyt pareillement comme Rynuce.
Ce que la Dame, au moyen de la clarté
de la lanterne du guet, avoit veu aysément : et comme Rynuce portoit Alexandre chargé sur son doz et pareillement
avoit bien sceu descouvrir qu’Alexandre
estoit vestu des habillemens de Estrangledieu, dont elle s’esmerveilla grandement, mesmes de la grande hardiesse de
tous deux. Mais avec son esmerveillement, elle ryt très-fort, quand elle veit
jetter ainsi par terre Alexandre, et puis
de les voir fuyr. Et estant d’un tel accident fort joyeuse, et louant Dieu qui
l’avoit ostée de l’empeschement de
ceux-cy, rentra au logis et s’en alla à sa
chambre, affermant avec sa chambrière,
que sans aucune doute chacun d’eux l’aymoit fort, puisqu’ilz avoient faict (comme
il estoit vray) ce qu’elle leur avoit enchargé.
Rynuce, dolent et maudissant son malheur, ne s’en retourna pas au logis pour
tout cecy : ains quand le guet fut party
de celle rue, il s’en retourna au propre
lieu où il avoit jetté Alexandre, pour
achever son entreprinse : mais ne le
trouvant et faisant son compte que le
guet l’en avoit emporté, s’en retourna
tout marry chez soy.
Alexandre, ne sachant autre chose que
faire, desplaisant de son malheur, s’en
retourna pareillement fort dolent en sa
maison, sans avoir congneu qui l’avoit
porté. Et venu le matin que on trouva
la sépulture d’Estrangledieu ouverte, et
qu’on ne l’y voyoit point, par ce
qu’Alexandre l’avoit jetté au fons de la
fosse, toute la ville de Pistoye en parla
en diverses manières : estimans ceux
qu’estoient sotz, que le Diable l’avoit
emporté. N éantmoins chacun des deux
amantz fit entendre à la Dame ce qu’ilz
avoient fait, et ce qu’estoit intervenu ; et
s’excusans avec tout cecy de ce qu’ilz
n’avoient accomply entièrement son
commandement, demandèrent son amour
et sa grace. Laquelle, faisant semblant à
l’un et à l’autre de n’en croyre rien, s’en
despescha honnestement, avec une trenchée responce de ne vouloir jamais rien
faire pour eux, puis qu’ilz ne avoient
faict pour elle ce qu’elle avoit demandé.
 
UNE ABBESSE,
 
se levant en haste sans chandelle pour trouver une sienne Nonnain couchée avec son
amy, ainsi qu’elle avoit esté avertie : et
estant elle-mesme couchée lors avecq’ un
Prestre, pensant avoir mis sur sa teste son
voylle plié, y avoit mis les brayes du Prestre. Ce que voyant la Nonnain, et faisant
que l’Abbesse s’en apperceut, elle fut absoute,
et eut plus grande commodité d’estre avec
son amy qu’auparavant.
 
NOUVELLE II
 
Pour monstrer que, qui veut reprendre autruy
d’aucun péché, en doyt luy-mesme estre exempt.

ESJA se taisoit ma Dame Philomène, et le bon sens de la
Dame, de s’estre peu despestrer de ceux qu’elle ne vouloit point aymer, avoit esté
loué de tous, et au contraire
la hardie présumption des deux amantz réputée non amour, mais folie, quand la
Royne dist gracieusement à ma Dame Élise :
Suyvez.  Laquelle incontinent commença
ainsi :
 
Mes très-chères Dames, ma Dame
Françoise se sceut despescher sagement,
comme dessus est dict, de sa fascherie :
mais une jeune Nonnain, à qui la fortune fut favorable, se délivra (en parlant
gracieusement) d’un inconvénient qui
luy avint tout soudain. Et comme vous
sçavez, il en est assez, qui plus que folz
veulent estre maistres et chastier autruy,
lesquelz, comme vous pourrez comprendre par ma nouvelle, la fortune vitupère
quelque fois et à bon droict : comme il
avint à l’Abbesse, sous l’obéissance de
laquelle estoit la Nonnain dont je vueil
parler.
 
Vous devez doncques sçavoir qu’il y
a en Lombardie un monastère très-renommé de saincteté et religion, auquel
entre les autres Nonnains qui y estoient,
il y avoit une jeune gentilfemme douée
de merveilleuse beauté, qui se nommoit
Ysabeau : laquelle un jour qu’un sien
parent la vint voir par le treillis, devint
amoureuse d’un beau jeune filz qu’estoit
avecques luy : et luy, la voyant très-belle, et ayant desjà conceu avec les
yeux ce qu’elle désiroit, s’énamoura pareillement d’elle : lesquelz soustindrent
un long temps cest amour sans aucun
fruict, non sans grande peine de tous
deux. A la fin estans chacun d’eux soigneux de cecy, le jeune homme trouva
un moyen, pour pouvoir aller voir secrettement sa Nonnain : dequoy elle
très-contente, il la visita non seulement
une fois, mais aussi par plusieurs, avec
leur grand contentement.
Toutesfois avint à la longue, qu’il fut
veu une nuict par l’une des femmes de
léans ainsi qu’il sortoit, sans que luy ne
Ysabeau s’en apperceussent. La dicte
femme avec quelques autres prindrent
conseil d’entrée de table, de l’accuser envers l’Abbesse, qui se nommoit ma Dame
Usinbalde, bonne et sainte Dame selon
l’opinion des Nonnains et de quiconques
la congnoissoit. Puis s’avisèrent (à fin
que sœur Ysabeau ne le sceust nier) de
vouloir faire que l’Abbesse la trouvast
couchée avec le jeune homme. Et s’estans
ainsi tenues, elles se mirent par bandes
pour faire le guet et les escoutes, à fin
de surprendre ceste pauvre Ysabeau,
dont elle ne se donnoit garde : et n’en
sachant aucune chose, il avint qu’elle fit
venir une nuict son amy, ce que celles
qui faisoient le guet sceurent incontinent. Lesquelles, quand bon leur sembla, après qu’une partie de la nuict fut
passée, se mirent en deux bendes : l’une
pour garder l’huys de la chambre d’Ysabeau, et l’autre s’en alla courant à la
chambre de l’Abbesse, et heurtant à son
huys, luy disoit : « Sus, ma Dame, levez-vous tost : car nous avons trouvé que
sœur Ysabeau a un jeune homme en
sa chambre. »
L’Abbesse estoit celle nuict accompagnée d’un Prestre qu’elle faisoit souventesfois venir en un coffre : laquelle oyant
cecy, craignant que paraventure les
Nonnains, par trop grande haste, ou
trop volontaires, poussassent si fort l’huys
qu’il s’ouvrist, se dépescha de se lever
debout, le mieux qu’elle peut, et pensant prendre certains voylles pliez
qu’elles portent en la teste, qu’on appelle le psautier, il luy avint de prendre
les brayes du Prestre : si se hasta si fort
qu’elle les jetta sur sa teste, au lieu du
psautier, et sortit dehors : puis serra
soudainement l’huys après elle, en disant : « Où est ceste maudicte de Dieu ? »
Et avec les autres qu’estoient si eschauffées et ententives à faire trouver la pauvre garce en faute, qu’elles ne s’apperceurent de chose que l’Abbesse portast
en la teste, elle arriva à l’huys de la
chambre, qu’elle mit avec l’ayde des
autres par terre. Et quand elles furent
entrées dedans, trouvèrent les deux
amantz embrassez, lesquelz, estonnez
d’une telle surprinse, ne sçachans que
faire, ne bougèrent. La jeune Nonnain
fut incontinent enlevée par les autres
Nonnains et menée au chapitre par commandement de l’Abbesse ; et le jeune
homme demoura en la chambre, où il se
revestit, attendant de voir quelle fin
ceste chose prendroit, avec intention de
faire mauvais party à toutes celles qu’il
pourroit attraper, si elles faisoient quelque mauvais tour à s’amye : et puis de
l’en emmener avec soy.
L’Abbesse, s’estant assise en chapitre
en la présence de toutes les Nonnains,
qui ne regardoient que la pauvre coulpable, commença à luy dire les plus
grandes injures qui furent oncques dictes
à femme, comme à celle qui avoit (si on
l’eust sceu hors du couvent) contaminé
par ses meschantz et vitupérables œuvres,
la saincteté, et bonne renommée du
monastère : et encor’ ajousta-elle aux
injures de très-grandes menasses. La
jeune fille, honteuse et timide comme
coulpable qu’elle estoit, ne sçavoit que
respondre ; ains en se taisant rendoit
compassion de soy-mesmes aux autres.
Et continuant tousjours l’Abbesse de
crier, il avint à la jeune fille de haulser
sa veue : et vit ce que l’Abbesse portoit
en sa teste, et les lassetz des brayes qui
pendoient des deux costez. Parquoy
s’appercevant que c’estoit, se r’asseura
du tout, et dist : – « Ma Dame, si Dieu
vous soit en ayde, attachez vostre
coiffe : et puis dictes-moy ce qu’il
vous plaira. » L’Abbesse, qui n’entendoit point ce qu’elle vouloit dire, dist :
– « Quelle coiffe, meschante garce ?
As-tu bien la hardiesse de te gaudir
maintenant ? Te semble-il avoir fait
chose qui mérité gaudisserie ? » Alors
la jeune fille luy dist encores une autre
fois : – « Ma Dame, je vous prie que
vous attachiez vostre coiffe, et puis
dites-moy ce qu’il vous plaira. » Qui
fut cause que plusieurs des Nonnains
haulsèrent leur veue sur la teste de l’Abbesse, et elle pareillement mit la main
dessus. Au moyen dequoy elles s’apperceurent très-bien, pourquoy Ysabeau
parloit ainsi : aussi fit l’Abbesse de sa
propre faute. Laquelle toutes les autres
voyoient, sans qu’elle y sceust trouver
aucune couverture : dont elle changea
de langage, et commença à parler d’une
autre sorte qu’elle n’avoit fait au commencement : venant à conclurre, qu’il est impossible se défendre des tentations de la
chair. Et par ainsi elle dist, que chacune
se donnast (comme on avoit fait jusques
à ce jour) secrettement du bon temps
quand elle pourroit. Puis ayant absoulte la jeune fille, s’en retourna coucher avec son prestre, et Ysabeau avec
son amy. Lequel elle fit depuis venir
plusieurs fois en despit de celles qui en
avoient envie. Et quant aux autres qui
estoient sans amy, elles cherchèrent secrettement leur aventure le mieux
qu’elles sceurent.
MAISTRE SIMON
 
le Médecin, à la prière de Brun et de Bulfamaque, et pareillement de Nello, fit accroire à Calandrin, qu’il estoit gros d’enfant : lequel, pour toute médecine, donna
aux dessusdictz des chapons et de l’argent,
et il fut guéry sans enfanter.
 
NOUVELLE III
 
Dénotant la simplicité de quelques sots, et combien
est facile de les tromper.

PRÈS que ma Dame Élise eut
achevé sa nouvelle, et que
toutes eurent rendu graces à
Dieu, de ce qu’il avoit tiré
ceste pauvre jeune Nonnain
des poignantes parolles et
reproches de ses envieuses compagnes, la
Royne commanda à Philostrate qu’il suyvist. Lequel, sans attendre autre commandement, commença ainsi :
 
Mes belles Dames, le maussade Juge
Marquisan dont je vous fis hier un compte,
m’osta de la bouche une nouvelle de
Calandrin que je vous vouloye compter.
Et pource que tout cela que l’on parle
de luy ne sçauroit estre que plaisant,
jaçoit ce que de luy et de ses compagnons on ait assez parlé, si vous diray-je
encor’ celle que j’avoye hier délibéré
vous dire.
 
On a par cy-devant assez fait congnoistre qui estoit Calandrin, et pareillement
les autres dont je doy parler en ceste
nouvelle ; et par ainsi, sans vous en parler
d’avantage, je dy qu’il avint qu’une tante
de Calandrin mourut, et luy laissa deux
cens livres petites en deniers comptans.
Au moyen dequoy Calandrin commença
à dire, qu’il vouloit acheter une métairie ; et comme s’il eust eu à employer
dix mil escuz, il n’y avoit corratier à
Florence à qui il n’en eust propos : mais
la pitié estoit quand on venoit au prix
qu’on demandoit. Brun et Bulfamaque
qui sçavoient tout cecy, luy avoient dit
plusieursfois, qu’il feroit trop mieux d’en
faire bonne chère entre eux, que de les
employer en terre comme s’il avoit à
faire des jalletz : mais ilz ne l’avoient
sceu conduyre à cecy qu’il leur donnast
seullement une fois à disner. Parquoy
s’en plaignans un jour, et estant survenu
en ces entrefaittes un leur compagnon,
qui se nommoit Nello, tous trois délibérèrent de trouver façon de se torcher
le bec aux despens de Calandrin : et sans
y songer plus avant, ayans conclud entre
eux ce qu’ilz avoient délibéré de faire,
s’attiltrèrent le lendemain matin ainsi
que Calandrin sortoit de sa maison : de
laquelle luy n’estant encores guères
loing, Nello le vint rencontrer et luy
dist :  Bon jour, Calandrin.  Et Calandrin luy respondit que Dieu luy donnast
le bon jour, et le bon an. Après cecy,
Nello s’arresta un peu, et commença à
le regarder au visage. A qui Calandrin
dist : « Que regardes tu ? » Nello luy
dist : – « As-tu senty quelque chose
ceste nuict ? Tu me sembles un autre
homme que tu n’es. » Calandrin commença incontinent à douter, et dist : –
« O, comment, que te semble-il que
j’aye ? » Nello dist : – « En bonne
foy, je ne le dy pas pour cela : mais
tu me sembles tout changé, Dieu
vueille que ce soit paravanture autre
chose.  Et l’en laissa aller.
Calandrin, tout soupçonneux, ne sentant pour cecy chose du monde, suyvit
son chemin : mais Bulfamaque, qui
n’estoit guères loing, le voyant party
d’avec Nello, le va rencontrer ; et l’ayant
salué, luy demanda s’il sentoit rien. Calandrin respondit : – « Je ne sçay :
toutesfois Nello m’a tout à ceste heure
dit, que je luy sembloye tout changé :
seroit-il bien possible que j’eusse quelque chose ? » Bulfamaque dist : –
« Voire dea que tu pourrois bien avoir
quelque chose et non pas rien. Tu
sembles demy mort. » Calandrin cuydoit desjà avoir la fièvre. Et voycy Brun
qui survint : lequel, avant que dire autre
chose, dist : « Calandrin, quel visage est
cela ? il semble que tu soys mort. Com-ment te sens-tu ? » Calandrin, oyant
que chacun de ceux-cy disoit ainsi, creut
pour certain en soy-mesmes, qu’il estoit
malade, et tout soucié luy demanda : –
« Que feray-je ? – Il me semble » (dist
Brun) « que tu t’en dois retourner à la
maison, et te mettre sur le lict, puis
que tu te faces bien couvrir, et que tu
envoyes de ton eau à maistre Simon
le Médecin, qui est tout nostre
comme tu sçaiz : il te dira incontinent
ce que tu auras à faire ; et nous nous
en irons avecq’ toy ; et s’il est besoing
de faire quelque chose, nous la ferons. »
Et s’estant joinct avec eux Nello, ilz s’en
retournèrent tous avec Calandrin en sa
maison, où quand il fut entré tout fasché
qu’il estoit, dist à sa femme : « Vien et
me couvre bien : car je sens un grand
mal. » Estant doncques couché sur le
lict, il envoya de son eau par une petite
garce à maistre Simon, qui se tenoit lors
au vieil marché à l’enseigne du mellon,
et Brun dist incontinent à ses compagnons : « Demourez icy vous autres avecques luy, et je m’en iray sçavoir ce que
le Médecin dira, et l’amèneray icy s’il
en est besoing. » Calandrin dist alors :
– « Ha, compagnon mon amy, va t’y
en, et me sçaches dire comment va
le cas : car je me sens je ne sçayquoy
icy dedans. »
Brun, s’en estant allé vers le Médecin,
y arriva premier que la garce, qui portoit de son eau, et informa maistre Simon de tout le cas : parquoy quand la
garce fut venue et qu’il eust regardée
l’urine, il luy dist : – « Retourne t’en,
et dy à Calandrin, qu’il se tienne
chauldement, et que je l’yray voir tout
à ceste heure, et luy diray ce qu’il a,
et ce qu’il devra faire. » La garce en
fit ainsi le rapport ; et n’arresta guères
après, que le Médecin vint, et Brun avecques luy, et s’estant assis auprès de Calandrin il commença à luy taster le poulx ;
et quelque peu après, estant là sa femme,
il dist : « Voys-tu Calandrin, à te parler
en amy, tu n’as point d’autre mal, sinon
que tu es gros d’enfant. » Aussi tost
que Calandrin ouyt cecy, il commença
désespérément à crier et à dire : « Hélas,
ma femme, c’est toy qui m’as fait cecy :
par ce que tu ne veux jamais faire autre
chose qu’estre sur moy ; je te le disoye
bien. » La femme, qui estoit fort honneste femme, oyant parler ainsi son
mary, rougit toute de honte, et baissant
le visage, sans respondre autre chose,
s’en sortit de la chambre. Calandrin,
continuant son courroux, disoit : – « Hé,
malheureux que je suis, comment
feray-je ? comment enfanteray-je cest
enfant ? par où sortira-il ? je voy
bien que je suis mort par la rage de
ceste mienne femme, que Dieu luy
doint autant de mal, comme je désire
d’ayse, et si j’estoye aussi sain comme
je ne le suis pas, je me lèveroye, et
luy donneroye tant de coups, que je
la mettroye en pièces : combien qu’à
dire le vray il me soit bien employé :
car je ne la devoye jamais laisser
monter sur moy : mais qu’elle s’asseure, si je puis une foys guérir de
ceste-cy, qu’elle en pourroit mourir
de désir, premier que de la laisser plus
monter dessus. »
Brun, Bulfamaque et Nello, oyans les
parolles de Calandrin, avoient si grand
désir de rire qu’ilz crevoyent, toutesfois
ilz s’en abstenoient : mais le Médecin
esclatoit si fort de rire, qu’on luy eust
peu arracher toutes les dentz. A la fin
au long aller, se recommandant Calandrin à luy, et le priant qu’il luy donnast
conseil et ayde en cecy, le Médecin luy
dist : – « Calandrin, je ne vueil point
que tu te tormentes ainsi : pource que
la Dieu grace, nous nous sommes si
tost apperceuz du faict, que avecques
peu de peine et en peu de jours, tu
seras guéry : mais il est besoing d’y
despendre un peu. » Calandrin dist
alors : – « Hélas, monsieur, ouy, pour
l’amour de Dieu, j’ay icy deux cens
livres, dont je vouloye acheter une
métairie : prenez-les tout s’il en est
besoing, pourveu qu’il ne me faille
point accoucher : par ce que je ne sçay
comment je feroye : car j’ay ouy si
fort crier les femmes quand elles accouchent, encor’ que toutes (Dieu
mercy) ont le passage assez grand pour
le faire, que je croy, s’il me falloit
avoir telle douleur, que je mourroye
plustost que d’accoucher. » Le Médecin luy dist : – « Ne t’en soucie, je te
feray faire un certain breuvage distillé
très-bon, et fort plaisant à boyre, qui
résouldra tout en trois matinées, et
demoureras plus sain qu’un guerdon :
mais donne-toy soing d’estre puis
après sage, et que tu ne tumbes plus
en ces follies. Or ça, il faut avoir pour
faire ceste eau, demye douzaine de
chapons bons et gras, et pour les autres choses qu’il y faut parmy, tu bailleras à un de ceux-cy cinq livres petites, à fin qu’il les achète, et qu’il
me face tout porter à la bouticque, et
je t’envoyeray si plaist à Dieu demain
matin ce breuvage distillé, dont tu
bevras un grand plein verre à chacune
fois. » Calandrin, quand il ouyt cecy,
dist : – « Monsieur, je vous en laisse
faire. » Et ayant baillé cinq livres à
Brun, et d’autre argent pour acheter
demye douzaine de chapons, le pria que
pour l’amour de luy, il voulust prendre
ceste peine.
Le Médecin, quand il fut party, luy fit
faire un peu de clairé, et luy en envoya ;
puis, ayant Brun acheté les chapons et
leur suyte, il les mangea avec le Médecin
et ses autres compagnons.
Cependant Calandrin beut par trois
matins du clairé, et après, le Médecin le
vint voir et ses compagnons pareillement, et luy ayant touché le poulx, le
Médecin dist : « Calandrin, tu es tout
guéry sans faute, et par ainsi tu feras
désormais tout ce que tu voudras, et
ne garde plus la maison pour cecy. »
Calandrin se leva tout joyeux, et s’en
alla par la ville faire ce qu’il avoit à faire,
louant grandement par tout où il s’abordoit, pour parler à quelqu’un, la belle
cure que maistre Simon avoit faite de
luy : de l’avoir en trois jours fait dégrossir, sans aucune peine. Et Brun, Bulfamaque et Nello furent très-contens de
s’estre peu mocquer de l’avarice de Calandrin : combien que sa femme, s’en
appercevant, en grommelast fort avecques son mary.
 
FRANCOYS FORTARIGUE
 
joua à Boncouvent tout ce qu’il avoit, et pareillement l’argent de Francoys Anjollier,
son maistre : puis courant après luy en chemise, et disant qu’il l’avoit desrobé, le fit
prendre par des païsans, vestit ses habillements, monta sur le cheval de sondit maistre, et s’en vint à Sienne, laissant l’Anjollier
en chemise et à pied.
 
NOUVELLE IV
 
Avertissant que l’on se doit garder de prendre
en service yvroignes et joueurs.

ES parolles que Calandrin
avoit dites de sa femme furent escoutées de toute la
compagnie, avec grandes risées ; mais se taisant Philostrate, ma Dame Néiphile
(comme il pleut à la Royne) commença à
dire :
 
Vertueuses Dames, s’il n’estoit plus
mal aysé aux hommes de faire congnoistre leur sens et vertu que leur sottise ou
leur vice, plusieurs se travailleroient en
vain à mettre frain à leurs parolles, et
cecy vous a assez manifesté la folie de
Calandrin. Auquel n’estoit de besoing,
pour vouloir guérir du mal que sa simplicité luy faisoit croyre, qu’il eust à déclarer en public les plaisirs secretz de sa
femme : ce qui m’a fait souvenir d’une
nouvelle à celle-là toute contraire. C’est
à scavoir comment la malice d’un homme
surpassa le sens d’un autre, avec grief,
dommage et mocquerie du surpassé :
laquelle il me plaist de vous compter.
 
Il y avoit à Sienne, n’y a pas encores
beaucoup d’ans, deux hommes d’aage
complect, appellez chacun Françoys :
mais l’un estoit des Anjolliers, et l’autre
de Fortarigues ; lesquelz, combien qu’en
plusieurs autres choses ilz fussent différens de complexions, néantmoins ilz
s’accordoient tellement en une (c’est à
sçavoir, que tous deux hayssoient leurs
pères), qu’ilz en estoient devenuz amys,
et fréquentoient plusieursfois ensemble :
mais estant avis à Anjollier (qui estoit
beau et bien conditionné jeune homme)
qu’il ne pouvoit s’entretenir guères honnestement à Sienne, de la pension que
son père luy donnoit, et ayant ouy dire
qu’en la marque d’Ancone, estoit venu
pour légat du Pape un Cardinal fort son
seigneur et amy, délibéra de s’en aller
vers luy, espérant augmenter d’estat et
de condition. Et ayant fait sçavoir cecy
à son père, il conclud avec luy d’avoir
.en une heure, ce qu’il avoit à luy fournir
en six moys, à fin de se pouvoir habiller
et monter plus honorablement. Et cherchant s’il trouveroit quelque serviteur
pour mener avec soy, il avint que Fortarigue en ouyt parler : lequel sur l’heure
vint devers Anjollier, et commença le
mieux qu’il peut à le prier qu’il le menast avec soy, et qu’il luy serviroit de
page, de serviteur, et de tout ce qu’il
voudroit, sans vouloir autre salaire que
ses despens. A qui Anjollier respondit,
qu’il ne le vouloit point mener, non
pource qu’il ne le congneust suffisant pour
tout faire, mais parce qu’il jouoyt, et outre ce, il s’enyvroit quelquefois. A quoy
Fortarigue respondit, qu’il s’abstiendroit
de l’un et de l’autre, sans aucune faute,
et le luy asseura, par tant de sermens
accompagnez de tant de prières, que
Anjollier, comme vaincu, dist qu’il en
estoit content. Et s’estans mis à chemin,
ils s’en vindrent disner une matinée à
Boncouvent : où, quand Anjollier eut
disné, voyant qu’il faisoit grand chault,
il fit apprester un lict au logis, et s’estant
despouillé avec l’ayde de Fortarigue, il
s’en alla dormir, et luy dist qu’aussi
tost qu’il orroit sonner midy, il l’appellast.
Fortarigue, ce pendant qu’Anjollier
dormoit, s’en alla à la taverne, et là
ayant beu quelque peu, commença à
jouer avec aucuns de ceux qui y estoient :
lesquelz en peu d’heure luy gaignèrent
non seulement quelque argent qu’il
pouvoit avoir, mais tous les habillemens
qu’il avoit sur soy. Parquoy, désirant de
se recouvrer, s’en alla ainsi en chemise
comme il estoit, là où Anjollier dormoit,
et voyant qu’il dormoit très-fort, il luy
print tout l’argent qui estoit en sa
bourse, et s’en retourna au jeu : où il
perdit aussi bien comme il avoit fait
l’autre. Anjollier, quand il se fut esveillé,
se leva et se vestit, et demandant Fortarigue et ne le trouvant point, va penser
qu’il dormoit yvre en quelque lieu,
comme il avoit autresfois accoustumé de
faire : parquoy délibérant de le laisser,
il fit mettre la selle et sa malle sur son
cheval, pensant de se pourvoir d’un autre
serviteur à Corsignan. Et voulant payer
son hoste, il ne trouva en sa bourse denier ne maille : dont il mena grand
bruit et en fut toute la maison de l’hoste
troublée, disant Anjollier qu’il avoit esté
desrobé léans, et les menassant de les
faire tous mener prisonniers à Sienne. Et
lors voicy venir Fortarigue nud en chemise, qui venoit pour desrober les habillemens d’Anjollier, comme il avoit
fait l’argent de sa bourse, et le voyant
ainsi prest de monter à cheval, il luy
dist : « Qu’est cecy, Anjollier ? nous en
voulons-nous aller desjà ? Je te prie,
attends un peu : tout à ceste heure
doit venir icy un homme qui a mon
pourpoint en gage pour trente-huict
solz, et je suis certain qu’il le rendra
pour trente-cinq, qui le voudra payer
maintenant. » Et durant ces parolles
survint un autre qui asseura Anjollier,
que Fortarigue avoit esté celuy qui luy
avoit desrobé son argent, en luy monstrant la quantité de ce qu’il en avoit
perdu : parquoy Anjollier, très-courroussé, dist une batellée d’injures à Fortarigue, et s’il n’eust craint autre que
Dieu, il l’eust oultragé, et le menassant
de le faire pendre par la gorge, ou de le
faire bannir de Sienne sur peine de la
hart, monta à cheval. Fortarigue, faisant
semblant qu’Anjollier menassoit un autre
et non luy, disoit : – « Hé, Anjollier, je
te prie, laissons en paix toutes ces
follies, car elles ne valent pas un bou-ton, et entendons à cecy : nous l’au-rons pour trente-cinq en le payant
tout à ceste heure, là où si nous
attendons jusques à demain, il en vou-dra paraventure trente-huict comme
il me les presta, et il me fait ce plaisir
parce que je m’en suis remis à son
bon plaisir ; je te prie, dy-moy pourquoy nous ne gaignons ces trois solz ? »
Anjollier, l’oyant ainsi parler, se désespéroit, et mesmes que ceux qui estoient
là autour le regardoient, croyans comme
il sembloit que ce ne fust Fortarigue
qui eust joué l’argent d’Anjollier, ains
qu’Anjollier eust encor’ du sien ; et luy
disoit : – « Quel diable ay-je affaire de
ton pourpoint ? que tu fusses pendu
par la gorge, qui ne m’as pas seule-ment joué mon argent : mais tu m’as
retardé mon partement, et encores tu
te mocques de moy. » Fortarigue ne
s’esmouvoit point pour cela, comme si
ce n’eust esté à luy qu’il parloit et disoit :
– « Hé, pourquoy ne me veux-tu faire
proffit de ces trois solz ? penses-tu que
je ne te les puisse rendre ? je te prie,
fay-le pour l’amour de moy ; pourquoy
as-tu si grand haste ? nous arriverons
encor’ ce soir de bonne heure à la
Tourrenière. Or sus, tire à la bourse.
Je te promectz que je pourroie cher-cher par toute Sienne, avant que j’en
trouvasse un qui me fust si bien
comme cestuy-là, et de dire que je le
laissasse où il est, pour trente-huyct,
il en vaut encor’ quarante ou plus,
tellement que tu me ferois dommage
en deux sortes. »
Anjollier, qui enrageoit de deuil se
voyant desrobé de cestuy-cy, et maintenant estre amusé de parolles, sans plus luy
vouloir respondre, tourna la teste de son
cheval et print son chemin vers Tourrenier. Au moyen dequoy Fortarigue
estant entré en une malice subtile, commença à trotter, ainsi en chemise comme
il estoit, après luy, et l’ayant desjà
suyvy bien une lieue tousjours le priant
de ce pourpoint, et Anjollier picquant
fort pour s’oster ceste facherie des
oreilles, il avint que Fortarigue vit des
laboureux en un champ sur le chemin
qui estoient au devant d’Anjollier :
auxquelz Fortarigue, en cryant tant qu’il
peut, commença à dire : « Prenez-le,
prenez-le. »  Parquoy ceux-cy, l’un
avec sa houe, l’autre avec une besche,
vont couper chemin à Anjollier : croyans
qu’il avoit desrobé celuy qui couroit
après luy en chemise, et le prindrent et
arrestèrent. Auquel par leur dire qui il
estoit, et comme le cas alloit, il ne servoit de guères : mais quand Fortarigue
fut là arrivé, il dist à l’Anjollier avec un
visage courroussé : « Je ne sçay à quoy
il tient que je ne te tue, traistre larron, qui t’en fuys avec le mien. » Puis
se tourna vers les païsans, et leur dist :
– « Voyez-vous, messieurs, comment il
m’avoit laissé en ordre au logis, après
qu’il a eu joué tout ce qu’il avoit ? Je
puis bien dire que la grace de Dieu,
et à vous, j’ay autant recouvré : dont
je vous seray tenu toute ma vie. »
Anjollier en disoit autant de son costé,
mais on ne le vouloit point escouter.
Fortarigue, avec l’ayde des villains, le.
descendit de cheval, et l’ayant despouillé
de tous ses habillemens, s’en revestit,
puis monta à cheval, et vous laissa là
Anjollier en chemise et piedz nudz, et
s’en retourna à Sienne, disant partout
qu’il avoit gaigné à Anjollier le cheval,
et tous ses habillemens.
Anjollier, qui pensoit bien s’en aller
richement vers le Cardinal, en la marque
d’Ancone, s’en retourna pauvre et en
chemise à Boncouvent, et n’osa de honte
retourner pour lors à Sienne. A la fin
on luy presta quelques habillemens sur
le cheval qu’avoit chevauché Fortarigue,
qui estoit demouré à l’hostelerie, et s’en
alla à Corsignan, devers quelques parens
qu’il y avoit : avecques lesquelz il demoura tant qu’il fut secouru par son
père. Et ainsi la malice et meschanceté
de Fortarigue empescha la bonne volonté et entreprinse d’Anjollier, combien
qu’en temps  et lieu il ne laissa pas la –
chose impunie.
 
FIN
 
DU TOME CINQUIÈME
[image: image de publicité]



[image: logobnf]



lien vers http://www.bnf.fr



[image: logo_gallica]



lien vers http://gallica.bnf.fr



    Le Décaméron de Boccace, traduction complète par Antoine Le Maçon... (Publié par Alcide Bonneau.)


 	

http://gallica.bnf.fr/ark:/12148/bpt6k6512288b




    À propos de cette édition numérique


Cette édition numérique est issue d’un programme de numérisation du patrimoine mené par la Bibliothèque nationale de France pour enrichir Gallica, la bibliothèque numérique de la BnF et de ses partenaires. En ligne depuis 1997, Gallica s’enrichit chaque semaine de milliers de nouveautés et offre aujourd’hui accès à plusieurs millions de documents numérisés : imprimés (livres, revues et fascicules de presse), manuscrits, estampes et photographies, documents sonores, partitions, cartes et plans...
Les imprimés sont d’abord numérisés en mode image (prise de vue photographique) puis le texte est extrait de manière automatique grâce aux techniques de reconnaissance optique de caractères (optical character recognition ou OCR). Les algorithmes informatiques utilisés définissent également de manière automatique la structure de l’ouvrage (en-têtes et pieds de page, illustrations, tableaux, etc.). L’état du document imprimé (taches, pages déchirées) et les caractéristiques de la typographie employée peuvent entraîner des erreurs lors de l’étape d’OCR. Le texte ainsi produit est ensuite relu, corrigé, et converti au format EPUB (electronic publication), format ouvert standardisé pour les livres numériques. Malgré tous nos efforts pour respecter au mieux le format original du livre, il est possible que vous retrouviez des coquilles ou des problèmes de mise en page qui auraient échappé au relecteur. N’hésitez pas à nous signaler ces anomalies à l’adresse gallica@bnf.fr.

Conditions d’utilisation 

1/ Les contenus accessibles sur le site Gallica sont pour la plupart des reproductions numériques d’œuvres tombées dans le domaine public provenant des collections de la BnF.

Leur réutilisation s’inscrit dans le cadre de la loi n° 78-753 du 17 juillet 1978 : 
	La réutilisation non commerciale de ces contenus est libre et gratuite dans le respect de la législation en vigueur et notamment du maintien de la mention de source.

	La réutilisation commerciale de ces contenus est payante et fait l’objet d’une licence. Est entendue par réutilisation commerciale la revente de contenus sous forme de produits élaborés ou de fourniture de service.


Cliquer ici pour accéder aux tarifs et à la licence

2/ Quelques contenus sont soumis à un régime de réutilisation particulier. Il s’agit :
	
    des reproductions de documents protégés par un droit d’auteur appartenant à un tiers. Ces documents ne peuvent être réutilisés, sauf dans le cadre de la copie privée, sans l’autorisation préalable du titulaire des droits.

	des reproductions de documents conservés dans les bibliothèques ou autres institutions partenaires. Ceux-ci sont signalés par la mention Source gallica.bnf.fr / Bibliothèque municipale de ... (ou autre partenaire). L’utilisateur est invité à s’informer auprès de ces bibliothèques de leurs conditions de réutilisation.



3/ Gallica constitue une base de données, dont la BnF est producteur, protégée au sens des articles L341-1 et suivants du code de la propriété intellectuelle.

4/ Les présentes conditions d’utilisation des contenus de Gallica sont régies par la loi française. En cas de réutilisation prévue dans un autre pays, il appartient à chaque utilisateur de vérifier la conformité de son projet avec le droit de ce pays.

5/ L’utilisateur s’engage à respecter les présentes conditions d’utilisation ainsi que la législation en vigueur. En cas de non-respect de ces dispositions, il est notamment passible d’une amende prévue par la loi du 17 juillet 1978.

6/ Pour obtenir la reproduction d’un document de Gallica en haute définition, contacter reproduction@bnf.fr


7/ Pour utiliser un document de Gallica sur un support de publication commercial, contacter utilisation.commerciale@bnf.fr
Table des matières
	Page de titre
	LA SEPTIESME JOURNÉE DU DÉCAMÉRON (Suite)	MA DAME LYDIE,	NOUVELLE IX


	DEUX SENOIS	NOUVELLE X




	LA HUITIESME JOURNÉE DU DÉCAMÉRON	GULFART	NOUVELLE PREMIÈRE


	LE PRESTRE DE VARLONGUE	NOUVELLE II


	CALANDRIN,	NOUVELLE III


	LE PRÉVOST	NOUVELLE IV


	TROIS BONS COMPAGNONS	NOUVELLE V


	BRUN ET BULFAMAQUE	NOUVELLE VI


	UNE FEMME VEFVE	NOUVELLE VII


	DEUX HOMMES MARIEZ	NOUVELLE VIII


	MAISTRE SIMON,	NOUVELLE IX


	UNE SICILIENNE	NOUVELLE X




	LA NEUFIESME JOURNÉE DU DÉCAMÉRON	MA DAMME FRANÇOYSE,	NOUVELLE PREMIÈRE


	UNE ABBESSE,	NOUVELLE II


	MAISTRE SIMON	NOUVELLE III


	FRANCOYS FORTARIGUE	NOUVELLE IV




	À propos de cette édition numérique

Pages
	5
	6
	7
	8
	9
	10
	11
	12
	13
	14
	15
	16
	17
	18
	19
	20
	21
	22
	23
	24
	25
	26
	27
	28
	29
	30
	31
	32
	33
	34
	35
	36
	37
	38
	39
	40
	41
	42
	43
	44
	45
	46
	47
	48
	49
	50
	51
	52
	53
	54
	55
	56
	57
	58
	59
	60
	61
	62
	63
	64
	65
	66
	67
	68
	69
	70
	71
	72
	73
	74
	75
	76
	77
	78
	79
	80
	81
	82
	83
	84
	85
	86
	87
	88
	89
	90
	91
	92
	93
	94
	95
	96
	97
	98
	99
	100
	101
	102
	103
	104
	105
	106
	107
	108
	109
	110
	111
	112
	113
	114
	115
	116
	117
	118
	119
	120
	121
	122
	123
	124
	125
	126
	127
	128
	129
	130
	131
	132
	133
	134
	135
	136
	137
	138
	139
	140
	141
	142
	143
	144
	145
	146
	147
	148
	149
	150
	151
	152
	153
	154
	155
	156
	157
	158
	159
	160
	161
	162
	163
	164
	165
	166
	167
	168
	169
	170
	171
	172
	173
	174
	175
	176
	177
	178
	179
	180
	181
	182
	183
	184
	185
	186
	187
	188
	189
	190
	191
	192
	193
	194
	195
	196
	197
	198
	199
	200
	201
	202
	203
	204
	205
	206
	207
	208
	209
	210
	211
	212
	213
	214
	215
	216
	217
	218
	219
	220
	221
	222
	223
	224
	225
	226
	227
	228
	229
	230
	231
	232
	233
	235
	236
	237
	238
	239
	240
	241
	242
	243
	244
	245
	246
	247
	248
	249
	250
	251
	252
	253
	254
	255
	256
	257
	258
	259
	260
	261
	262
	263
	264
	265
	266
	267
	268
	269
	270
	271
	272
	273
	274
	275
	276
	277

Repères
	Couverture
	LA SEPTIESME JOURNÉE DU DÉCAMÉRON (Suite)
	Table des matières

OEBPS/Polices/LiberationSans-Regular.ttf


OEBPS/images/PAG_00000053_GE000002.jpg
L%






OEBPS/images/PAG_00000074_GE000003.jpg





OEBPS/images/PAG_00000281_TB000007.jpg





OEBPS/images/PAG_00000124_TB000004.jpg





OEBPS/images/PAG_00000251_GE000004.jpg





OEBPS/images/PAG_00000104_GE000004.jpg





OEBPS/images/PAG_00000271_GE000004.jpg





OEBPS/Polices/LiberationSerif-Bold.ttf


OEBPS/images/PAG_00000055_TB000003.jpg





OEBPS/Polices/LiberationSerif-BoldItalic.ttf


OEBPS/Polices/LiberationSerif-Regular.ttf


OEBPS/images/PAG_00000247_TB000003.jpg





OEBPS/images/PAG_00000062_GE000003.jpg





OEBPS/images/PAG_00000302_TB000002.jpg
ISIDORE LISEUX, L1BRAIRE-EDITEUR
3, rue Bonaparte, Paris ¥

Le Décaugmen de Bocsmce formera 6 volumes.
de notre PetiteCollection Elgevirienng, & paraitre. 5
successivement de deux en deux mois.

Les volumes seront adreéssés aux Souscripteurs
Jranco et recommandés, -nfuralmuuudl 5
leur publication. o ¢

Lu Souscriptions sont payables comptant et 3
doivent gtre aenmpaguéec d’un mandat de
de 30 francs. g

‘Tirage spécial sur papier de Chine : 25 m-
plnm 4 20 fr. le volume. . 1

e

Paris, — lmp Motteroz, 31, rie du Drgo:.






OEBPS/images/PAG_00000040_TB000004.jpg





OEBPS/Polices/LiberationSans-Italic.ttf


OEBPS/images/bnf.gif





OEBPS/images/logo_gallica.png
gal lica
BIBLIOTHEQUE
'NUMERIQUE





OEBPS/images/PAG_00000218_TB000004.jpg





OEBPS/Polices/LiberationSans-Bold.ttf


OEBPS/images/PAG_00000015_IL000001.jpg





OEBPS/images/PAG_00000173_TB000007.jpg





OEBPS/images/cover.jpg
DECAMERON
BO CD(; INGE

Traduction compléte

Par ANTOINE LE MACON
Secrétaire de la Reine de Navarre (1545)

TOME: V

‘N
e\

g

PARIS

Isidore LISEUX, Editeur

Rue Bonaparte, no 2

1879

,\‘\
b





OEBPS/images/chap001_img002.jpg





OEBPS/images/PAG_00000111_TB000004.jpg





OEBPS/images/PAG_00000053_IL000001.jpg





OEBPS/images/PAG_00000264_GE000004.jpg





OEBPS/images/chap002_img013.jpg





OEBPS/Polices/LiberationSans-BoldItalic.ttf


OEBPS/Polices/LiberationSerif-Italic.ttf


OEBPS/images/PAG_00000247_IL000001.jpg





